Family court ge iss gaazee Hassan ves suspend kohfi\n19th September 2019 | Last update: 12:07\nފެމެލީ ކޯޓުގެ އިސް ގާޒީ ހަސަން ވެސް ސަސްޕެންޑްކޮށްފި\nފެމެލީ ކޯޓުގެ އިސް ގާޒީ ހަސަން ސައީދު: އޭނާ ސަސްޕެންޑް ކުރުމަށް ވަނީ ނިންމާފަ\nފެމެލީ ކޯޓުގެ އިސް ގާޒީ ހަސަން ސައީދު ސަސްޕެންޑް ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ)އިން ނިންމައިފި އެވެ. އޭނާ ސަސްޕެންޑް ކުރަން ނިންމީ ސުލޫކީ މައްސަލައެއް ބަލަމުންދާތީ އެވެ. ނަމަވެސް އެއީ ކޮން މައްސަލައެއް ކަމެއް ޖޭއެސްސީއިން ނުބުނެ އެވެ.\nއެގޮތަށް ނިންމީ މިއަދު ބޭއްވި ޖޭއެސްސީގެ ބައްދަލުވުމުގަ އެވެ. ހަސަން ސައީދު ސަސްޕެންޑް ކުރަން ނިންމީ ޖޭއެސްސީގެ ބައްދަލުވުމުގައި މިއަދު ބައިވެރިވެވަޑައިގެންނެވި ނުވަ މެންބަރުންގެ އިއްތިފާގުންނެވެ. ކޮމިޝަންގައި ތިއްބަވަނީ 10 މެންބަރުންނެވެ.\nއޭނާ މީގެކުރިން ވެސް ވަނީ ޖޭއެސްސީއިން އޭނާ ސަސްޕެންޑް ވެސް ކޮށްފަ އެވެ. އެއީ ހައި ކޯޓަށް އައްޔަން ކުރި ދެ ފަނޑިިޔާރަކީ ކޮރަޕްޓް ބައެއް ކަމަށް އޭނާ ވިދާޅުވި ކަމަށް ބުނެ އެވެ. އެ މައްސަލާގައި އޭނާ ޖޭއެސްސީ ގޮވައިގެން ސިވިލް ކޯޓަށް ވެސް ވަޑައިގަތެވެ. ނަމަވެސް ފަހުން ވަނީ ދައުވާ އަނބުރާ ގެންދަވާފަ އެވެ.\nމިއަދުގެ ބައްދަލުވުމުގައި ސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑް ކުރުމަށް ވެސް ނިންމި އެވެ. އެއީ އޭނާއާ ދެކޮޅަށް ފުލުހުން ތަހުގީގު ކުރަމުންދާ ރިޝްވަތުގެ މައްސަލައާ ގުޅިގެންނެވެ. އެ މައްސަލަ ތަހުގީގު ކުރުމަށް އެދިވަޑައިގެންފައިވަނީ ރައީސް ނަޝީދެވެ.\nމީގެއިތުރުން ޖޭއެސްސީގެ ތާރީހުގައި ފުރަތަމަ ފަހަރަށް ފަނޑިޔާރަކު މަގާމުން ވަކި ކުރަން ރައްޔިތުންގެ މަޖިލީހަށް ހުށަހަޅަން ވެސް ވަނީ ނިންމާފަ އެވެ. ގާނޫނުގައިވާ ގޮތުން ފަނޑިޔާރެއްގެ ސުލޫކީ މައްސަލައެއް ބެލުމަށްފަހު އެ ފަނޑިޔާރަކު މަގާމުން ވަކި ކުރަން ފެންނަ ކަމަށް ޖޭއެސްސީގެ މެންބަރުންނަށް ފެންނަ ހާލަތްތަކުގައި ހުށަހަޅަން ޖެހޭނީ ރައްޔިތުންގެ މަޖިލީހަށެވެ. ފަނޑިޔާރަކު ވަކި ކުރެވޭނީ ހަމައެކަނި މަޖިލީހުގައި ނަގާ ވޯޓަކުންނެވެ.\nޖޭއެސްސީގައި މިއަދު ބޭއްވި ބައްދަލުވުމުގައި ނިންމާފައިވަނީ ގދ. ތިނަދޫ މެޖިސްޓްރޭޓް ކޯޓުގެ މެޖިސްޓްރޭޓް އިބްރާހިމް ރަޝީދު މަގާމުން ވަކި ކުރުމަށް ރައްޔިތުންގެ މަޖިލީހަށް ހުށަހަޅެށުމަށެވެ.\nޖޭއެސްސީ ޝަރުއީ ދާއިރާ\nއިތުރު ފަނޑިޔާރުންތަކެއްގެ މައްސަލަ ބަލަނީ\nލިސްޓުގެ ކުރީގައި ދިޔާނާ އަދި މަހާޒު\nގާނޫނަށް ގެނައި އިސްލާހުތަކާއެކު ޑީޖޭއޭގެ މަސައްކަތްތައް ފަށައިފި


އޮލިމްޕިކް ކޮމިޓީގެ ރައީސަކަށް ޗަމްޕީ އިންތިހާބުކޮށްފި\n10 ޖޫން 2021 - 16:51 0\nމޯލްޑިވްސް އޮލިމްޕިކް ކޮމިޓީގެ ކުރިއަށް އޮތް ދައުރުގެ ރައީސްގެ މަގާމަށް ސްވިމިން އެސޯސިއޭޝަންގެ ރައީސް އެސޯސިއޭޝަންގެ ރައީސް މުހައްމަދު އަބްދުއްސައްތާރު (ޗަމްޕީ) މިއަދު އިންތިހާބުވެވަޑައިގެންފި އެވެ.\nމިއަދު ބޭއްވި އިންތިހާބު ޗަމްޕީ ކާމިޔާބު ކުރެއްވީ 18 މެމްބަރު އެސޯސިއޭޝަނުގެ ތެރެއިން 11 ވޯޓު ހޯދައިގެންނެވެ. ޗަމްޕީއާ ވާދަކުރެއްވި ބެޑްމިންޓަން އެސޯސިއޭޝަންގެ ރައީސް މޫސާ ނާޝިދު (މޫސަ) އަށް ލިބުނީ ހަތް ވޯޓެވެ. އިންތިހާބުގައި ވާދަކުރައްވަން ނިންމެވި އެފްއޭއެމްގެ ސީނިއާ ނައިބު ރައީސް އަލީ އުމަަރު (އައްޔަ) ވަނީ އިއްޔެ ނަން ނަންގަވައިފަ އެވެ.\nޗަމްޕީ ވަނީ ސްވިމިންގެ އިންތިހާބު ކާމިޔާބުކޮށް މިދިޔަ އަހަރު އެ އެސޯސިއޭޝަނުގެ ރައީސްގެ މަގާމަށް ތިން ވަނަ ދައުރަަކަށް އިންތިހާބުވެފަ އެވެ. އަދި އޭނާ އަކީ އެންމެ ފަހުން އޮތް އޮލިމްޕިކް ކޮމިޓީގެ ހިންގާ ކޮމިޓީގެ މެމްބަރެއް ވެސްމެ އެވެ. ރާއްޖޭގެ ސްވިމިން އިން ބައިނަލްއަގުވާމީ ގޮތުން ފުރުސަތުތައް އިތުރުކޮށްދޭން ޗަމްޕީ ވަނީ ގިނަ މަސައްކަތްތަކެއް ކޮށްދީފަ އެވެ.\nއެންމެ ފަހުން ދެ ދައުރުގައި އޮލިމްޕިކް ކޮމިޓީގެ ރައީސްކަން ކުރެއްވި މުހައްމަދު ޝަވީދު މި ފަހަރުގެ އިންތިހާބުގައި ވާދަނުކުރައްވަ އެވެ. ޗަމްޕީ އަކީ އޮލިމްޕިކް ކޮމިޓީގެ ތިން ވަނަ ރައީސް އެވެ. މީގެ ކުރިން ޝަވީދުގެ އިތުރުން އޮލިމްޕިކް ކޮމިޓީގެ ރައީސްކަން ކުރެއްވީ ކުޅިވަރުގެ ގިނަ އެސޯސިއޭޝަންތަކެއްގައި މަސައްކަތްކުރެއްވި އިބްރާހިމް އިސްމާއިލް އެވެ.\nއޮލިމްޕިކް ކޮމިޓީގެ ނައިބު ރައީސްގެ މަގާމަށް އިންތިހާބުވި އަހުމަދު އިސްމާއިލް (ކ) އާއި މުހައްމަދު ތޮލާލް.\nއޮލިމްޕިކް ކޮމިޓީގެ ނައިބު ރައީސްގެ އިންތިހާބު ކާމިޔާބުކުރެއްވީ ހޭންޑްބޯލް މޯލްޑިވްސްގެ ރައީސް އަހުމަދު އިސްމާއިލް، އެތުލެޓިކްސް އެސޯސިއޭޝަންގެ ރައީސް މުހައްމަދު ތޮލާލް އެވެ. ތޮލާލް އަށް 15 ވޯޓު ލިބުނުއިރު، އަހުމަދަށް ވަނީ 14 ވޯޓު ލިބިފަ އެވެ. ދެން ވާދަކުރެއްވި ކްރިކެޓް ބޯޑް އޮފް މޯލްޑިވްސް (ސީބީއެމް)ގެ ރައީސް މުހައްމަދު ފައިސަލް އަށް ލިބުނީ ހަ ވޯޓެވެ.\nނައިބު ރައީސް ކަމަށް ވާދަކުރައްވަން ނިންމެވި ނަމަވެސް އައްޔަ އާއި މޫސަ ވަނީ އިންތިހާބުގެ ކުރިން ނަން ނަންގަވައިފަ އެވެ.\nކޮމިޓީގެ ބާކީ މަގާމުތަކަށް ބަލާއިރު ހިމެނެނީ އޮލިމްޕިކް ކުޅިވަރުތަކުގެ ހަ ސްލޮޓަށް އިންތިހާބުވީ ބެޑްމިންޓަން އެސޯސިއޭޝަނާއި ބާސްކެޓް އެސޯސިއޭޝަނާއި ސާފިން އެސޯސިއޭޝަނާއި ޓޭބަލް ޓެނިސް އެސޯސިއޭޝަނާއި ޓެނިސް އެސޯސިއޭޝަން އަދި ވޮލީބޯލް އެސޯސިއޭޝަން އެވެ. މި ފަހަރު އެފްއޭއެމަށް މީގެއިން ސްލޮޓެއްގެ ފުރުސަތެއް ނެތެވެ.\nނޮން އޮލިމްޕިކް ކުޅިވަރުތަކުގެ ސްލޮޓު ކާމިޔާބުކުރެއްވީ ބޮޑީބިލްޑިން އެސޯސިއޭޝަނާއި ޗެސް އެސޯސިއޭޝަނާއި ނެޓްބޯލް އެސޯސިއޭޝަން އެވެ. އިތުރުން އަންހެން ދެ މެމްބަރުންގެ ސްލޮޓެވެ.\nހެންވޭރު ބޯޅަ ގޭގައި މިއަދު މެންދުރު ފަހު ކުރިއަށްދިޔަ އިންތިހާބު ބޭއްވީ އޮލިމްޕިކް ކޮމިޓީ އާއި ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ހެދި ހާއްސަ ގައިޑްލައިންތަކުގެ ތެރެއިން ހުއްދަ ލިބިގެންނެވެ. ގައިޑްލައިނުގައިވާ ގޮތުން ވޯޓުލާ އެންމެން ޕީސީއާރް ޓެސްޓް ހެދުމަށް ފަހު އެހެނިހެން ސިއްހީ ސަލާމަތީ ކަންކަމަށް ސަމާލުކަންދޭން ވަނީ އަންގައިފަ އެވެ.\nމޯލްޑިވްސް އޮލިމްޕިކް ކޮމިޓީ (އެމްއޯސީ)\nސިޔާސީ ނުވުން މުހިއްމު، އެންމެން ބައިވެރި ކުރާނަން: ސައްތާރު\nއައްޔަ ވަކިވުމުން އެމްއޯސީ އިންތިހާބުގައި މޫސަ އާއި ޗަމްޕީ!\nރާއްޖޭގެ ބެޑްމިންޓަންގެ ބޮޑު ޓާގެޓެއް ހާސިލްވެއްޖެ


އަންވަރު އިބްރާހީމް 23 September 2018, 13:53\nބައެއް މީހުން އަހަރެންނާ ސުވާލުކުރެއެވެ. ވާހަކަ ލިޔަނީ ކޮން ވަގުތަކު ހެއްޔެވެ؟ އެ ޚިޔާލުތައް އަންނަނީ ކިހިނެއް ހެއްޔެވެ؟ ހިނގާފައި ހުންނަ ކަންކަމާ އެ ޚިޔާލުތައް ގުޅުވަނީ ކޮން ގޮތަކަށް ހެއްޔެވެ؟ މި ސުވާލުތަކަށް ޖަވާބުދޭކަށް އަހަރަންނަށް އުނދަގުލެއް ނޫނެވެ. ވާހަކަ ލިޔުންތެރިއަކަށް ވުމުން އެއިން ކޮންމެ ސުވާލެއްގެ ޖަވާބު ވެސް އޮންނަނީ އަހަރެންގެ ދިރިއުޅުމާ ގުޅިފައެވެ. ކުރާ ކޮންމެ ކަމެއް ވެސް އޮންނަނީ މި މަސައްކަތާ ލާމެހިފައެވެ.\n''ތުހުމަތު'' މި ވާހަކަ ވެސް އަހަރެން ލިޔުނީ ޚިޔާލީ ހާދިސާއެއް ހިތުގައި ބާއްވައިގެންނެވެ. ވެދާނެ ގޮތެއް ހިތްމައްޗަށް ގެނެސްގެންނެވެ. ނަމަވެސް ކަންތައް ދިމާވަމުން އައީ އަހަރެންނަށް ވެސް ގަބޫލުކުރަން އުނދަގޫ ގޮތަކަށެވެ.\nއެ ވާހަކަ އަހަރެން ލިޔުނީ މުސްތަގުބަލުގައި ހިނގާފާނެ ކަމެއް، މާޒީގެ ޒަމާނުގައެވެ. ވާހަކައިގައި ހިމެނީ ޚިޔާލީ އާއްމު ނަންތަކެކެވެ. ހާދިސާ ރޭވީ މާލޭގައި ހިނގާ މާރާމާރީއެއްގެ މައްޗަށެވެ. ވާހަކައިގެ ދިގުމިނަކީ 10 ދުވަހެވެ.\nނޫހުގައި ވާހަކަ ޖެހިތާ ދެ ދުވަސް ނުވަނީސް ވާހަކަ ޝާއިޢުކުރާ ނޫހުގައި އުޅޭ އެކުވެރިޔާ އަހަރެނަށް ގުޅިއެވެ.\n"އޭތް ކޮން ކަހަލަ ވާހަކައެއް ލިޔެގެން ތި އުޅެނީ. ކޮމެންޓްތައް ބަލައިލަ ބަލަ؟ ވަރަށް ކަންތައް އެބަހުރި"\n"ކިހިނެއްވީ؟ ކަމެއް ގޯސްވީތަ؟" އަހަރެން ސުވާލުކުރީމެވެ.\n"ފުރަތަމަ ކޮމެންޓްތައް ކިޔަލައި. ފަހުން އެ ވާހަކަ ދައްކަން ގުޅާނީ" އެހެން ބުނުމަށްފަހު އެކުވެރިޔާ ފޯނުބެއްވީ އެ ވަގުތު ތަންކޮޅެއް ބިޒީކަމަށް ބުނެއެވެ.\nއަހަރެން ފެށީ ވާހަކައަށް ފޮނުވާފައި ހުރި ކޮމެންޓްތައް ކިޔާށެވެ. ތެދެކެވެ. މަރުވެގެން އެ އުޅެނީ ހަލީމު ކިޔާ މީހެކެވެ. އޭނާ މަރުވީ ކާކުކަން ނެނގޭ މީހަކު ދިން ހަމަލާއެއްގައެވެ. އެކަމެއް ހިނގީ ހެންވޭރު ދަނޑުގެ އުތުރު ގޯޅީގައެވެ. ވާހަކައިގައި ވެސް އެކަން ހިނގާފައި އެ ވަނީ އެ ތަނުގައެވެ. ގާތްގަނޑަކަށް އެ ގޮތަށެވެ. އެއް ކިޔުންތެރިއަކު ކޮމެންޓް ކޮށްފައި އޮތެވެ. ތިޔަ ވާހަކަ ލިޔުނު މީހާއަށް މިކަން ހިނގައި ދިޔަ ގޮތް އެނގޭނެއެވެ. އެކަން އަހަރެންނަށް އެނގޭނީ ކިހިނެއް ހެއްޔެވެ؟ އެ ވާހަކަ އަހަރެން ލިޔުނީ މީގެ ތިން ހަފުތާ ކުރިންނެވެ. ވާހަކަ ވެސް އެ ވަނީ ލިޔެ ނިންމާ ނޫހާ ވެސް ހަވާލުކުރެވިފައެވެ.\nއިތުރަކެއް ފަހުން އަހަރެން، އެކުވެރިޔާއަށް ގުޅީމެވެ. ހިނގައިދިޔަ ހާދިސާއާމެދު ވާހަކަދެއްކީމެވެ.\n"ކޮބާ މައްސަލައަކީ؟" އަހަރެން ސުވާލުކުރީމެވެ.\n"މައްސަލައެއް ނެތް. އެކަމަކު ވާހަކައިގައި ކަންކަން ހިނގާފައިވާ ގޮތަށް މިއަދު ހިނގި އެ ހާދިސާ ހިނގާފައި އެވަނީ. އަނެއްކާ މަރުވެގެން އެ އުޅެނީ ހަމަ އެ ނަން ކިޔާ މީހަކު. އެ ހާދިސާ ހިނގީ ވާހަކައިގައި ވެސް ހަމަ އެކަން ހިނގި ތަނުގައި. ކިހައި ބޮޑު އިއްތިފާގެއް. ދެން ހުރި ބައިތައް ވެސް އަހަރެންނަށް ހީވަނީ ވަރަށް ގުޅޭހެން" ހިނިގަނޑަކާއެކު އެކުވެރިޔާ ބުނެލިއެވެ.\n"ދެން ގުޅެންޏާ ގުޅެންވީ. ގައިމު އެ ވާހަކައަކީ ޚިޔާލީ ވާހަކައެއް. އެ ވާހަކަ މިހާރު އެ ވަނީ ތި ކޮޅަށް ފޮނުވިފައި. ގައިމު އެ ވާހަކައަކަށް ދެން އިތުރު ބަދަލެއް ނުގެންނަނާނަން. ދެން އެނގިދާނެތާ ވާގޮތެއް" އަހަރެން ބުނީމެވެ.\n"މަށަށް ހީވަނީ ހަމަ މި ވާހަކައިގައި ވާ ގޮތަށްހެން ހުރިހާ ކަމެއް އެ ހިނގަނީ. މާދަމާ ޖަހާ ބައިގައި ވެސް މި ވަނީ ހަމަ އެ ކަހަލަ ގޮތެއް. އެ މައްސަލައިގައި މިހާރު ދެ މީހަކު ހައްޔަރުކޮށްފި. ހައްޔަރުކުރީ ސިޔާސީ ދެ މީހުން. އަނެއްކާ އެކަކު އަތުލައިގަތީ ބޭރަށް ފުރަން ގޮސް ހުއްޓާ އެއާޕޯޓުން" ހިނގަމުންދާ ހާދިސާތަކާ އަހަރެން ލިޔުނު ވާހަކައާ އެކުވެރިޔާ ގުޅުވާލިއެވެ.\n"ވާހަކައިގައި އޮންނާނެ ތިން މީހަކު ހައްޔަރު ކުރި ވާހަކަ. ތިބުނަނީ ދެ މީހަކު ހައްޔަރު ކުރި ވާހަކަތާ؟" ހިނގަމުންދާ ކަންކަމާއި އަހަރެންގެ ވާހަކަ ތަފާތުކަން ބުނެދެން އަހަރެން ބޭނުންވިއެވެ.\n"އަދި ނެނގޭތާ. އަދިވެސް ދަނީ މިކަމާ ގުޅުންހުރި މީހުން ހޯދަމުންކަމަށް ފުލުން އެ އޮތީ ބުނެފައި. ޖަލީލް ލިޔުނު ވާހަކައިގައި ތިންވަނަ މީހާ ހޯދަން ފުލުހުން އިޢުލާން ކުރަނީ. އެ މީހާގެ ފޮޓޯ އާއްމު ކުރަނީ. އެކަން ކޮށްފިނަމަ މާނައަކީ މިއީ ހަމަ އެ ވާހަކައޭ" އެކުވެރިޔާ ބެލީ ވީހާ ވެސް ބޮޑަށް އެ ހިނގާ ކަންތައްތަކާ މި ވާހަކަ ގުޅުވާލެވޭތޯއެވެ.\n"އެކަމަކު އެހެނެއް ނުވާނެ. އެއީ ޚިޔާލެއް. އަދި ހިނގާފައި ވެސް ނުވާކަމެއް" އަހަރެން ބުނީމެވެ.\n"ހިނގާފައި ނެތަސް ކަންހިނގަމުން އެދަނީ އެ ވާހަކައިގައި ވެސް ކަން ހިނގާފައިވާ ގޮތަކަށްނު. ދެން ބަލަމާ ހިނގާ" އެކުވެރިޔާ ޖަވާބު ދިނެވެ.


Honu elhumuge sababun dhandu mathin eh team egge 11 kulhuntherin maruvikan ingeytha? - vNews.mv\nހޮނު އެޅުމުގެ ސަބަބުން ދަނޑުމަތިން 11 ކުޅުންތެރިން މަރުވިކަން އިނގޭތަ؟\nއައްފާން މުހައްމަދު 24 May 2021, 05:04\nމަރަކީ އެ އައިސް ބައްދަލުކުރާނީ ކޮން ވަގުތެއްގައިކަން ނޭނގޭ ހަގީގަތެކެވެ. އެހެންނަމަވެސް މަރުވާނެކަން އެންމެނަށްވެސް އެނގެއެވެ. މޮޅު ގޮތަކީ އަބަދުވެސް މަރަށް ތައްޔާރުވެ އާހިރަތް ކާމިޔާބުކުރުމަށްޓަކައި ގަދަ އަޅާ މަސައްކަތް ކުރުމެވެ.\nދުނިޔޭގެ ކަންކޮޅު ތަކުގައި ތަފާތު އެކި ސަބަބުތަކާއި ހެދި އެތައް ބަޔެއް މި ވަގުތީ ދުނިޔެ އާއި ވަކިވެ ދެއެވެ. ބައެއް މީހުން ކަނޑުވުމުގެ ސަބަބުން، ނުވަތަ ކާރިސާއެއްގެ ތެރެއިން ނުވަތަ ރަހުމުކުޑަ އެހެން އިންސާނެއްގެ ޝިކާރައަކަށްވެ އެވެ.\nދައްކަން މިއުޅެނީ އާންމުކޮށް ކުރިމަތިލާން ޖެހޭ މަރުގެ ސަބަބާއި ތަފާތު މަރުތަކެއްގެ ވާހަކައެވެ. މިއީ 1998 ވަނަ އަހަރުގެ އޮކްޓޯބަރު މަހުގެ 28 ވަނަ ދުވަހު ޑިމޮކްރެޓިކް ރިޕަބްލިކް އޮފް ކޮންގޯގެ ފުޓުބޯޅަ ދަނޑެއްގައި ހިނގި އާދަޔާ ހިލާފު ހާދިސާއެއްގެ ވާހަކައެވެ.\nކޮންގޯގެ ފުޓުބޯޅަ ލީގުގައި ވާދަވެރި މެޗެއް ކުޅެމުން ދަނިކޮށް އެޅި ހޮނެއްގެ ސަބަބުން އެއް ޓީމަކުން ދަނޑު މަތީގައި ކުޅެމުންދިޔަ 11 ކުޅުންތެރިއަކު މަރުވި ވާހަކައެވެ. މި ހާދިސާގައި މަރުވީ އުމުރުން 25 އަހަރާއި 30 އަހަރާއި ދެމެދުގެ ކުޅުންތެރިންތަކެއް ކަމަށް ދަ އައިރިޝް ޓައިމްސްގައި 1998 ވަނަ އަހަރުގެ އޮކްޓޯބަރު މަހުގެ 29 ވަނަ ދުވަހު ވަނީ ރިޕޯޓް ކޮށްފައެވެ.\nއަދި މި ހާދިސާގައި އިތުރު 30 މީހަކު ފިހިފައި ވާއިރު އިތުރު ބަޔަކަށްވެސް އެކިވަރުގެ ޒަހަމްތައް ލިބުނުކަމަށް ވެއެވެ. އެހެންނަމަވެސް ހޮނު އަޅައިގެން މަރުވީ އެއް ޓީމުގެ ކުޅުންތެރިން އެކަނި ކަމަށާއި އިދިކޮޅަށް ކުޅުނު ޓީމުގެ އެއްވެސް ކުޅުންތެރިއަކު މަރު ނުވާކަމަށް ކޮންގޯގެ ނޫހަކާއި ހަވާލާދީ އައިރިޝް ޓައިމްސް ގައި ރިޕޯޓް ކޮށްފައިވެއެވެ. މި ހާދިސާ ހިނގީ މެޗުގެ ނަތީޖާ 1-1 އިން އެއްވަރުވެފައި ވަނިކޮށެވެ.\nމުނިފޫހިފިލުވުން ފުޓްބޯޅަ ކުޅިވަރު


Roadha Inaayai Dheyn Vaany Vazeefaa Aai Behey Gaanoonu Gaivaa Gothah - LRO - Vaguthu\nރޯދަ އިނާޔަތް ދޭންވާނީ ވަޒީފާ އާއި ބެހޭ ގާނޫނުގައިވާ ގޮތައް - އެލްއާރުއޯ\nވަޒީފާއާއި ބެގޭ ގާނޫނުގައިވާ ގޮތުގެ މަތިން މުވައްޒަފުންނަށް ރޯދަ އިނާޔަތްތައް ދިނުމަށް ލޭބާ ރިލޭޝަންސް އޮތޯރިޓީ (އެލްއާރުއޯ) އިން އެދެފިއެވެ.\nއެ އޮތޯރިޓީން މިއަދު ކުރި އިއުލާނެއްގައި ބުނެފައި ވަނީ ވަޒީފާއާބެހޭ ގާނޫނުގައިވާ ގޮތުގެމަތިން ރަމަޟާން މަހުގެ އިނާޔަތް ދެމުން ނުދާކަން އެ އޮތޯރިޓީއަށް ފާހަގަ ކުރެވިފައިވާ ކަމަށެވެ. އެހެން ކަމުން ކުރިއަށް އޮތް ރަމަޟާން މަހުގައި ވަޒީފާއާއި ބެހޭ ގާނޫނުގައިވާ ގޮތުގައިވާ ގޮތުގެ މަތިން ރޯދަ އިނާޔަތް ދިނުމަށް އެ އޮތޯރިޓީއިން ވަނީ އެދިފައެވެ.\nވަޒީފާއާބެހޭ ޤާނޫނުގެ 51 ވަނަ މާއްދާގެ (ހ)ގެ ދަށުން ކޮންމެ ދިވެހި މުވައްޒަފަކަށް ރަމަޟާން މަހުގެ ޢިނާޔަތުގެ ގޮތުގައި ކޮންމެ އަހަރެއްގެ ރަމަޟާން މަސް ފެށުމުގެ ކުރިން ތިން ހާސް ރުފިޔާ ދޭން ޖެހޭނެއެވެ. ނަމަވެސް އަދި އެމާއްދާގެ (ނ)ގައި ބުނެފައި ވަނީ ވަޒީފާ އަދާކުރާ ބިދޭސީ މުސްލިމް މުވައްޒަފުންނަށް ރޯދަ ޢިނާޔަތް ދިނުމަކީ އިހުތިޔާރުގައިވާ ކަމެއް ކަމަށެވެ.\n51 ވަނަ މާއްދާގެ (ހ)ގައި ބަޔާންކޮށްފައިވާ އުސޫލުގެ މަތިން ޕަބްލިކް ސެކްޓާ ގައި މަސައްކަތްކުރާ ބިދޭސީ މުސްލިމް މުވައްޒަފުންނަށް ރަމަޟާން މަހުގެ ޢިނާޔަތް ދެވޭނެ އިރު ގާނޫނުގައި ބުނެފައި ވަނީ ޕްރައިވެޓް ސެކްޓާގައި މަސައްކަތްކުރާ ބިދޭސީ މުސްލިމް މުވައްޒަފުންނަށް ރަމަޟާން މަހުގެ ޢިނާޔަތް ދިނުމުގައި ޢަމަލުކުރަނީ މި މާއްދާގައި ބަޔާންކޮށްފައިވާ ގޮތުގެމަތިން ޕްރައިވެޓް ސެކްޓާގައި މަސައްކަތްކުރާ ދިވެހި މުވައްޒަފުންނާމެދު ޢަމަލުކުރާ އުސޫލުގެ މަތިން ކަމަށެވެ.\nމި އަހަރުގެ ބަރަކާތްތެރި ރަމަޟާން މަސް ފެށޭނީ ކުރިއަަށް މިދާ މެއި މަހުގެ 15 ވަނަ ދުވަހު ކަން ފާހަގަ ކޮށްލެވެއެވެ.


Velichkov ge landun New ah muhinmu molheh\nވެލިޗްކޯވްގެ ލަނޑުން ނިއު އަށް މުހިންމު މޮޅެއް\nބަލްގޭރިޔާގެ ޑިފެންޑަރު ވެލިޗްކޯވް ވެލިޗޯފް ފަހު ވަގުތު ވިކްޓަރީ ކޮޅަށް ވައްދާލި ލަނޑުން 1-0އިން މޮޅުވެ އުރީދޫ ދިވެހި ޕްރެމިއާ ލީގުގައި ނިއު ރޭޑިއަންޓް މުހިންމު މޮޅެއް ހޯދައިފި އެވެ.\nޓޭބަލުގެ ހަޔަކާއި ހަތް ވަނާގައި އޮތް ރާއްޖޭގެ އެންމެ ގިނަ ދުވަސްވީ އަދި ވާދަވެރި ދެ ޓީމުގެ ކުރިމަތިލުން ނިއު ކާމިޔާބު ކުރުމުން އެ ޓީމު ވަނީ ވިކްޓަރީއާ ފަސް ޕޮއިންޓް ފެއަށް ޖެހިލައިފަ އެވެ.\nނިއު އަށް މިވަގުތު 10 ޕޮއިންޓް ލިބިފައިވާއިރު ވިކްޓަރީ ހަތް ވަނާގައި ވަނީ ފަސް ޕޮއިންޓާއެކުގަ އެވެ. އަށް ޓީމު ވާދަކުރާ ޓޭބަލުގެ ފުލުގައިވަނީ އެއް ޕޮއިންޓާއެކު ބީޖީ އެވެ. ޓޭބަލުގެ އެއްވަނާގައިވަނީ 14 ޕޮއިންޓާއެކު މާޒިޔާ އެވެ. އެ ޓީމު މިރޭ ވާދަކުރާނީ 11 ޕޮއިންޓާއެކު ހަތަރުވަނާގައި އޮތް ޓީސީއާ އެވެ.\nމި މެޗުގައި ލަނޑު ޖަހަން ނިއުއިން ވަނީ ގިނަ ފުރުސަތުތަކެއް ހޯދައިފަ އެވެ. ހާއްސަކޮށް ނިއުގެ މުހައްމަދު މުސްލިހާއި އަބުދުﷲ ހަނީފް (ބެންޖޯ) އަށް ލިބުނު ފުރުސަތުތައް ފާހަގަކުރެވުނެވެ. މުޅިން ހުސްކޮށް ފަހު ހާފުގައި ލިބުނު ބޯޅައަކަށް ކުރި އަރައި ކީޕަރު ބޯމަތިން މުސްލިހު ޖެހި ބޯޅަ ދިޔައީ ގޯލުގެ ހުރަސް ދަނޑީގައި ޖެހިފައި ބޭރަށެވެ. އޭގެ ފަހުން ބެންޖޯ ހުސްކޮށް ހުރެ ގޯލަށް ޖެހި ބޯޅަ ދިޔައީ ގޯލު ކުރިމަތިން ހުރަސްވެގެންނެވެ. އަދި ފަހު ހާފު ފަށައިގެން ގޯލު އޭރިޔާ ތެރެއިން ބެންޖޯ ޖެހި ބޯޅަ ގޯލަށް ނުވަނީ ގޯލު ރޮނގުމަތީގައި ހުރި ވިކްޓަރީގެ ޑިފެންޑަރު ފައިގައި ޖެހިފަ އެވެ.\nނަމަވެސް ނިއުގެ ކެޕްޓަން މުހައްމަދު ރަޝީދު (ހޮކޭ)ގެ އަތުގައި ޕެނަލްޓީ އޭރިޔާ ތެރެއިން ބޯޅަ ޖެހުމުން ރެފްރީ ޕެނަލްޓީ ނުދިނުމުން ވިކްޓަރީން ވަރަށް ބޮޑަށް ނުރުހުން ފާޅުކުރި އެވެ. މެޗަށް ފަހު ކޯޗު މުހައްމަދު ނަޒީހު ވެސް ދަނޑަށް ނުކުމެ، ރެފްރީއާ ވަރަށް ބޮޑަށް ވާހަކަ ދެއްކި އެވެ.


Male gai naasthaa dheyn havaalu kuree Buruzaai Le Souq ah | Mihaaru\nއިސްކަންދަރު ސްކޫލުގެ ނާސްތާއަށް، ލަ ސޫކުން ތައްޔާރުކޮށްފައި ހުރި ޕެކް.-- ފޮޓޯ: ހުސެއިން ވަހީދު/ މިހާރު\n15 ޖެނުއަރީ 2019 - 14:56\nދިރާސީ އާ އަހަރާ އެކު މާލޭގެ އިތުރުން ރަށްރަށުގެ 25 ސްކޫލެއްގައި ނާސްތާ ދޭނެ ބަޔަކު ހޯދަން އެޑިއުކޭޝަން މިނިސްޓްރީން މިދިޔަ މަހު އިއުލާނުކުރި އެވެ. ނަމަވެސް ނާސްތާ ހަވާލުކުރި ފަރާތްތަކުގެ މައުލޫމާތު އެ މިނިސްޓްރީން އަދި ހާމައެއްނުކުރެ އެވެ.\nމާލޭގައި ނާސްތާ ދޭން ހަމަޖައްސާފައިވާ މަޖީދިއްޔާ އަދި އިސްކަންދަރުގައި އެކަން ކުރަނީ، މީގެ ދެ އަހަރު ކުރިން ކެއުންބުއިމުގެ ހިދުމަތް ދޭން ފެށި ލަ ސޫކު ކެފޭއިންނެވެ. ނަމަވެސް އެތަނުން އެކަން ކުރަން ހުށަހެޅި އަގެއް ނުބުނެ އެވެ.\nއިސްކަންދަރުގައި ހެނދުނުގެ ދަންފަޅީގައި 1140 ދަރިވަރުން ކިޔަވަމުން އަންނައިރު މަޖީދިއްޔާގައި އެ އަދަދު އުޅެނީ 720 ގަ އެވެ. ނަމަވެސް ސަރުކާރުގެ ހަރަދުގައި ނާސްތާ ދެމުން އަންނަނީ އެކަމަށް އެދޭ ދަރިވަރުންނަށެވެ.\nއަމީނިއްޔާ ސްކޫލުގެ ދަރިވަރުންގެ ނާސްތާއަށް ބުރުޒުން ތައްޔާރުކޮށްފައިވާ ޕެކް -- ފޮޓޯ؛ ނިޝާން އަލީ/ މިހާރު\nލަ ސޫކުގެ ވެރިޔާ އަހުމަދު ޝާމިން ވިދާޅުވީ ނާސްތާ ތައްޔާރުކުރަން ލިބެނީ ވަރަށް ކުޑަ ވަގުތުކޮޅެއް ނަމަވެސް އެކަމަށް ވަރަށް ބޮޑަށް ތައްޔާރުވެފައިވާ ކަމަށެވެ.\n"ސެޓަޕެއް ހަދާފައި ވަރަށް ތައްޔާރުވެގެން އެކަން މި ކުރަނީ މެދުނުކެނޑި ކުރިއަށް ގެންދެވޭ ގޮތަށް. ސާފުތާހިރުކަމަށް ވަރަށް ބޮޑަށް ބަލައިގެން. ވަރަށް ބޮޑު ޗެލެންޖެއް މިއީ،" ޝާމިން ވިދާޅުވި އެވެ.\nއަމީނިއްޔާގައި ނާސްތާ ދޭން ހަވާލުކުރި ބުރުޒު ކޭޓަރިންގެ ފުޑް އެންޑް ބޭވަރޭޖަސްގެ ޑިރެކްޓަރު މުހައްމަދު ޝުޖާއު ވިދާޅުވީ އެ ސްކޫލްގެ ހެނދުނު ދަންފަޅީގައި ކިޔަވާ 1050 ދަރިވަރަކަށް އަމާޒުކޮށް ނާސްތާ ދެމުން އަންނަ ކަމަށެވެ.\nބުރުޒުން ހުށައެޅީ ކޮންމެ ކުއްޖަކަށް 15ރ. އަށް ވުރެ މަތީގެ އަގެކެވެ. އެކަމަކު ސީދާ އަގެއް އެތަނުން ހާމައެއް ނުކުރެ އެވެ.\nޝުޖާއު ވިދާޅުވި ގޮތުގައި ނާސްތާގެ ޕެކިންނާއި ދަރިވަރުންނަށް ދޭން ޖެހޭ ކިރުގެ އަގުބޮޑު ކަމަށެވެ.\nމަޖީދިއްޔާ ސްކޫލުގައި ނާސްތާ ދިނުމުގެ ޕްރޮގްރާމް ފަށަން މިދިޔަ އާދިއްތަ ދުވަހު ބޭއްވި ރަސްމިއްޔާތުގައި ބައިވެރިވި ބައެއް ދަރިވަރުން.-- ފޮޓޯ: މަޖީދިއްޔާ ސްކޫލު\nމިހާރު ނާސްތާ ތައްޔާރުކުރަނީ ކުރީ ދުވަހު އެކަމަށް އެދި ހުށައަޅާ ކުދިންގެ ނިސްބަތަށެވެ. އެހެންކަމުން އެއްވެސް ސްކޫލެއްގެ ހެނދުނު ދަންފަޅީގެ ހުރިހާ ކުދިންނަށް ނާސްތާ ދޭނެ ކަމަކަށެއް ނުފެނެ އެވެ.\nއެޑިއުކޭޝަން މިނިސްޓްރީން ކުރިން ބުނިގޮތުގައި، ދަރިވަރުންނަށް ނާސްތާ ގެންދާއިރު އެކަން ކުރަން ޖެހޭނީ ފުޑްގްރޭޑް ކަރުދާސް ކޮތަޅުގައި ބަންދުކޮށް އެ ކޮތަޅުގައި ހިމެނޭ ނާސްތާ އެނގޭނެހެން ލޭބަލް ވެސް ކޮށްގެންނެވެ. އަދި ރޮއްޓާއި ޕާން ހިމެނޭ ނާސްތާއެއް ނަމަ، ބަންދުކުރަން ޖެހެނީ ކިޗަން ޕޭޕަރުންނެވެ.\nނާސްތާ ދިނުމަށް އެޑިއުކޭޝަނުން މީގެ ކުރިން އިއުލާނުކުރި ސްކޫލުތަކަށް ވަނީ ބައެއް ބަދަލުތައް އައިސްފަ އެވެ. އެއީ އެ ރަށްރަށުގައި ނާސްތާ ދޭނެ ބަޔަކު ނެތުމުންނެވެ. ފަހުން ނާސްތާ ދޭން ފެށި ސްކޫލުތަކުގެ ތެރޭގައި ހިމެނެނީ؛ ހއ. އުތީމުގައި ހުންނަ ގާޒީ ބަންޑާރައިން ސްކޫލު، ނ. ޅޮހި ސްކޫލާއި ރ. އަތޮޅު ތައުލީމީ މަރުކަޒު، ބ. ދަރަވަންދޫގައި ހުންނަ އަތޮޅު މަދަރުސާ، ޅ. ހިންނަވަރުގައި ހުންނަ އަތޮޅު ތައުލީމީ މަރުކަޒު، އއ. އުކުޅަހު ސްކޫލު، ވ. ކެޔޮދޫ ސްކޫލު، މ. މަޑުއްވަރީ ސްކޫލު، ފ. ދަރަންބޫދޫ ސްކޫލު، ދ. މާއެނބޫދޫ ސްކޫލު، ތ. ކިނބިދޫ ސްކޫލު އަދި ލ. އިސްދޫ ސްކޫލެވެ.\nސްކޫލުގައި ނާސްތާ ދިނުމަށް މިއަހަރުގެ ބަޖެޓުގައި 50 މިލިއަން ރުފިޔާ ވަނީ ހިމަނައިފަ އެވެ. އަދި މިހާރު ކުރިއަށް ގެންދާ އަޖުމަބެލުމުގެ ޕްރޮގްރާމަށް ފަހު ދެ ވަނަ ޓާމުގެ މުއްދަތުގައި ރާއްޖޭގެ ހުރިހާ ސްކޫލަކަށް އެކަން ފުޅާކުރަން ވެސް ވަނީ ނިންމައިފަ އެވެ.\nސްކޫލް ތައުލީމް އެޑިއުކޭޝަން މިނިސްޓްރީ ކިޔަވާކުދިން ސްކޫލް ކުދިންގެ ނާސްތާ އަމީނިއްޔާ ސްކޫލް މަޖީދިއްޔާ ސްކޫލް އިސްކަންދަރު ސްކޫލް\n20 ކޮމެންޓް, 54 ރިއެކްޝަންސް\nއެންމެ ނުބައި ދެ ތަން\nކޮބާ ބްރަދާސް ކޭޓަރިން. 2ސްކޫލަކަށް ފޯރުކޮށްދޭ. ޙިރިޔާ އަދި އެހެނަ ސްކޫލަކަށް، މިކަމުގަ2ފުށް ފެންނަގޮތަށް ކަންތައްކުރަންޖެހޭ.\nސަސްޓޭނަބަލްކޮއް ތިޔަ ކަމެއް ތި ދެބައި މީހުންނައްވެސް ނުކުރެވޭނެއެވެ.. އަދި6ވަރަކައް މަސް ތެރޭ ތިޔަ ކަންތައް ނިމޭމަންޒަރުވެސް އެބަފެނޭ.. ފުޑް އިންސްޕެކްޝަން ރަނގަޅައް ހެދޭނީ ސުކޫލްތެރޭ ކެފެޓީރިއާ ހުރެގެން.. އަދި ތިކަމައް ސަރުކާރުން ކުރާ ޚަރަދު ބަލާއިރު އެހެން މުހިންމު ކަންކަމާއި ނުބައްދަލު. އަދި އެންމެ2ފަރާތައް ތިކަން މަލޭގައި ހަވާލުކުރި ކުރުމުގައި ޝައްކުތައް އުފެދޭ.\nއިބިލީހުގެ ކާވަންޏައް ވިގޮތް ނުވެއްޖެއްޔާ ވާ ރަންގަޅު\nދިވެިންނައް ހަމަ ހެޔޮއެއްގޮތެއްވެސް ނޯންނާނެ. މިހިރަ ކޮމެންޓްތަކެއް ކިޔާލަބަލަ. މޮޅައްމިކަން ކުރަން ވަގުތުނަގާނެ ކެއްތެރިވެބަލަ.\nއެއްމެންއަތުން ޓެކްސް ނަގާފަ މިކަން ކުރަންވާނީ ހަމަހަމަކޮށް! #ކޮބާހޭ ދަރުމަވަންތަ ސްކޫލްގެ ބާއިމާރާތް ތަޅާލަނީ ކޮންއިރަކުހޭ؟\nތިވެސ ހަމަޖައްސާފައި އޮންނާނީ ތިތާގެ ކަޓް ގްރޫޕްގެ ކަޓްނަގައިގެން.\nމި5އަހަރު ނިމިގެންދިޔުމާއެކު މިކަން ތަހުގީގުކުރެވޭނެ.\nހުވަދުއަތޮޅުގެ އެންމެ ސްކޫލެއްވެސް ތިޔަ ލިސްޓުން ނުފެނޭ. ވަކި ވެރިކަމެއް ކުރުވަން ޖާގަދޭން ޕްލޭން ކުރެވިފަ އޮތީބާ! އެކަހަލަ މަޝްވަރާއެއް ކުރާ އޯޑިއޯއެއް މީގެކުރިން އަޑުއިވިފަ ވާތީ އަހާލީ.\nކުރާނެ ނުކުރާނެ ކަމެއް ނޭގިގެންތަ މި އުޅޭނީ...ތަޢުލީމީ ދާއިރާގެ ހަލާކުއައިސް ޖެހިއްޖެ.. އެންމެ އިސްކަންދޭވީ ކަންކަން އެއްފަރާތްކޮށްފައި މޮޅެތި އާ ގޮތްތަކެއް ހަދަންބޭނުންވަނީ..


Sadiq khan London Mayor kamuge dhevana dhaurakah\nސޯދިގު ޚާން ލަންޑަން މޭޔަރުކަމަށް ދެވަނަ ދައުރަށް\nސޯދިގު ޚާން: ލަންޑަންގެ މޭޔަރު ކަމަށް ދެވަނަ ދައުރަކަށް ވަނީ ހޮވިވަޑައިގެންފައި\nލަންޑަންގެ މޭޔަރު ކަމުގައި މިހާރު ވެސް ހުންނެވި ސޯދިގު ޚާން ދެވަނަ ދައުރަށް ހޮވިވަޑައިގެންފި އެވެ. ސްކައި ނިއުސްއިން ބުނާ ގޮތުން ކޮންޒަވޭޓިވް ޕާޓީން ކުރިމަތިލެއްވި ޝޯން ބްރައިލީއާ ވާދަ ކުރައްވައި ސޯދިގު 1.013،721 ވޯޓް ހޯއްދެވި އެވެ. ބްރައިލީއަށް ލިބިވަޑައިގަތީ 893،051 ވޯޓެވެ.\nސޯދިގު ޚާން ލަންޑަން މޭޔަރު ކަމަށް ފުރަތަމަ ހޮވިވަޑައިގަތީ 2016 ވަނަ އަހަރު އެވެ. މިއީ މުސްލިމަކަށް ލަންޑަންގެ މޭޔަރުކަން ލިބުނު ފުރަތަމަ ފަހަރެވެ. އަދި ބައިމަދު ޖަމާއަތަކުން ލަންޑަންގެ މޭޔަރު ކަމަށް ބޭފުޅަކު އައްޔަން ކުރެވުނު ފުރަތަމަ ފަހަރު ވެސް މެއެވެ.\nސޯދިގު ޚާން ނިސްބަތްވެ ވަޑައިގަންނަވަނީ ޕާކިސްތާނަށެވެ. އޭނާއަކީ ސުންނީ މުސްލިމެކެވެ. އޭނާ ވަނީ ޓައިމް މަޖައްލާއިން ހޮވާ ދުނިޔޭގައި އެންމެ ނުފޫޒުގަދަ 100 މީހުންގެ ލިސްޓުން ޖާގަ ހޯއްދަވާފަ އެވެ.\nއިނގިރޭސިވިލާތުގައި ޚާން އަކީ މަޝްހޫރު ބޭފުޅެކެވެ. ޚާއްސަކޮށް ލަންޑަންގެ ތަރައްގީއަށް އަދި ދަތުރުފަތުރުގެ ނިޒާމަށް ބަދަލު ގެންނަވައި އަގުތައް ކޮންޓްރޯލް ކުރެއްވުމަށް ކުރެއްވި މަސައްކަތްތަކުގެ ސަބަބުން އޭނާ ދަރަޖަ ވަނީ އާންމުގެ މެދުގައި އުފުލިފަ އެވެ. އެހެން ނަމަވެސް ލަންޑަންގައި ހިންގާ މާރާމާރީއާ އަދި ތޫނު ހަތިޔާރުން ހަމަލާ ދިނުން ގިނަވެފައިވުން ވަނީ އޭނާގެ ބަލިފަޔަށެވެ.\nމިފަހަރު ލިބިވަޑައިގެންނެވި ކާމިޔާބީ ފާހަގަ ކުރައްވަމުން ސޯދިގު ޚާން ޓްވީޓާއަށް ނިކުމެ ވަޑައިގެން ވަނީ އުފާފާޅުކުރައްވާފަ އެވެ. ވިދާޅުވީ ލަންޑަނަށް ޚިދުމަތް ކުރެއްވުމަކީ އުފަލެއް ކަމަށާއި ހެޔޮ ބަދަލު ގެނެސް ދެއްވާނެ ކަމަށެވެ.\nއިނގިރޭސިވިލާތް ޕާކިސްތާން ޕޮލިޓިކްސް


Shafy aai Faisal Valencia ah\nޝާފީ އާއި ފައިސަލް ވެލެންސިއާ އަށް\nޕީޕަލްސް ކަޕުގައި ޝާފީ (ކ) ޕީޑީއާރުއެމްއާ ދެކޮޅަށް ކުޅެނީ: އަންނަ އަހަރު ފެންނާނީ ވެލެންސިއާއިން.\nނިއުރޭޑިއަންޓަށް ކުޅުނު ޑިފެންޑަރު ޝާފިއު އަހުމަދާއި އީގަލްސްގެ ކީޕަރު މުހައްމަދު ފައިސަލް އަންނަ ސީޒަނުގައި ވެލެންސިއާ އަށް ކުޅެން ސޮއިކޮށްފި އެވެ.\nމި ދެ ކުޅުންތެރިން ވެސް ވެލެންސިއާގެ ޖާޒީ ލާން އެއްބަސްވިކަން ވެލެންސިއާއިން ވަނީ ޔަގީންކޮށްދީފަ އެވެ. އަދި މިއީ އަންނަ ސީޒަނަށް ވެލެންސިއާ ވަރުގަދަ ކުރުމަށް އެކުލަބަށް ގެންދިޔަ ފުރަތަމަ ދެ ކުޅުންތެރިންނެވެ.\nފާއިތުވެދިޔަ ހަ އަހަރު ތައްޓެއް ނުލިބި އޮތް ވެލެންސިއާ އަންނަ ސީޒަނަށް ވަރުގަދަ ކުރުމަށް ދިވެހި ކުޅުންތެރިން ހޯދުމަށް އެކުލަބުން އަންނަނީ މަސައްކަތް ކުރަމުންނެވެ.\nޓީމަށް ގެންދިޔަ ކުޅުންތެރިންގެ ތެރެއިން ޝާފިއުއަކީ ވެލެންސިއާއިން ފުޓްބޯޅަ ކެރިއަރު ފެށި ކުޅުންތެރިއެކެވެ. އޭނާ 2010 ގައި ވެލެންސިއާ ދޫކޮށްލުމަށް ފަހު ވަނީ ވިކްޓަރީ އާއި މާޒިޔާ އަދި ނިއު އަށް ކުޅެފަ އެވެ.\nފައިސަލް އަކީ 2013 ވަނަ އަހަރު ވެލެންސިއާގެ ގޯލު ބެލެހެއްޓި ކީޕަރެވެ. އޭގެ ފަހުން އީގަލްސް އަށް ކުޅުނު ވިކްޓަރީގެ ކުރީގެ ކީޕަރު މިދިޔަ އަހަރު ހުރީ އަނިޔާގެ ސަބަބުން ނުކުޅެ އެވެ. ފައިސަލް މިހާރު އަންނަނީ ގައުމީ ޓީމާއެކު ފަރިތަކުރަމުންނެވެ.


Liverpool kuriah, Tottenham in faidhaa nagaifi | Mihaaru\nލަނޑު ޖެހުމަށް ފަހު ލިވަޕޫލްގެ ކުޅުންތެރިން އުފާފާޅުކުރަނީ.-- ފޮޓޯ: އޭއެފްޕީ\nލިވަޕޫލް ކުރިއަށް، ޓޮޓެންހަމުން ފައިދާނަގައިފި\n06 ޑިސެމްބަރ 2018 - 08:58 1 comment\nލީގުގެ އެއް ވަނައިގައި ސިޓީ އޮތީ 15 މެޗުން 41 ޕޮއިންޓާ އެކު އެވެ. ދެ ވަނައިގައި އޮތް ލިވަޕޫލަށް 15 މެޗުން ވަނީ 39 ޕޮއިންޓް ލިބިފަ އެވެ. ރޭ އަމިއްލަ ދަނޑުގައި ސައުތެމްޓަން އަތުން 3-1 އިން މޮޅުވެ، ޓޮޓެންހަމް ވަނީ 15 މެޗުން 33 ޕޮއިންޓް ހަމަކޮށްގެން ލީގުގެ ތިން ވަނަ އަށް ޖެހިލައިފަ އެވެ.\nހަތަރު ވަނައިގައި އޮތީ ރޭ ވުލްވްސް އަތުން 2-1 އިން ބަލިވި ޗެލްސީ އެވެ. ޗެލްސީ އަށް 15 މެޗުން 31 ޕޮއިންޓް ލިބިފައިވާއިރު، ރޭ މެންޗެސްޓާ ޔުނައިޓެޑާ 2-2 އިން އެއްވަރުވި އާސެނަލަށް ވެސް ވަނީ 15 މެޗުން 31 ޕޮއިންޓް ލިބިފަ އެވެ. ޗެލްސީ އަށް ކުރި ލިބެނީ ފައިދާ ލަނޑުންނެވެ.\nބާންލީ ދަނޑުގައި ކުޅުނު މެޗުގެ ދެ ވަނަ ހާފުގައި އެ ޓީމުން ލީޑުނެގީ ޖެކް ކޯކްގެ ގޯލުންނެވެ. ލިވަޕޫލުން ފަހަތުން އަރައި މޮޅުވިއިރު އެ ޓީމުގެ ގޯލުތައް ކާމިޔާބުކޮށްދިނީ ޖޭމްސް މިލްނާ، ރޮބާޓޯ ފިރްމީނޯ އަދި ޒެރްޑަން ޝަގީރީ އެވެ. މި މެޗުގައި ފިރްމީނޯ އާއި މުހައްމަދު ސަލާހު ކުޅެން އެރީ ބަދަލު ކުޅުންތެރިންގެ ގޮތުގަ އެވެ.\nމި މޮޅާ އެކު ލިވަޕޫލުން ވަނީ އެ ކްލަބްގެ 126 އަހަރުވީ ތާރީހުގައި ބޮޑު ކުރިއެރުމެއް ހޯދައިފަ އެވެ. މިއީ ލީގުގެ ފުރަތަމަ 15 މެޗަށް ފަހު އެ ޓީމުގެ އެންމެ ނަތީޖާ ރަނގަޅު ސީޒަނެވެ. ލިވަޕޫލްގެ ކޯޗު ޔާގެން ކްލޮޕް ބުނީ އެންމެ ބޭނުންވީ ނަތީޖާ ނެރެން ކަމަށާއި އެކަން ހާސިލްކުރެވުނުއިރު މެޗުގައި ދެއްކި ކުޅުމާމެދު ވަރަށް ހިތްހަމަޖެހޭ ކަމަށެވެ.\nޔުނައިޓެޑް ދަނޑުގައި ކުޅުނު މެޗުގައި އާސެނަލުން ލީޑުނެގީ ޝޮކޮޑްރަން މުސްތާފީ ޖެހި ގޯލުންނެވެ. މުސްތާފީ ބޮލުން ފޮނުވާލި ބޯޅަ ޔުނައިޓެޑްގެ ކީޕަރު ޑޭވިޑް ޑެހެއާ އަތުގައި ޖެހިފައި ވަނީ ގޯލުގެ ރޮނގު ހުރަސްކޮށްފަ އެވެ. ފުރަތަމަ ހާފް ނިމުމުގެ ކުރިން ޔުނައިޓެޑަށް އެއްވަރުކޮށްދިނީ އެންތަނީ މާޝިއަލް އެވެ.\nޔުނައިޓެޑްގެ ޕޮގްބާ (ވ) ކައިރިން އާސެނަލްގެ މިކިތާރްޔަން ބޯޅަ ހޯދަން މަސައްކަތްކުރަނީ. -- ފޮޓޯ: އޭއެފްޕީ\nއާސެނަލުން ދެ ވަނަ ފަހަރަށް ލީޑުނެގީ މެޗުގެ 68 ވަނަ މިނިޓްގައި ޔުނައިޓެޑްގެ މާކޯސް ރޯހޯ އަތުން ބައިކޮޅަށް ވަން ގޯލުންނެވެ. އޭގެ މިނިޓެއް ފަހުން ޖެސޭ ލިންގާޑް ވަނީ ޔުނައިޓެޑަށް އެއްވަރުކޮށްދީފަ އެވެ. މެޗަށް ފަހު ޔުނައިޓެޑްގެ ކޯޗު ހޯސޭ މޮރީނިއޯ ބުނީ ޔުނައިޓެޑަށް ބޭނުންވި ނަތީޖާ ނުނެރެވުނީ އަމިއްލަ އަށް ހެދުނު ގޯސްތަކެއްގެ ސަބަބުން ކަމަށާއި އެކަމަކު ކުރިއަށްވުރެ ބޮޑަށް ހިތްހަމަޖެހޭ ސަބަބަކީ ކުޅުންތެރިން މޮޅުވާން ވެގެން ކުރާ މަސައްކަތް ރަނގަޅުވުމުން ކަމަށެވެ.\nއާސެނަލްގެ ކޯޗު އުނާއި އެމެރީ ބުނީ އެ ޓީމަށް މޮޅެއް ނުހޯދުނީ ކޮންމެ ފަހަރަކު ވެސް ލީޑުލިބުމުން ކޮންމެވެސް ވަރަކަށް މެޗު ފަސޭހަކޮށްލުމުގެ ވިސްނުމުގައި ކުޅުންތެރިން ކުޅެން ފެށުމުން ކަމަށެވެ.\nވުލްްވްސް ދަނޑުގައި ރޭ ޗެލްސީ ކުޅުނު މެޗުގައި އެ ޓީމަށް ލީޑުނަގައިދިނީ އިންގްލެންޑްގެ މިޑްފީލްޑަރު ރުބެން ލޮފްޓަސް-ޗީކް އެވެ. ދެ ވަނަ ހާފްގެ ހަތަރު މިނިޓް ތެރޭ ވުލްވްސް އިން ނަތީޖާ އަނބުރާލިއިރު، އެ ޓީމުގެ ލަނޑުތައް ޖެހީ ރައުލް ހިމެނޭޒް އާއި ޑިއޯގޯ ޔޮޓާ އެވެ.\nރެލިގޭޝަނުގައި އޮތް ސައުތެމްޓަން އަތުން ޓޮޓެންހަމް މޮޅުވިއިރު އެ ޓީމުގެ ލަނޑުތައް ޖެހީ ހެރީ ކޭން އާއި ލޫކަސް މޯރާ އަދި ހެއުން މިން ސޮން އެވެ. މި މެޗުގައި ސައުތެމްޓަނުގެ ހަމައެކަނި ގޯލު ޖެހީ މެޗުގެ ފަހު ވަގުތު ޗާލީ އޮސްޓިން އެވެ. ސައުތެމްޓަންއާ ދާދި ފަހުން ހަވާލުވި އާރްބީ ލިޕްޒިގުގެ ކުރީގެ ކޯޗު ރަލްފް ހޭޒަންހުޓްލް ވަނީ ރޭގެ މެޗު ބަލަން ދަނޑަށް ގޮސްފަ އެވެ. އޭނާ ރަސްމީކޮށް ޓީމުގެ ޒިންމާއާ ހަވާލުވާނީ މިއަދު އެވެ.\nއިތުރު ލިޔުންތައް މެންޗެސްޓާ ޔުނައިޓެޑް އާސެނަލް ޗެލްސީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް


Nuclear ebbasvun salaamai kuran Iran ge mandhoob diplomatic dhathurehgai | Mihaaru\nއީރާނުގެ ޚާރިޖީ ވަޒީރު ޖާވަދު ޒަރީފް (ވ) ޗައިނާގެ ޚާރިޖީ ވަޒީރު ވަން ޔި އިން އާ ބައްދަލު ކުރައްވަނީ. --ފޮޓޯ:އޭއެފްޕީ\nނިއުކްލިއާ އެއްބަސްވުން ސަލާމަތް ކުރަން އީރާނުގެ މަންދޫބު ޑިޕްލޮމެޓިކް ދަތުރެއްގައި\n14 މެއި 2018 - 10:36\nއެއްބަސްވުމުން އެމެރިކާ ވަކިވި ނަމަވެސް އެއްބަސްވުން ދެމެހެއްޓޭތޯ މަސައްކަތް ކުރުމުގެ ގޮތުން ޒަރީފް ފުރަތަމަ ވަޑައިގެންނެވީ ޗައިނާއަށެވެ. އެ ގައުމުގެ ޚާރިޖީ ވަޒީރު ވަން ޔިއާ ބައްދަލު ކުރެއްވުމަށް ފަހު ޒަރީފް ވިދާޅުވީ އެއްބަސްވުމުގައި ސޮއިކުރި އެހެން ގައުމުތަކާ އެކު ކުރިމަގުގެ ތަސައްވަރެއް އެކުލަވާލެވޭނެ ކަމަށެވެ.\nޗައިނާ އަށް ފަހު ޒަރީފް ދެން ވަޑައިގެންނަވާނީ ރަޝިޔާއަށާއި ބެލްޖިއަމަށެވެ. ނިއުކްލިއާ އެއްބަސްވުމުގައި އީރާނާ އެކު ސޮއިކުރި ގައުމުތަކަކީ އިނގިރޭސި ވިލާތް، ރަޝިޔާ، ޗައިނާ، އެމެރިކާ، ފްރާންސް އަދި ޖަރުމަނެވެ.\nއީރާނުގެ ރައީސް ހަސަން ރޫހާނީ އަށް ފޯނުން ގުޅުއްވާ އިނގިރޭސި ބޮޑު ވަޒީރު ތެރޭސާ މެއި ވަނީ ނިއުކްލިއާ އެއްބަސްވުން ހިމާޔަތް ކުރުމުގައި އިނގިރޭސި ވިލާތާއި ޔޫރަޕުގެ ޕާޓްނަރުން ދެމިތިބޭނެ ކަމަށް ވިދާޅުވެފަ އެވެ. މެއި ވިދާޅުވީ ނިއުކްލިއާ އެއްބަސްވުން ދެމެހެއްޓުމަކީ އިނގިރޭސި ވިލާތާއި އީރާނުގެ ގައުމީ ސަލާމަތާ ވެސް ގުޅިފައިވާ މައްސަލައެއް ކަމަށެވެ.\nއީރާނުގެ ރޫހީ ލީޑަރު އާޔަތުﷲ އަލީ ޚާމަނާއީ ވަނީ ހުޅަނގަށް އިތުބާރު ނުކުރަން ގޮވާލައްވައިފަ އެވެ. އަދި އެމެރިކާ އަށް ދުވަހަކު ވެސް އިތުބާރު ނުކުރުމަށް ޚާމަނާއީ ވަނީ އެދިވަޑައިގެންފަ އެވެ.\nއިތުރު ލިޔުންތައް އީރާން ނިއުކްލިއާ


6 Aharuge Anhen Kujjaku Rape Kuri Meehaku Dhiri Huttaa Andhaalaifi - Vaguthu\nކުޑަކުދިން ރޭޕް ކުރުމަކީ ދުނިޔޭގެ ހުރިހާ ގައުމެއްގައިވެސް ހިނގާ ނުލަފާ މުޑުދާރު ހަޑި އަމަލެކެވެ. އެ އަމަލުގެ ސަބަބުން އެތައް ކުދިންނަށް ނަފްސާނީ އަދި ޖިސްމާނީ ބޮޑެތި ގެއްލުންތަކަކާ ކުރިމަތިލާން ޖެހެއެވެ. އާންމުކޮށް މިހެން އަޑު އިވެނީ އިންޑިއާގެ ރޭޕް ކޭސްތަކެވެ. ނަމަވެސް މިފަހަރު މިއީ އެމެރިކާ ބައްރުގެ ގައުމެއް ކަމަށްވާ މެކްސިކޯގައި ހިނގައިދިޔަ ހާދިސާއެއްގެ ވާހަކައެވެ.\nމެކްސިކޯގެ ޗިއަޕާ ސްޓޭޓުގެ އުމުރުން ހަ އަހަރުގެ ކުއްޖަކު ގެއްލިގެން ހޯދަން ފަށާފައިވަނީ މިދިޔަ ބުރާސްފަތި ދުވަހު އެވެ. އެކުއްޖާ ގެއްލިގެން ހޯދުމުގެ މަސައްކަތް އެ ސްޓޭޓުގެ ފުލުހުން ކުރަމުން ދަނިކޮށް އެކުއްޖާގެ ހަށިގަނޑު ފެނިފައިވަނީ ހުކުރު ދުވަހުގެ ހެނދުނު މަގުމައްޗަށް އެއްލާލާފައި ވަނިކޮށެވެ. އެކުއްޖާގެ ޕޯސްޓްމޯޓަމް ރިޕޯޓުގައި ކުއްޖާ ރޭޕް ކޮށްފައިވާކަން ވަނީ ހާމަވެފައެވެ.\nޚަބަރުތައް ބުނާ ގޮތުގައި އަލްފްރޭޑޯ ރޮބްލެރޯއަށް އާންމުންގެ ތެރެއިން ބަޔަކު ހަމަލާދީފައިވަނީ އެކުއްޖާ ރޭޕް ކުރުމަށްފަހު މަރާލުމާ ގުޅިގެންނެވެ. އެމައްސަލާގައި އޭނާއަށް އަނިޔާކޮށް އޭނާ ގައިގައި އަލިފާން ރޯކޮށްލާ ވީޑިއޯ ވަނީ މީސްމީޑިއާގައި އާންމުވެފައެވެ. އެ ވީޑިއޯއިން ފެންނަ ގޮތުގައި ގިނަ އަދަދެއްގެ މީހުން ވެގެން އޭނާ ހޮޅިދަނޑިއެއްގައި ބަނދެފައި ބަހައްޓައިގެން ގައިގައި ތަޅާ އަނިޔާ ކުރާ މަންޒަރު ފެނެއެވެ. އަދި އޭނާ އަކީ މުޑުދާރު މީހެއް ކަމަށާއި މީހުން މަރާ މީހެއް ކަމަށް ބުނެ އަޑު އުފުލާ އަޑުވެސް ވީޑިއޯއިން އިވެއެވެ. އެއަށްފަހު ފެންނަނީ ކަރާސީން ތެޔޮ އޭނާގެ ހަށިގަނޑަށް އަޅައި އަލިފާން ރޯކޮށްލާ މަންޒަރެވެ.\nރިޕޯޓުތައް ބުނާ ގޮތުގައި އެހާދިސާގައި އޭނާ ވަނީ ލިބުނު ޒަޚަމްތަކުގައި މަރުވެފައެވެ. އެ މައްސަލަ އެސްޓޭޓުގެ ފުލުހުން ތަހުގީގު ކުރަމުން އަންނަ އިރު، ރައްޔިތުން އަމިއްލައަށް ގާނޫނު އަތްމައްޗަށް ލައިގެން އެފަދަ އަމަލެއް ހިންގުމަކީ ކުރެވޭނެ ކަމެއް ނޫން ކަމަށް ފުލުހުން ވަނީ ބުނެފައެވެ.\nޖެނުއަރީ 15, 2020 23:55\nޖެނުއަރީ 16, 2020 07:29\nއިންޑިޔާ ގަ ވެސް މިހެން ހަދަންވީ. ޢޭރުން މައިތިރި ވެދާނެ ތޯއްޗެ.\nޖެނުއަރީ 20, 2020 16:26\nޖެނުއަރީ 16, 2020 01:05\nވީޑިއޯ ލިނަމަ. މި ނުބައި ޝައިތޯނާ ދުނިޔެއާއި ވަކިވެގެން ދިޔަގޮތް ބަލާލަންބޭނުން\nޖެނުއަރީ 16, 2020 08:45\nމިއީ ޝަހިންދާ ބުނާ ކަހަލަ ޓެރަރިޒަމް އަމަލެއް. ކުޑަކުއްޖެއް ރޭޕްކުރިއޭ ކިޔާފަ އެކަން ކުރި މީހާއަށް އެއްވެސް އަނިޔާއެއް ލިބިގެން ނުވާނެ ދެއްތޯ ޝަހިންދާ؟ އެކުއްޖާގެ މުޅި ދިރިއުޅުން ހަލާކުކޮށްލީވިއްޔާ.. ހާދަ ދެރަކަންކަމޭ މިހިނގަނީ މިހާރު\nޖެނުއަރީ 20, 2020 13:52\nދުނިޔެ ނިމިދިއުމުގެ ކަންކަން ތިހިރަ ފެންނަނީ. ހައްދަވައިގެންގުޅުއްވާއިލާހު. މި ނުބައިނުލަފާ އަމަލު ހިންގާ ހަޑިމުޑުދާރު މީހުންގެ ކިބައިން އަޅަމެންނާއި މިގައުމު ސަލާމަތް ކުރައްވާނފާދޭވެ.\nޖެނުއަރީ 21, 2020 00:19\nއެއީ އެކަހަލަ ހަޑި މުޑުދާރު އަމަލު ހިންގާ މީހުންނަށް ހަމަ ދިނުން ހައްގު އަދަބު. އެކަހަލަ މީހުންވީ ހަމަ މަރަން.


Raees Yameen ge za'aamathugai bandaru mashroou thakah 2.5 billion...\nރައީސް ޔާމީންގެ ޒަޢާމަތުގައި ބަނދަރުގެ މަޝްރޫޢުތަކަށް 2.5 ބިލިއަން ރުފިޔާ ޚަރަދުވާނެ- މުޢިއްޒު\n2 އަހަރު,3ހަފްތާ,3ދުވަސް, 16 ގަޑި, 11 މިނެޓް, 17 ސިކުންތު ކުރިން 6080ލަޔާލް މަނިކް\nރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމްގެ ފަސް އަހަރު ދުވަހުގެ ތެރޭގައި ބަނދަރުތަކަށް އެކަނި 2.5 ބިލިއަން ރުފިޔާ ޚަރަދު ވެގެންދާނެ ކަމަށް ހައުސިންގ މިނިސްޓަރ ޑރ. މުޙައްމަދު މުޢިއްޒު ވިދާޅުވެއްޖެއެވެ. މިނިސްޓަރ މުޢިއްޒު މިހެން ވިދާޅުވީ، ނ. ހޮޅުދޫ ބަނދަރު ރަސްމީކޮށް ހުޅުވުމުގެ ރަސްމިއްޔާތުގައި ވާހަކަ ދައްކަވަމުނެވެ.\nހޮޅުދޫ ބަނދަރު ރަސްމީކޮށް ހުޅުވުމަށް ބޭއްވި ރަސްމިއްޔާތުގައި ވާހަކަ ދައްކަވަމުން ހައުސިންގ މިނިސްޓަރ ޑރ. މުޙައްމަދު މުޢިއްޒު ވިދާޅުވީ، ހޮޅުދޫ ބަނދަރު ފަރުމާ ކޮށްފައިވާނީ އެރަށުގެ ރައްޔިތުން ބޭނުންވާ ގޮތަށް ކަމަށެވެ.\nއެގޮތުން ބަނދަރުގެ ދިގު މިން 600 ފޫޓުން 900 ފޫޓަށް އިތުރުކޮށްފައި ވާއިރު، އެއްގަމު ތޮއްޓާއި، ބޭރު ތޮށި ރަނގަޅުކޮށް، ދޯނި އެހެލެވޭނެ ތަނެއް ޤާއިމްކޮށްފައިވާކަމަށް މިނިސްޓަރ ވިދާޅުވިއެވެ. މިހާރު ކުރިއަށްދާ ބަނދަރު ގެ މަޝްރޫޢުތަކަށް އެކަނިވެސް 900 މިލިއަން ރުފިޔާ ޚަރަދުވާކަން މިނިސްޓަރ މުޢިއްޒު ފާހަގަކުރެއްވިއެވެ.\nމި ރަސްމިއްޔާތުގައި ވާހަކަ ދައްކަވަމުން ހޮޅުދޫ ދާއިރާގެ މެމްބަރު އަލީ މުޙައްމަދު ވިދާޅުވީ، ރައީސް ޔާމީންގެ ޒަޢާމަތުގައި ހޮޅުދޫއަށް ބޮޑެތި ބަދަލުތަކެއް ގެނެސްދެއްވާފައިވާކަމަށެވެ. އެގޮތުން ހޮޅުދޫ ރައްޔިތުން އެދިއެދި ތިބި އެ ރަށުގެ ގިރާ ސަރަޙައްދު ހިމާޔަތްކޮށް ހުޅުވާފައިވާކަމަށާއި، އަންނަ އަހަރުގެ ކުރީ ކޮޅު ފެން ހިންދާ ނިޒާމް ޤާއިމްކުރެވިގެން ދާނެ ކަމަށް އަލީ މުޙައްމަދު ވިދާޅުވިއެވެ.\nނ، ހޮޅުދޫ ހައުސިންގ މިނިސްޓަރ ޑރ. މުހައްމަދު މުއިއްޒު ހޮޅުދޫ ދާއިރާގެ މެމްބަރު އަލީ މުހައްމަދު\n19 ގަޑި ކުރިން 155 0\n20 ގަޑި ކުރިން 182 0\n22 ގަޑި ކުރިން 184 0\n1 ދުވަސް ކުރިން 349 0


Emme islaahakaa eku committee in budget faas koffi | Mihaaru\nބަޖެޓު ދިރާސާކުރާ ކޮމެޓީގެ މިއަދުގެ ބައްދަލުވުމުގައި ސަރުކާރަށް ތާއީދު ކުރައްވާ ބައެއް މެމްބަރުން. - ފޮޓޯ: ނިޝާން އަލީ/ މިހާރު\nއެންމެ އިސްލާހަކާ އެކު ކޮމެޓީން ބަޖެޓް ފާސްކޮށްފި\n20 ނޮވެމްބަރ 2017 - 17:284comments\nއަންނަ އަހަރަށް ލަފާކޮށް، ސަރުކާރުން ރައްޔިތުންގެ މަޖިލީހަށް ހުށަހެޅި 27.9 ބިލިއަން ރުފިޔާގެ ބަޖެޓް، ބަޖެޓު ދިރާސާކުރި ކޮމެޓީގެ މެމްބަރުންގެ އިއްތިފާގުން މިއަދު ފާސްކޮށްފި އެވެ.\nއިދިކޮޅު މެމްބަރުން ބޮއިކޮޓް ކުރެއްވި ކޮމެޓީ ބައްދަލުވުމުގައި ބަޖެޓު ފާސް ކުރީ ވެރިކަންކުރާ ކޯލިޝަންގައި ހިމެނޭ ޕީޕީއެމާއި އެމްޑީއޭގެ 12 މެމްބަރުންގެ އިއްތިފާގުންނެވެ. ބަޖެޓު ފާސް ކުރި އިރު، އަދަދަށް ބަދަލެއް ނުގެނައި ނަމަވެސް، ބަޖެޓު ފާސް ކުރީ ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ ދަށުން ބަޖެޓުގައި ހިމެނި މަޝްރޫއެއް އެހެން ރަށަކަށް ބަދަލުކޮށް، ތިން ރިކޮމެންޑޭޝަނާ އެކުގަ އެވެ.\nރައީސް އަބްދުﷲ ޔާމީންގެ ސަރުކާރުން މިހާތަނަށް ހުށަހެޅި އެންމެ ބޮޑު ބަޖެޓުގައި ހަރަދު ކުރަން ހިމަނާފައި އޮތީ 24.9 ބިލިއަން ރުފިޔާ އެވެ. އާމްދަނީ އާއި ހިލޭ އެހީގެ ގޮތުގައި 22.4 ބިލިއަން ރުފިޔާ ލިބޭނެ ކަމަށް ލަފާކޮށްފައިވެ އެވެ. އެއީ ޓެކްސްގެ ގޮތުގައި ލިބޭ 16.3 ބިލިއަން ރުފިޔާ އާއި ޓެކްސް ނޫން ގޮތުގައި ލިބޭ 5.2 ބިލިއަން ރުފިޔާ އާއި އެހެނިހެން ފަންޑުތަކާއި ހިލޭ އެހީގެ ގޮތުގައި ލިބޭ 858 މިލިއަން ރުފިޔާ އެވެ.\nސަރުކާރުން ލަފާކުރާ ގޮތުގައި މި އަހަރު ނިމޭއިރު، ދައުލަތުގެ ދަރަނި ހުންނާނެ ކަމަށް ލަފާ ކުރެވެނީ 43 ބިލިއަން ރުފިޔާގަ އެވެ. އަދި މި ހަތަރު އަހަރު ތެރޭގައި ދަރަނި އިތުރުވީ 15 ބިލިއަން ރުފިޔާއަށެވެ. އަދި ވޭތުވެދިޔަ ހަތަރު އަހަރު ތަރައްގީގެ މަޝްރޫއުތަކަށް 18 ބިލިއަން ރުފިޔާ ހަރަދުކޮށްފައިވެ އެވެ.\nމި އަހަރަށް ލަފާކޮށް، މަޖިލީހުން ފާސްކޮށްފައި ވަނީ 26.8 ބިލިއަން ރުފިޔާގެ ބަޖެޓެކެވެ. އެކަމަކު މިދިޔަ މަހުގެ ތެރޭގައި މަޖިލީހުން ސަޕްލިމެންޓްރީ ބަޖެޓުގެ ގޮތުގައި ފާސްކުރި އަދަދާ އެކު މި އަހަރުގެ ބަޖެޓުގެ އަދަދު ވެސް ވަނީ 27.3 ބިލިއަން ރުފިޔާ އަށް އަރައިފަ އެވެ.\nއިތުރު ލިޔުންތައް ފިނޭންސް މިނިސްޓްރީ ރައްޔިތުންގެ މަޖިލިސް ދައުލަތުގެ ބަޖެޓް ދައުލަތުގެ ބަޖެޓް 2018


Lara ge Story: Minju\nފެންކަޅިވަމުން އައި ދެލޯ ހުމާމު އަވަސް އަވަހަށް ފޮހެލި އެވެ. އެވަގުތު ކުއްލިއަކަށް އޭނާ އިން ބަންދު ކޮޓަރީގެ ތެރެއަށް ފުލުހެއް ވަނެވެ. އޭނާގެ ގާތުގައި ކުލަހެދުމުގައި ހުރި މީހަކު ހުއްޓެވެ. ފެންނަފެނުމަށް ހީވަނީ އެއީ ވެސް ފުލުހުންގެ މީހެއްހެންނެވެ. ޔުނީފޯމުގައި ހުރި މީހާއަށް ބަލާލުމުން އޭނާއަކީ ކޮން ރޭންކެއްގެ މީހެއްކަން އެނގުނެއް ކަމަކު އިތުރު އެއްޗެއް އެނގޭކަށް ހުމާމު ބޭނުމެއް ނުވިއެވެ. އޭގެ ބަދަލުގައި އަނެއްކާވެސް އޭނާ އިސްޖަހާލި އެވެ.\n"އަހަންނަށް ކިޔަނީ ހައިތަމް، ތަޙުޤީޤުގައި ހުމާމު ގެންނަން މިޖެހުނީ، އަހަރުމެންގެ މީހުން ކުށުގެވެއްޓަށް ދިޔައިރު އެތަނުގައި ތިބި ހަމައެކަނި ދެ މީހުންގެ ތެރެއިން އެކަކަކީ ހުމާމްއަށް ވީމަ، އެއަންހެން ކުއްޖާ މަރުވެފައި އޮތީ އަމިއްލައަށް ކަމަށްވިޔަސް އޭނާގެ ހަށިގަނޑުން ފެންނަ ހެކިތަކުން ކޮންމެވެސް މީހަކު އޭނާއަށް ވަރަށް ގިނައިން އަނިޔާ ކޮށްފައިވާކަން ސާބިތުވޭ، އެހެންވީމަ އެއީ އަމިއްލައަށް މަރުވި މަރުވުމަކަށް ނުވުން ވެސް އެކަށީގެންވޭ، ކޮންމެވެސް މީހަކު އޭނާއަށް މަޖުބޫރު ކުރުވުމަކީ ވެސް ވެދާނެ ކަމެއް ކަމަށް އަހަރުމެން ޤަބޫލުކުރަން، ބުނޭ... ހުމާމު އެގެއަށް ދިޔައީ ކޮން ބޭނުމަކު؟ އެ ދެމަފިރިންނާ ހުމާމުއާ އޮތް ގުޅުމަކީ ކޮބާ؟ ކުށުގެވެށިން އެތަނުގައި ހުމާމު ހަރަކާތްތެރިވެފައި ހުރިކަން އަހަރުމެންގެ ފޮރެންސިކް ޓީމުން ޔަޤީންކޮށްދިން" ހައިތަމްގެ އަޑުގައި އެއްވެސް ހަރުކަށި ކަމެއް ނެތެވެ.\nއޭނާއަށް ހުމާމުގެ ހިތް ސާފުކޮށް އެނގޭކަހަލަ އެވެ. ހުމާމުގެ ދެލޮލަށް ބަލާލުމުން ހައިތަމްއަށް އެލޮލުން ގާތިލެއް ސިފަ ނުކުރެވުނު ނަމަވެސް އޭނާ ހަޤީޤަތް އެނގެން ބޭނުމެވެ. ލިބިފައިވާ ތަޖުރިބާއާއެކު އެފަދަ ކިތަންމެ ކަމެއްގެ އަޑިއަށް ފީނާ އޭނާވަނީ ހަޤީޤަތް ހޯދާ ފެންމަތި ކޮށްފަ އެވެ. ހުމާމުގެ ފަރާތުން އެއްބާރުލުން ލިބޭނަމަ އޭނާގެ ހަރުކަށިކަމާ ބާރުގެ ބޭނުން ކުރުމުގެ އެއްވެސް ޝައުގެއް ހައިތަމްގެ ނެތެވެ. ބޭނުންވަނީ ކަންވީގޮތް އޮޅުންފިލުވާށެވެ.\nރާއްޖޭގެ ނޫސްތަކުގެ ފުރަތަމަ ޞަފުހާގައި ފަލައަކުރުން ލިޔެފައިވަނީ ދަންވަރުގެ ވަގުތެއްގައި މާލޭގެ ގެއެއްގައި އަންހެން ކުއްޖަކު އަމިއްލައަށް މަރުވެފައި އޮއްވައި ފެނުނު ޚަބަރެވެ. ކޮންމެ ނޫހަކުން އަނެއް ނޫހަށްވުރެ މޮޅަށް އެޚަބަރުގެ ސުރުޚީ ލިޔެލެވޭތޯ ބެލި އެވެ. މީޑިއާއަށް ހުރިހާ ލޯތަކެއް އަމާޒުވެފައިވާ ދުވަސްވަރެއްގައި ގިނަ މީހުންގެ މަޤުބޫލުކަން އެނޫހަކަށް ހޯދޭނީ އެފަދަ އުކުޅެއް ބޭނުން ކޮށްގެންނެވެ. ނަމަވެސް އެއިން އެއްވެސް ނޫހަކަށް ކަމުގެ ހަޤީޤަތެއް ނޭނގެ އެވެ.\nމަރުވި އަންހެން ކުއްޖާ މަރުވީ ކިހިނެއްކަމެވެ. ނޫހުގައި ޖަހަން ލިބުނު ޚަބަރުގައި އޮތީ މަރުވި އަންހެން ކުއްޖާއަކީ ކޮންގެއެއްގެ އުމުރުން ކިހާވަރެއްގެ އަންހެން ކުއްޖެއް ކަމެވެ. އަދި އޭނާގެ މަރާގުޅިގެން ފުލުހުންގެ ބެލުމުގެ ދަށުގައި އޭނާގެ ފިރިމީހާ އާއި އިތުރު މީހަކު ހުރިކަމެވެ. އެމަރާ ބެހޭގޮތުން އިތުރު އެއްވެސް އެއްޗެއް ބަޔަކަށް އޮޅުމެއް ނުފިލައެވެ. އެހެންވިޔަސް ނޫސްތަކުގެ ކޮމެންޓު ކޮލަމް ފުރި ބަންޑުންވަމުން ދިޔައީ އާންމުގެ ޚިޔާލުތަކުންނެވެ.\nއެއްބަޔަކު އެއަންހެން ކުއްޖާގެ ފިނޑިކަމާމެދު އެއްޗެހިކިޔާ މަލާމާތްކުރި އެވެ. އަނެއްބަޔަކު ހަމްދަރުދީ ފާޅުކޮށް ކަމުގެ ހަޤީޤަތް ވީހާވެސް އަވަހަކަށް އާންމުންނާ ހަމައަށް ގެނެސްދިނުމަށް އެދިފައި އޮތެވެ. ދެންތިބި ބަޔަކު ބުނަމުން ދިޔައީ އެއަންހެން ކުއްޖާގެ މަރާ ގުޅިފައިވަނީ އޭނާގެ ޢާއިލާ މީހުން ނުވަތަ އޭނާގެ ފިރިމީހާ އެވެ. އެކަންވީ ގޮތެއް އެމީހުނަށް އެނގޭނޭ ކަމަށެވެ.\nމަޑުމަޑުން އިސްޖެހިފައި އިން ހުމާމު އަތުގެ ނުފުށުން ދެލޯ ފޮހެލުމާއެކު ވާހަކަ ދައްކަން ފެށީ ކުރެހިފައިވާ އަޑަކުންނެވެ. އިސްކޮޅުން ދިގު ހިމަތޮޅި ހަށިގަނޑެއްގެ ވެރި ހުމާމްގެ ނިތްކުރި މައްޗަށް ވެރިފައިވާ އޭނާގެ ފަން އިސްތަށިތަކުން އެ ދެލޯ ފަރުދާ ކޮށްފައިވާ ކަހަލަ އެވެ. އޭނާގެ އަޑުން ހީވަނީ ވަރަށް ގިނައިރު ވަންދެން ރޮއެފައި ހުރި ހެންނެވެ. އޭނާ ކިޔައިދޭން ފެށީ މަރުވި އަންހެންކުއްޖާގެ ގެއަށް އޭނާ ދާންޖެހުނު ގޮތެވެ.\n"އެމްއީއެސް ސްކޫލުން ދަސްވެނިވެގެން ނުކުން އެންމެފަހު ކުދިބަޔަކީ އަހަރުމެންގެ ބެޗު، އެކުގައި ކިޔަވަން އުޅުނުއިރު އެއްކުލާހުގައި ކިޔަވަންޖެހުމުން އަހަންނާ، ނިހާނުއަކީ ވަރަށް ގާތް ދެރަޙުމަތްތެރިން، ހަމައެއާއެކު ޒޫރިން... ޒޫރިންއަކީ އަހަރުމެން ދެމީހުންގެ ވެސް ރަޙުމަތްތެރިއެއް، ނިހާނުގެ އަނބިމީހާއަށް ޒޫރިން ވުމުގެ ކުރިން ވެސް އަހަރުމެން ތިން މީހުންނަކީ ރަޙުމަތްތެރިން، ނިހާނު، ޒޫރިންއާއި އިނދެގެން އެ އެޕާޓްމެންޓަށް ބަދަލުވީ، އަހަރެން އެތަނަށް ނުދާ ދުވަހެއް ވަރަށް މަދުވާނެ، ގިނައިން ދަނީ ނިހާނު އޮފީހުން ނިމޭގަޑީގައި އޭނާއާއެކު... ޒޫރިން، އޭނާއަކީ ވަރަށް ހިތްހެޔޮ އަންހެންކުއްޖެއް، އަހަރެން ދުވަހަކުވެސް ނުދެކެން ޒޫރިން ދެރަވެފައި ހުއްޓައެއް" ހުމާމު މިހިސާބަށް ބުނިއިރު އޭނާގެ ހިތުގައި އިތުރުވޭނެއް އުފެދިގެންދިޔަ އެވެ. ކުރިމަތީ އިން ހައިތަމްއަށް އޭނާ ދޮގުހެދީމަ އެވެ. އޭނާ ޒޫރިންގެ ލޮލުން އެތަކެއް އިޙުސާސްތަކެއް ވަނީ ދެނެގަންފަ އެވެ. އެއަންހެން ކުއްޖާގެ ކައިވެނީގެ އަނދިރިފަރާތް ނިއުޅެމުން ހުޅުވެމުން ދިޔައީ އޭނާގެ ކުރިމަތީގައެވެ. ޒޫރިންގެ ޢަމަލުތައް އެހިސާބަށް ދިޔައީ ކީއްވެކަން ހުމާމަށް އެނގޭކަހަލަ އެވެ. ނަމަވެސް އޭނާ އެކަން ސިއްރުކުރަނީ ކީއްވެބާއެވެ.\n"ޒޫރިން އާއި ހުމާމާ ދެތެރޭ އިތުރުގުޅުމެއް އޮތްކަން ސިއްރު ކުރަނީތަ؟ މިވަގުތު ހުރިހާ ވާހަކައެއް ކިޔާދިނުން ވަރަށް މުހިއްމު، ހުމާމުގެ އަތެއް މިކަމުގައި ނުވާކަން ނިންމަން އެނގޭނީ އޭރުން، ނިހާނު ބުނާ ގޮތުންނަމަ ޒޫރިންއާއި ހުމާމު ވަރަށް ގާތް" ހައިތަމް ވެސް އިތުރަށް އޮޅުން ފިލުވަން ބޭނުންވެފައި ހުރި ވަރުން ދޮގެއް ހެދިއެވެ. ބޭނުންވީ ހުމާމާ ޒޫރިންގެ މެދުގައި އޭނާއަށް ހީވާފަދަ ގުޅުމެއް އޮތްތޯ ޔަޤީން ކުރާށެވެ.\n"ނިހާނު...." އިރުކޮޅަކު ހިމޭނުންއިން ހުމާމުގެ ހިތުގައި ރުޅިވެރިކަމުގެ އޮއެވަރެއް އުފެދިގެން ދިޔަ އެވެ. ނަމަވެސް އޭނާ އެކަން ހައިތަމްއަކަށް ނުދެއްކި އެވެ.\n"ޒޫރިން، އޭނާއަކީ ނިހާނުގެ އަންހެނުންކަން އެއްފަހަރު ވެސް ހަނދާންނައްތައެއްނުލާ، އޭނާގެ ފަރާތުން އެފަދަ އެއްވެސް ޢަމަލެއް ނުފެނޭ، އެކަމަކު ނިހާނު އޭނާގެ އަނބިމީހާދެކެ ލޯބިވާކަމާމެދު އަހަންނަށް މިހާރު ޝައްކު، އެހެން ނޫންނަމަ ކުށެއްނެތް އަނބިމީހާ ވަރި ކުރަން އުޒުރެއް ނުހޯދީސް" އުނގުގައި މުށްކަވާލާފައި އޮތް އަތަށް ބާރުލަމުން ހުމާމު ބުނެލިއެވެ.\n"ކީއްވެ ތިހެން ތިބުނީ؟ ހުމާމަށް އެފަދަ މަންޒަރެއް ފެނުނީތަ" ހައިތަމް މޭޒުމަތީ ބާއްވާލާފައި އޮތް ރިކޯޑިން ޑިވައިސްއަށް ބަލާލަމުން އަހާލި އެވެ.\n"ނިހާނު ހީކުރަނީ އަހަންނާ ޒޫރިންނާ ދެމެދު ގުޅުމެއް އޮންނަނީ ކަމަށް، އާނ! އަހަރެން ޒޫރިންދެކެ ލޯބިވޭ، އެލޯތްބަކީ ޒޫރިން، ނިހާނުގެ އަނބިމީހާއަށްވުމުގެ ކުރިން ވެސް އަހަރެންގެ ހިތުގައި އުފެދިފައި އޮތް ލޯތްބެއް، އެކަން އަހަރެން ޒޫރިންއަށް ހާމައެއް ނުކުރަން، އެކަމަކު ނިހާނަށް އެކަން އެނގޭނެ، އޭނާ ކަންތައް ކުރިގޮތް މީގެން އެނގޭނެ" ކުއްލިއަކަށް ފަޓުލޫނުގެ ޖީބުން ނަގާފައި ހުމާމު ދިއްކޮށްލީ ފަތްޖަހާލާފައި އޮތް ކަރުދާސްތަކެކެވެ. އެވަގުތު ހައިތަމް އެތަނުގައި ކުއްލަހެދުމުގައި ހުރި ޒުވާނާއަށް ބަލާލީ ހުމާމްގެ ހަށިގަނޑު ޗެކް ނުކުރަންތޯ އަހާލާފަދަ ގޮތަކަށެވެ.\n"މީ ކޮންއިރަކު ހުމާމަށް ލިބުނު އެއްޗެއް" ހުމާމު ދިއްކޮށްލި ކަރުދާސްތައް ހުޅުވާލަމުން ހައިތަމް ސުވާލު ކުރި އެވެ.\n"ތީ ޒޫރިންގެ އެންމެ ފަހު ބަސް، ތީ ގައިވަނީ ނިހާނުގެ ހަޤީޤަތް، އެކުވެރިއެއްކަމަކު އޭނާއަކީ އިންސާނުންގެ ސިފަޖެހިފައި ހުރި ހައިވާނެއް، ޒޫރިން މަރާލި މީހަކީ އެއީ، އޭނާގެ އަތުން ޒޫރިން މަރާ ނުލިއެއްކަމަކު އެއީ ގާތިލެއް" ހުމާމު އަނެއްކާވެސް އިސްޖަހާލީ އޭނާގެ ލޮލުން ހޯސްލާފައި ކަރުނަތައް އޮހިގަތުމުންނެވެ. ހުމާމަށްކޮށްފައިވާ އަސަރު ހައިތަމް ދެނެގަންނަން މަސައްކަތްކުރަމުން އޭނާގެ އަތުގައި އޮތް ކަރުދާސްތަކުގައި ލިޔެފައިވާ އެއްޗެއް ކިޔާލިއެވެ.\n"ބްލޫ އޭންޖެލް" ހުމާމު އަހަންނަށް އެހެން ގޮވާލަނީ ކިހާ ލޯބިން ހެއްޔެވެ. އޭރު އަހަންނަށް އެކަން ނޭނގުނީ ކީއްވެ ހެއްޔެވެ. ހުމާމު އަހަރެންދެކެ ލޯބިވާކަން ނުބުނީ ކީއްވެ ހެއްޔެވެ. ނިހާނުގެ މީހަކަށް އަހަރެން ވުމުގެ ކުރިން ހުމާމުގެ މީހަކަށް އަހަރެން ނުހެދީ ކީއްވެހެއްޔެވެ. ގައިމުވެސް އެރޭގެ ލަދުވެތިކަމުން އަހަރެން ސަލާމަތްވީހެވެ. އެފަދަ ދަރަޖައަކަށް އަހަރެންގެ އަގު އެހެން މީހުންގެ ކުރިމަތީ ހުމާމު ވައްޓައެއް ނުލާނެކަން އަހަންނަށް ޔަޤީން ވެއެވެ. ނިހާނަކީ ސައިކޯޕެތެކެވެ. އެކަން އަހަންނަށް އެނގުނުއިރު ހުމާމަށް އެކަން ނޭނގުނީ ކީއްވެހެއްޔެވެ. އަހަރެން ސަލާމަތް ކުރަން ނައީ ކީއްވެހެއްޔެވެ. އަހަންނަކީ އަލްސާއެއް ނޫނެވެ. އަހަންނަކީ ޒޫރިންނެވެ. އާނއެކެވެ. ހަމައެކަނި ޒޫރިންނެވެ. ހުމާމުގެ ބްލޫ އޭންޖެލްއެވެ. ހުމާމު، އަހަންނަށް މާފުކުރޭ، ކުރަން މިއުޅޭ ކަންތަކުން އަހަންނަށް ހަމަޖެހުމެއް ދުވަހަކު ވެސް ނުލިބޭނެކަން އެނގޭ، އެކަމަކު އެންމެނަކީ އެހާ ހިތްވަރުގަދަ ބައެއް ނޫން، އެހީއާ މަދަދަށް އެދެން ބޭނުންވިޔަސް ނަފްސުގެ ބަލިކަށިކަން އެފަދަ ކަމަކަށް އެދޭވަރަށްވުރެ ބޮޑެވެ. ފިރިމީހާގެ ޢަމަލްތައް ކޮންމެ ގޮތަކަށް ހުރިނަމަވެސް ދެމެދުގައި ހިނގާ ކަންތައްތަކުގެ ވާހަކަ އިތުރު މީހަކާ ޙިއްޞާކުރުމަކީ އަހަންނަށް ލަދުވެތިކަމެކެވެ. އަހަރެން ހީކުރީ ހުމާމަށް އަހަރެންގެ ހިތުގައިވާ އެއްޗެއް އެނގޭނެކަމަށް، އަހަރެން ލޯބިވާވަރު އެނގޭނެކަމަށް، ނިހާނުގެ އަތާ އަހަރެންގެ އަތް ގުޅުވާޅުމުގެ ކުރިން ތިއަތުގެތެރޭ އަބަދުގެ އަބަދަށް ހިފަހައްޓާލައިގެން ހުންނާނެކަމަށެވެ. އެކަމަކު ދެން އިތުރަށް ކެތެއްނުވާނެ އެވެ. ހުމާމަށް އެހާލުގައި އަހަރެން އޮއްވާ ފެންނާކަށް ދުވަހަކު ވެސް ބޭނުމެއްނޫނެވެ. ތިލޮލާ ހަތަރުކަޅި ހަމަކުރާނޭ ހާ ހިތްވަރެއް ދެނެއްނެތެވެ. ކުރަން މިއުޅެނީ ނުބައިކަމެއް ވިޔަސް ނިހާނު ފަރާތުން އަހަންނަށް އަބަދުގެ އަބަދަށް މިންޖު ވެވުނީ އެވެ. ހުމާމަށް އެއްވެސް ކަމެއްކުރާކަށް ނުޖެހޭނެއެވެ. އަހަރެންގެ ހާލަމެދު ހުމާމު ފިކުރުކުރާކަށް ނުޖައްސާނަމެވެ. އަހަންނަށް މާފުކުރޭ..." ދެކަރުދާހުގައިލިޔެފައި ހުރި އެއްޗެއް ހައިތަމް ކިޔާ ނިންމާލިއިރު ވެސް ހުމާމާ ނިހާނުގެ ދެމަފިރިންނާ އޮތް ގުޅުން ފަހުމްވާ ގޮތެއް ނުވިއެވެ. ހައިތަމް ގޮނޑިން ތެދުވުމާއެކު އެ ކޮޓަރިން ނުކުތެވެ. އަދި އައިސް ނިހާނު ބައިންދާފައި އިން ކޮޓަރިއަށް ވަނެވެ.\n"ހުރިހާ ހެކިތަކެއް ހުރީ ނިހާނާ ދެކޮޅަށް، އަހަރުމެން ވަކިގޮތެއް ނުނިންމަނީސް ތެދަށް ވީގޮތް ކިޔައި ދޭންވީނު، އަލްސާއަކީ ކާކުތަ؟ އެއީ ޒޫރިންތަ؟ ނިހާނުއާ ޒޫރިން ދިމާވީ ކިހިނެއް؟" ހައިތަމް އެތައް ސުވާލެއް ކުރިއިރު ނިހާނުގެ މޫނުމަތިން ކަންބޮޑުވުން ފާޅުވީ އަލްސާގެ ނަން ހައިތަމް ބުނުމުންނެވެ. ހަމަޖެހިފައި އިން ނިހާނުގެ މޫނުމަތިން ހާސްކަން ފެނިގެންދިޔައެވެ.\n"ކާކު އަލްސާގެ ވާހަކަ ބުނީ" ނިހާނު ކުއްލިއަކަށް އޮޅުން ފިލުވަން އުޅުނެވެ. ހައިތަމްގެ ފަރާތުން ޖަވާބެއް ނައުމުން އޭނާ ހަނުހުންނަން ބޭނުންވި އެވެ. ނަމަވެސް ހައިތަމް ދައްކަން ފެށި ތަފާތު ހެކިތަކުން ނިހާނު ކަންބޮޑުވިއެވެ. އަދި އޭނާ ޒޫރިން މަރާ ނުލާކަން ސާބިތު ކުރުމަށް ވާހަކަ ދައްކަން ފެށިއެވެ. އެހިސާބުން ހައިތަމްއަށް ނިހާނުގެ މައްޗަށް ކުރެވެންފެށި ޝައްކު އިތުރުވެގެން ދިޔައެވެ. ހުމާމު ބުނާ ފަދައިން ޒޫރިންގެ މަރާ ނިހާނާ ގުޅުމެއް އެބަވެއެވެ.\nދެދުވަސް ވަންދެން ނިހާނު ފުލުސް އޮފީހުގައި ބޭންދިއިރު ހުމާމު ގެއަށް ފޮނުވާލީ ރަށުން ބޭރަށް ނުދެވޭނޭކަން އަންގާ އަދި ފުލުސް އޮފީހުން ބޭނުންވާ ކޮންމެ ވަގުތެއްގައި އެތަނަށް ހާޒިރުވާން ޖެހޭ ގޮތަށެވެ. ހާސްވަމުންދިޔަ ނިހާނަށް ހޫނުވެސް ވަނީއެވެ. ގަސްދުގައި އެ ކުޑަކޮޓަރިގަނޑުގައި ހުރި އޭސީ ނިވާލި ގޮތަށް ހައިތަމް އެ ނުޖެއްސީ އެވެ. އަދި ދިއްލާފައި ހުރި ގަދަ އަލިން ބަންދުވެފައި ހުރި އެކޮޓަރީގެ ޓެމްޕަރޭޗާ މައްޗަށް ދިޔަ އެވެ. ނިހާނު ފެންފޮދެއް ބޭނުންވި ނަމަވެސް އެތަނުގައި ބުނާނެ މީހަކު ނެތެވެ. މޭޒުމަތީ ބޯއަޅާލައިގެން އޮތްއިރު ވެސް ދާތިކިތައް ބޮލުންނާއެކު ފައިބަމުން ދިޔަ އެވެ. އެހެންއޮއްވާ ކުއްލިއަކަށް ހައިތަމް ވަނީ ފެންތަށްޓެއް ހިފައިގެންނެވެ. މޭޒުދޮށުގައި އިށީނދެ ފެންތަށި ނިހާނުގެ ކުރިމަތީ ބެހެއްޓިއެވެ. އެއާއެކު އެއްޗެއް ނުބުނެ އަވަސް އަވަހަށް ފެންތަށިނަގާ ތުނބުގައި ޖަހާލި ގޮތަށް އެއްނޭވާއިން ނިހާނު ފެންތަށި ބޮއެ ހުސްކޮށްލިއެވެ.\n"އަދި ލިބިދާނެތަ" ކަރުހިއްކުން ނުފިލާ އިން ނިހާނު، ހައިތަމްއަށް ބަލާލާފައި ވަރުބަލި ގޮތަކަށް ބުނެލިއެވެ.\n"ޒޫރިންގެ ވާހަކަތައް ކިޔައިދޭންވީނު، އޭނާ އަމިއްލައަށް މަރުވިކަމަށްވަންޏާ ނިހާނު ތިހާ ބިރެއް ތިގަންނަނީ ކޮންކަމަކާ" ހައިތަމް ސުވާލު ކުރަން ފެށި އެވެ. އިރުކޮޅަކު އަނގައިން ނުބުނެ އިސްޖަހާލައިގެން އިނުމަށްފަހު ނިހާނު އޭނާގެ ވާހަކަފެށިއެވެ.\n"ސުކޫލު ދުވަސްވަރު އަހަންނާ ޒޫރިންނާ ދިމާވީ، އޭރު ހުމާމަކީ އަހަރެންގެ އެންމެ ގާތް އެކުވެރިޔާ، އޭނާ ޒޫރިންދެކެ ލޯބިވާކަން އަހަންނަށް އެނގޭ، އޭރު އަހަރެންގެ ހިތް ގެން ދިޔައީ އަލްސާ، އެހާ ރީތި ކުއްޖެއް މި މާލެއަކުން އަހަރެން ނުދެކެން، އެކަމަކު ރީތިކަމާ އެއްވަރަށް އޭނާގެ ބޮޑާކަން ވެސް ހުރި، އަހަރެން ލޯބި ހުށަހެޅުމުން އޭނާ އަހަރެން ބޭޒާ ރުކޮށްލީ ދުވަހަކު ވެސް މީހަކު ކަންތައް ނުކުރާނޭ ގޮތަކަށް، އަންހެނުންނަކީ މަކަރުވެރި ބައެއް، އަދި އެވެސް ރީތި ސިފައެއްލިބިއްޖެނަމަ، އަހަރެން ބޭނުންވީ ހުމާމު އެކަމުން ސަލާމަތް ކުރަން، ޒޫރިންނަކީ ވެސް ރީތި އަންހެން ކުއްޖެއް، އޭނާ ހުމާމަށް ބޭވަފާތެރިވުމުގެ ކުރިން އަހަރެން ބޭނުންވީ އެ ދެމީހުން ގުޅުނަ ނުދޭން، އަހަރެން ކުޑަތަންފުކެއް ދޫދިން ނަމަވެސް ހުމާމުގެ ހިތުގައިވާ އެއްޗެއް ޒޫރިންނަށް ފާޅުކުރީސްކަން އަހަންނަށް ޔަޤީން، އެހެންވެ އެއަށްވުރެ ކުރިން ޒޫރިންނަށް ލޯބި ހުށަހެޅީ، އަދި އޭނާދެކެ ލޯބިވާކަމަށް ހެދިގެން އުޅުނީ، އެކަމަކު ޒޫރިން ފެންނަ ކޮންމެ ފަހަރަކު އަހަންނަށް ފެންނަނީ އަލްސާ، އެ މަލާމާތުގެ ހިނިގަނޑު..." ނިހާނުގެ ދެލޯ އަނގުރުއަލިފާންހާ ރަތްވެގެން ދިޔަ އެވެ.\n"އަލްސާ، ނިހާނަށް ކުރީ ކީއްތަ؟" ހައިތަމް ވެސް އިނީ ނިހާނުދެކެ ޖެހިލުންވެފަ އެވެ. އޭނާ ކުއްލިއަކަށް ހައިތަމްގެ ގަޔަށް އަރައިގަނެފާނޭ ހީވާތީ އެވެ.\n"ޝީޒް އަ ބިޗް، އަހަންނަށް ވާނަމަ އޭނާ މަރާލިތާ ކޮންދުވަހެއް، އޭނާގެ ނަސީބު ރާއްޖޭގައި ނެތްކަން، އެހެން ނޫންނަމަ ޒޫރިންގެ މަރުގެ ޚަބަރެއް ނޫން އިވޭނީ" ރުޅިއައިސް ރަތްވެފައި އިން ނިހާނު މިހާރު ހީވަނީ މުޅިން އެހެން މީހެއްހެންނެވެ. އޭނާ އެއްވެސް އުނދަގުލަކާ ނުލާ އިށީނދެ އިން ގޮނޑިއަށް އުޑުފައިން އަރާ ކަކުލުގައި އަތްއަޅުވާލައިގެން ހައިތަމްއަށް ބަލަން އިނީ މޮޔަވެފައި އިން މީހަކު ފަދައިންނެވެ. ހައިތަމް ތެދުވެ އެ ކޮޓަރިން ބޭރަށް ބޯދިއްކޮށްލާފައި އެއްޗެއް ބުނެފައި އައިސް އަނެއްކާ ވެސް ނިހާނުގެ ކުރިމަތީ އިށީނެވެ. އޭނާ މަޑުކޮށްލައިގެން އިންދާ ކުލަހެދުމުގައި ހުރި ޒުވާނަކު ފެންތައްޓެއް ހިފައިގެން އައިސް އެތަނަށް ވަނެވެ. އެ ފެންތަށި މޭޒުމަތީ ބެހެއްޓުމާއެކު ނިހާނު ހީވީ ވަލުޖަނަވާރެއް ހެންނެވެ. ހައިތަމް އަތުން ފެންތަށި ޖަހައިގަތުމާއެކު ބޮއެ ހުސްކޮށްލައިފި އެވެ. ހައިތަމް އޭނާގެ ސުވާލުތަކައިގެން ކުރިއަށް ދާންފެށީ ނިހާނުގެ އަތުން ތަށިއަތުލާފައެވެ. ވަރަށް ވިސްނައިގެން އިނދެއެވެ.\n"އަލްސާ އޭނާގެ ރައްޓެހިންގެ ކުރިމަތީ އަހަރެން އޮރިޔާންކުރީ، ކަނުބަނދެފައި ބަހައްޓައިގެން، އަލްސާދެކެ އަހަރެންވީ ކަނުލޯތްބާއެކު އަހަރެންގެ އަނބުރު ގެއްލުނީ، ހަމައެކަނި އަންހެންކުދިންގެތަ އަނބުރު ގެއްލެނީ... އަހަރުމެން ފިރިހެނުންގެ ހައްޤުތައް ކޮބާ، އަހަރުމެންގެ ވިއްޔާ ހިތެއް ނޯވޭތަ، ލަދެކޭ ކިޔާއެއްޗެއް ނޯންނަނީތަ... އޭނާއާ އޭނާގެ ރައްޓެހިން އަހަރެން ނޫނަސް އެތައް ފިރިހެން ކުދިންނަށް އެހެން ހަދާފައި އެބަހުރި، އެކަމުގެ ބަދަލު ހިފަން ބޭނުންވީ އޭނާގެ ކިބައިން، އެހެންނަމަވެސް ސްކޫލު ނިމޭއިރަށް އޭނާ ފުރައިގެން ދިޔައީ، އަހަރެންގެ ކުރިމަތީ ހުރީ ޒޫރިން... އޭނާއާ ކައިވެނިކުރުމަށްފަހު އަހަރެން އުފާ ހޯދީ އޭނާއަށް އަނިޔާ ކޮށްގެން، އުމުރުގައި އަހަންނަށް އެފަދަ އަރާމެއް ނުލިބޭ، އަހަރެންގެ ފައިދަށަށް ޒޫރިން ވެއްޓޭވަރަށް އަނިޔާކޮށްލެވުނީމާ ނޫނީ އަހަންނަށް ރަނގަޅަށް ނުވެސްނިދޭ، ނިދަން ކޮޓަރިއަށް ވަނުމަށްފަހު އަހަރެންގެ ކުރިމަތީ ހުންނަނީ ޒޫރިންނެއްނޫން، އެއީ އަލްސާ، އަހަރެން ޒޫރިންގެ ސިފަ އަލްސާއަށް ބަދަލުކުރިން، ހެ ހެ ހެ ހެ.... މީހަކަށް ބަލާލާފައި އެއީ ޒޫރިންކަން ނޭނގޭ ވަރަށް، މާސްކުގެތެރޭ ޒޫރިންގެ މޫނުގެ ބައެއް ފޮރުވާލުމާއެކު އެ ނޫދެލޮލުގެ ކަޅި އަހަރެން ބަދަލުކޮށްލީ އަލްސާގެ ހުންނަ ކަހަލަ ކަޅިއަކަށް، އެކަމަކު އެ ރީތި ކަމަކީ އެއްވެސް އަގެއްނެތް އެއްޗެއް، އެކަން ޒޫރިންނަށް އެނގޭނެ، އަދި އުޅެފިޔޭ ހުމާމުގެ ބޯކާލަން ވެގެން، އަހަރެން ހުއްޓާ އެހެންވާނީ ކިހިނެއް، އެހެންވެ އެހެން ހެދީ" ނިހާނު ބާރަށް ހޭން ފެށި އެވެ.\n"ކިހިނެއް ހެދީ؟ ޒޫރިން މަރާލީތަ؟ ހުމާމުއަށް އެކަން އެނގުނީތަ؟" ހައިތަމްގެ ސުވާލުތައް ނިހާނާ ކުރިމަތި ކުރުވި އެވެ.\n"ކަލޭ މޮޔަތަ؟ އަހަރެން އޭނާ މަރާލިނަމަ، އޭނާގެ އަތުގެ ނާރުބުރިކޮށްލައިގެންތަ މަރާލާނީ، އެ ހާފަސޭހައިން، ޒޫރިންނަށް އަހަރެންގެ އަތްދަށުން ދުވަހަކު ވެސް ސަލާމަތެއް ނުވެވޭނެ، އޭނާ ވަރަށް ބޯރަނގަޅު، އަހަރެންގެ ކިބައިން ސަލާމަތްއެވީ ގައިމު ބޯރަނގަޅުވީމަތާ ދޯ، އެހެންވެއޭ އަހަރެން މިބުނަނީ އަންހެނުން ވަރަށް މަކަރުވެރިވާނެއޭ، ޒޫރިން އުޅުނީ ހުމާމު ވާވައްދާލަން، އެހެންވެ އެކަމުގެ ސަޒާ އަހަރެން އޭނާއަށް ދިނީ، އަލްސާގެ ސިފައިގައި ބަހައްޓާފައި މޫނުމަތި ފިޔަވާ އޭނާގެ ގައިގާ ހުރި ހުރިހާ އަންނައުނެއް އިރާ ކުދިކުދިކުރީ އަހަރެންގެ ދެއަތުން ، ކަލެއަށްވެސް އެތަނުގައި ހުރެވުންނަމަ އެނގޭނީ، ޒޫރިންގެ މޫނުމައްޗަށް އެވަގުތު އެއޮތްވީ ގޮތް، ހެ ހެ ހެ... އަހަރެން ހާދަ އުފަލެއްވިޔޭ، ހުމާމު ކޮޓަރިއަށް ވެއްދީ އަލްސާ އެހާލުގައި ހުއްޓާ އޭނާއަށް ދައްކަންވެގެން، އަދި އެ ހުމާމު މާފިނޑިއޭ، އޭނާއަށް އަދި އަންހެނުންގެ ގޮތް ނޭނގެނީ، އެހެން ނޫންނަމަ އެރޭ ދުވެފައި ބޭރަކަށް ނުނިކުތީސް، އެކަމާ ހެދި އޭނާ ހޯދަން ދާންހަދައިގެން ޒޫރިންނަށް އަހަރެންގެ ކިބައިން ސަލާމަތްވުމުގެ ފުރުޞަތު ލިބުނީ، އެހެންނޫންނަމަ ލާހިކެއްނޫން އެހާފަސޭހައިން މަރުވާކަށް" ނިހާނުގެ އަޑުގައި ރަހުމުގެ ކަންފުޅެއް ވެސް ނެތެވެ. އެތަކެއް ތަޖުރިބާތަކެއް ކުރެވިފައިވާ ހައިތަމްއަށް ވެސް އިތުރަށް ބުނާނެ އެއްޗެއް ނޭނގުނެވެ. އިންސާނެއްގެ ފަރާތުން މިފަދަ ދަށުދަރަޖައިގެ ޢަމަލުތަކެއް މީގެ ކުރިން ފެނިފައެއްނުވެއެވެ. ގޮނޑިން ތެދުވިގޮތަށް އޭނާގެ ފަހަތުގައި ހުރި ޒުވާނާގެ ކޮނޑުގައި ޖަހާލަމުން އެތަނުން ނުކުންނަން އޭނާ އިޝާރާތްކުރިއެވެ.\nޒޫރިންގެ މަރުގެ ހަޤީޤަތް ހޯދުމަށް އިތުރަށް އޮޅުންފިލުވާނެ ކަމެއް ނެތެވެ. ނިހާނުގެ ފަރާތުން ހަޤީޤަތް އެނގި ފާޅުވެއްޖެއެވެ. އޭނާގެ ޢަމަލުތައް ހުރިގޮތުން އޭނާއަކީ ސިކުނޑި ހަމަޖެހޭ މީހަކު ހެން ހިޔެއްނުވެއެވެ. ނަމަވެސް ރާއްޖޭގައި އެފަދަ މީހުންނަށް ޚާއްޞަކުރެވިފައިވާ ޤާނޫނެއް ހެދިފައެއްނެތެވެ. އެހެންވެ އެފަދަ މީހުން ބައިތިއްބާނެ މަރުކަޒެއް ވެސް ހެދިފައެއް ނެތެވެ. ހައިތަމްއަށް ކުރެވެން އޮތީ ހަމަ އެންމެ ކަމެކެވެ. ޤަނޫނުގެ ދަށުން ނިހާނުގެ ބަޔާނާއި ޑޮކްޓަރުންގެ ރިޕޯޓާއެކު ޕީޖީއަށް މައްސަލަ ފޮނުވުމެވެ.\nމުއްދަތު އިތުރުކުރަމުން ދިޔަ ނިހާނުގެ މައްސަލައަށް ކޯޓުން އެންގީ ހަތްއަހަރުގެ ޖަލު ހުކުމެކެވެ. އެއާއެކު އޭނާގެ ގެދޮރަކަށް ވެގެންދިޔައީ މާލޭގެ ޖަލުގެ ގޮޅިއެކެވެ. ނަމަވެސް ދެރައީ އޭނާ ހަތްއަހަރަށް ފަހު މިނިވަންވާއިރު ކުރިން ހުރި ވިސްނުން ބަދަލުނުވެދާނެތީއެވެ. އޭނާއަކީ ގާތިލަކަށްވުރެ ސިކުނޑީގައި ބަލިމަޑުކަމެއް ހުރި މީހެއްކަން މުޖުތަމަޢުއިން ބަލައިގަންނަން ބޭނުންނުވާނެތީ އެވެ. ދެވަނަ ޒޫރިންއެއްގެ ފުރާނަ ނޭނގިތިއްބާ ގެއްލިދާނެތީ އެވެ. -- ނިމުނީ


vnews - Sharuee: Technology ge faseyhathah beynunkoh tharahgeeah iskan dhin ahareh\nޝަރުއީ: ޓެކްނޮލޮޖީގެ ފަސޭހަތައް ބޭނުންކޮށް ތަރައްގީއަށް އިސްކަންދިން އަހަރެއް\n(ކ-ވ) ހަނާ، ސައިފަން، ފަރިޔާޝް، ހުމާމް، މުއްރަތު އަދި ނަބީލް -- ވީފައިލް ފޮޓޯ\nގާތިލުންތަކެއް މަރަން ކޮށްފައިވާ ހުކުމްތަކެއް ސުޕްރީމް ކޯޓުން ދެމެހެއްޓުން\nގަސްދުގައި މީހުން މެރިކަމުގެ ދައުވާ ލިބޭ ތިން ގާތިލެއްގެ މައްޗަށް މަރުގެ ހުކުމް ތަންފީޒު ކުރަން ޝަރުއީ އެންމެ މަތީ ކޯޓު، ސުޕްރީމް ކޯޓުން ނިމިގެން މިދިޔަ އަހަރުގެ ތެރޭގައި ހުކުމްކޮށްފައިވެ އެެވެ. އެއީ ޑރ. އަފްރާޝީމް އަލީ މަރާލުމުގެ ދައުވާ ލިބޭ ހ. ލޮބީ ހުސައިން ހުމާމްއާއި، ގާނޫނީ ވަކީލް އަހްމަދު ނަޖީބް މަރާލުމުގެ ދައުވާ ލިބޭ މ. މަސްރޫރާ އަހްމަދު މުއްރަތުގެ އިތުރުން ސ. ހުޅުދޫ، ލިލީމާގެ އަބްދުﷲ ފަރުހާދު މަރާލުމުގެ ދައުވާ ލިބޭ ގ. ރީފް، މުހައްމަދު ނަބީލް އެވެ.\nހުމާމް މެރުމަށް ސުޕްރީމް ކޯޓުން ތާއީދުކޮށްފައިވަނީ މިދިޔަ ޖޫން މަހުގެ 23 ވަނަ ދުވަހުގެ ރެ އެވެ. މުއްރަތުގެ މެރުމަށް ސުޕްރީމް ކޯޓުން ތާއީދުކުރީ މިދިޔަ ޖުލައި މަހުގެ ފަސްވަނަ ދުވަހު އެވެ. އަދި ނަބީލް މެރުމަށް ސުޕްރީމް ކޯޓުން ތާއީދުކުރީ މިދިޔަ ޖުލައި މަހުގެ ފަސްވަނަ ދުވަހު އެވެ.\nނިމިގެން މިދިޔަ އަހަރު ހައިކޯޓުން ނިންމާފައިވާ މަރުގެ މައްސަލަތަކަށް ބަލާއިރު ގާނޫނީ ވަކީލް އަހްމަދު ނަޖީބް މަރާލުމުގެ ދައުވާ ލިބޭ ށ. ގޮއިދޫ ރިހާބު ފާތިމަތު ހަނާ މެރުމަށް ދަށު ކޯޓުން ކުރި ހުކުމަށް ހައިކޯޓުން ތާއީދުކޮށްފައިވަނީ މިދިޔަ މެއި މަހުގެ ނުވަވަނަ ދުވަހު އެވެ. މއ. ފެއަރީކޯނާ އަލީ ޝިފާން މަރާލި މައްސަލާގައި ދައުލަތުން ދައުވާ އުފުލާފައިވާ ދަފްތަރު ނަންބަރު 3912 މުހައްމަދު ޝައިފަންގެ މައްޗަށް ދައުވާ ސާބިތުވާ ނުވާ ކަމަށް ކްރިމިނަލް ކޯޓުން ނިންމި ނަމަވެސް ހައިކޯޓުން ވަނީ ޝައިފަންގެ މައްޗަށް ކުށް ސާބިތުވާ ކަމަށް ކަނޑައަޅައި މިދިޔަ މެއި މަހުގެ 10 ވަނަ ދުވަހު އޭނާ މެރުމަށް ހުކުމްކޮށްފަ އެވެ. ގ. ވޭރު، އަބްދުލް މުހީތު (ބޮބީ) މަރާލުމުގެ ކުށް ސާބިތުވެ، ދެ ކުއްޖަކު މެރުމަށް ޖުވެނައިލް ކޯޓުން ކޮށްފައިވާ ހުކުމަކަށް ވެސް މިދިޔަ ނޮވެމްބަރު މަހުގެ 29 ވަނަ ދުވަހު ހައިކޯޓުން ތާއީދުކޯށްފައިވެ އެވެ.\nނުރައްކާތެރި ކުށްވެރިންގެ ތެރޭގައި ހިމެނޭ ގއ. މާމެންދޫ ޖަވާހިރުވާދީ ފަރިޔާޝް އަހްމަދު މެރުމަށް ކްރިމިނަލް ކޯޓުން މީގެ ހަތް އަހަރު ކުރިން އިއްވާފައިވާ ހުކުމެއް ބާތިލްކުރުމަށް ވެސް މިއަހަރުގެ ތެރޭގައި ހައިކޯޓުން ހުކުމްކޮށްފައިވެ އެވެ. ހައިކޯޓުން މި ހުކުމްކޮށްފައިވަނީ ނިމިގެން މިދިޔަ އަހަރުގެ މެއި މަހުގެ ނުވަވަނަ ދުވަހު އެވެ. ފަރިޔާޝް މަރަން ކްރިމިނަލް ކޯޓުން މީގެ ހަތް އަހަރު ކުރިން ހުކުމް ކުރީ މީގެ 10 އަހަރު ކުރިން 2006 ވަނަ އަހަރު ގއ. ވިލިނގީިލީ ކަނޑުއޮޅި މުހައްމަދު ޝިހާބަށް ހަމަލާދީ މަރާލުމުގެ ކުށުގަ އެވެ.\nބައެއް ކޯޓު ތަކަށް އިސް ގާޒީން ހަމަޖެއްސުން\nގާޒީ އަބްދުލް ބާރީ ޔޫސުފް (ވ)ގައި ގާޒީ އަބްދުﷲ ދީދީ (ކ)ގައި -- ވީފައިލް ފޮޓޯ\nޝަރުއީ ކޯޓު ތަކުގެ ހިންގުމާ ހަވާލުވެގެން ތިއްބެވި އިސް ގާޒީންނަށް ބަލާއިރު ނިމިގެން މިދިޔަ އަހަރުގެ ތެރޭގައި އެންމެ ފާހަގަކޮށްލެވޭ ބަދަލެއް އައިސްފައިވަނީ ހައިކޯޓާއި ކްރިމިނަލް ކޯޓާއި ސިވިލް ކޯޓަށެވެ.\nހައިކޯޓުގެ އިސް ގާޒީ ކަމަށް ކްރިމިނަލް ކޯޓުގައި ގިނަ އަހަރުތަކަކު މަސައްކަތް ކުރައްވާފައިވާ އަބްދުﷲ ދީދީ އައްޔަންކުރެއްވީ ނިމިގެން މިދިޔަ އަހަރުގެ އަހަރުގެ ޖެނުއަރީ މަހުގެ ހަތްވަނަ ދުވަހު އެވެ. އަބްދުﷲ ދީދީއަށް މަގާމުގެ ފަތްކޮޅު ދެއްވީ ޖެނުއަރީ މަހުގެ 10 ވަނަ ދުވަހު އެވެ.\nހައިކޯޓުގެ އިސް ފަނޑިޔާރުގެ މަގާމު ހުސްވީ ކުރިން އެ ކޯޓުގެ އިސް ފަނޑިޔާރުގެ ގޮތުގައި ހުންނެވި އަހްމަދު ޝަރީފްގެ ސުލޫކީ މައްސަލައެއް ސާބިތުވެ 2015 ވަނަ އަހަރުގެ އޮގަސްޓް މަހުގެ ހަވަނަ ދުވަހު އޭނާ ހައިކޯޓުގެ ފަނޑިޔާރު ކަމުން ވަކިކޮށް ޖުވެނައިލް ކޯޓަށް ބަދަލުކުރުމާއި ގުޅިގެންނެވެ.\nކްރިމިނަލް ކޯޓާއި ސިވިލް ކޯޓުގެ އިސް ގާޒީންގެ މަގާމަށް ބޭފުޅުން އައްޔަންކުރައްވާފައިވަނީ ނިމިގެން ދިޔަ އަހަރުގެ އޮގަސްޓް މަހުގެ ހަތަރުވަނަ ދުވަހު އެވެ. އެގޮތުން ކްރިމިނަލް ކޯޓުގެ އިސް ގާޒީ އަކަށް އައްޔަންކުރެއްވީ އެ ކޯޓުގައި ބޮޑެތި މައްސަލަތައް ބައްލަވަމުން ގެންދެވި އަބްދުލް ބާރީ ޔޫސުފް (ގާޒީ ބާރީ) އެވެ. ސިވިލް ކޯޓަށް އައްޔަންކުރެއްވީ އަބްދުﷲ އަލީ އެވެ. މި ދެ ބޭފުޅުންނަކީ ވެސް ބ. އަތޮޅަށް ނިސްބަތްވާ ދެ ބޭފުޅުންނެވެ.\nކްރިމިނަލް ކޯޓުގެ އިސްގާޒީ ކަމަށް ބާރީ އައްޔަންކުރައްވަންދެން އެކޯޓު ހިންގުމާ ގާޒީ ބާރީ ވަގުތީގޮތުން ހަވާލުވީ ކުރިން ކްރިމިނަލް ކޯޓުގެ އިސް ގާޒީއަކަށް ހުންނެވި އަބްދުﷲ މުހައްމަދު ފެމިލީ ކޯޓަށް ބަދަލު ކުރެއްވުމާ ގުޅިގެންނެވެ. އަދި ސިވިލް ކޯޓުގެ އިސްގާޒީ އަކަށް އަބްދުﷲ އައްޔަންކުރެއްވީ އެކޯޓް އިސް ގާޒީ އަކަށް ހުންނެވި އަލީ ރަޝީދު ހުސައިން އަމިއްލަފުޅަށް އެދިވަޑައިގެން ޑްރަގް ކޯޓަށް ބަދަލުވެ ވަޑައިގަތުމުންނެވެ.\nސުޕީރިއާ ކޯޓުތަކުގެ ތެރެއިން ކްރިމިނަލް ކޯޓާއި ސިވިލް ކޯޓުގެ އިސް ފަނޑިޔާރު ކަމަށް ބޭފުޅުން އައްޔަންކުރެވުނު ހަބަރު ފާހަަގަކުރެވޭއިރު ނިމިގެން މިދިޔަ އަހަރުގެ ތެރޭގައި މި ދެ ކޯޓަށް ފަނޑިޔާރުން އައްޔަންކުރުމާއި އެބޭފުޅުން ފަނޑިޔާރު ކަމުގެ ހުވާ ކުރެއްވުމަކީ ވެސް ފާހަގަކޮށްލެވޭ ކަމެކެވެ.\nއެގޮތުން ނިމިގެން މިދިޔަ އަހަރުގެ އޭޕްރީލް މަހުގެ 12 ވަނަ ދުވަހުގެ ރޭ ފަނޑިޔާރު ކަމުގެ ހުވާ ކުރެއްވި ބޭފުޅުންގެ ތެރެއިން ކްރިމިނަލް ކޯޓަށް އައްޔަންކުރައްވާފައިވަނީ އަލްއުސްތާޒު އަލީ އާދަމް އާއި، އަލްއުސްތާޒު އާދަމް އާރިފް އެވެ. ސިވިލް ކޯޓަށް އައްޔަންކުރެއްވީ އަލްއުސްތާޒު އާދަމް އިބްރާހީމް އިސްމާއީލް އާއި އަލްއުސްތާޒާ މަރިޔަމް ވަހީދެވެ.\nގާނޫނުގައިވާ ގޮތަށް ހައިކޯޓުގެ ފަނޑިޔާރަކު ޖޭއެސްސީއަށް ހަމަޖައްސާފައި ނުވުން\nފަނޑިޔާރު އަބްދުﷲ ހަމީދު\nޖުޑީޝަލް ސާވިސް ކޮމިޝަން (ޖޭއެސްސީ)އަށް ހައިކޯޓުން ކަނޑައަޅާފައި ހުންނެވި ފަނޑިޔާރުގެ މަގާމުގެ ދައުރު ހަަމަވެ، އިތުރު މެންބަރަކު އައްޔަންކުރަންޖެހޭނެ ކަމަށް ގާނޫނުގައި ބުނާ މުއްދަތު ހަމަވެގެން ދިޔައީ ނިމިގެން މިދިޔަ އަހަރުގެ ތެރޭގަ އެވެ. ނަމަވެސް އަހަރު ނިމިގެން ދިޔައިރުވެސް ހައިކޯޓުގެ ފަނޑިޔާރުންގެ ތެރެއިން ޖޭއެސްސީއަށް ބޭފުޅަކު ހަމަޖައްސާފައެއް ނުވެ އެވެ\nހައިކޯޓުގެ ފަނޑިޔާރުންގެ ތެރެއިން އެންމެ ފަހުން ޖޭއެސްސީއަށް އައްޔަންކޮށްފައި ހުންނެވީ ފަނޑިޔާރު އަބްދުﷲ ހަމީދު އެވެ.\nޖޭއެސްސީއަށް ފަނޑިޔާރު ހަމީދު އައްޔަންކުރެއްވީ7ސެޕްޓެމްބަރު 2011 ގައެވެ. އޭނާގެ ޖޭއެސްސީގެ މެންބަރު ކަމުގެ ދައުރު ހަމަވީ މިދިޔަ ސެޕްޓެމްބަރު މަހުގެ ހަތްވަނަ ދުވަހު އެވެ.\nޖޭއެސްސީގެ ގާނޫނުގައިވާ ގޮތުން އެ ކޮމިޝަންގެ މެންބަރެއްގެ މަގާމު ހުސްވާތާ 30 ދުވަހުގެ ތެރޭގައި އެ މަގާމަށް ބޭފުޅަކު އައްޔަންކުރަންޖެހެ އެވެ. އެހެންކަމުން ޖޭއެސްސީއަށް މެންބަރަކު އައްޔަންކުރަންޖެހޭނެ ކަމަށް ގާނޫނުގައި ބުނެފައިވާ މުއްދަތު ހަަމަވެ ތިންމަސް މިވަނީ ފާއިތުވެގެން ގޮސްފަ އެވެ.\nޖޭއެސްސީގެ ގާނޫނުގައި ބުނެފައިވާ ގޮތުން އެ ކޮމިޝަނަށް އައްޔަންކުރައްވާ ހައިކޯޓުގެ ފަނޑިޔާރަށް ޖޭއެސްސީގެ މެމްބަރުކަމުގައި ހުންނެވޭނީ ފަސް އަހަރުގެ އެއް ދައުރަށެވެ.\nހައިކޯޓުގައި ނުވަ ފަނޑިޔާރުން ތިއްބަވާއިރު މިވަގުތު ތިއްބެވީ ހަތް ފަނޑިޔާރުންނެެވެ. ހައިކޯޓަށް ފަނޑިޔާރުން އައްޔަންކުރުމުގެ މަސައްކަތް ވެސް ޖޭއެސްސީން މިހާރު ދަނީ ކުރަމުންނެވެ.\nހައިކޯޓުން ޖޭއެސްސީއަށް ކަނޑައަޅާ ފަނޑިޔާރު ހޮވަނީ ހައިކޯޓުގެ ފަނޑިޔާރުންގެ މެދުގައި ބާއްވާ އިންތިހާބަކުންނެވެ. ނަމަވެސް މި އިންތިހާބު ބާއްވާފައިވާ ކަން ވެސް އެނގިފައެއް ނުވެ އެވެެ.\nމީހަކު ބަންދުގައި ބަހައްޓައިގެން މީރާއަށް ހާޒިރުކުރަން ފުރަތަމަ ފަހަރަށް އަމުރު ނެރުން\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ)ގެ ހެޑް އޮފީސް -- ވީފައިލް ފޮޓޯ\nމޯލްޑިވްސް އިންލެންޑް ރެވެނިއު އޮތޯރިޓީ (މީރާ) އަށް މީހަކު ބަންދުކޮށްގެން ހާޒިރުކުރަން ފުރަތަމަ ފަހަރަށް އަމުރެއް ނެރުނީ ވެސް ނިމިގެން މިދިޔަ އަހަރުގެ މާޗް މަހުގެ ހަވަނަ ދުވަހު އެވެ.\nމީހަކު ބަންދުގައި ބަހައްޓައިގެން މީރާއަަށް ހާޒިރުކުރަން ހައިކޯޓުން އަމުރު ނެރުނީ މީރާއަށް ހާޒިރުވުމަށް އެމީހާއަށް ތިން ފަހަރެއްގެ މަތިންވެސް އެންގުމުން ހާޒިރުވެފައި ނުވާތީ މީރާއިން ޕްރޮސެކިއުޓާ ޖެނަރަލްގެ އޮފީސް މެދުވެރިކޮށް ކޯޓަށް މައްސަލަ ހުށަހެޅުމުންނެވެ.\nޕީޖީ އޮފީހުން މިމައްސަލަ އެންމެ ފުރަތަމަ ހުށަހެޅީ ކްރިމިނަލް ކޯޓަށެވެ. ނަމަވެސް ކްރިމިނަލް ކޯޓުން ނިންމީ މީރާއަށް އެމީހާ ބަންދުކޮށްގެން ހާޒިރުކުރަން ޖެހޭ ސަބަބެއް ނެތް ކަަމަށެވެ. އެހެންކަމުން ޕީޖީ އޮފީހުން މިމައްސަލަ ހައިކޯޓުގައި އިސްތިއުނާފް ކުރުމުން ހައިކޯޓުން ވަނީ ކްރިމިނަލް ކޯޓުގެ ނިންމުން ބާތިލްކޮށް އެމީހާ މީރާއަށް ހާޒިރުކޮށްދިނުމަށް ފުލުހުންގެ މައްޗަށް އަމުރުކޮށްފަ އެވެ.\nހައިކޯޓުގައި ނިންމުމުގައި ބުނެފައިވަނީ ފަސް ދުވަސް ތެރޭގައި އެމީހާ މީރާއަށް ހާޒިރު ނުވެއްްޖެނަމަ ބަންދުކޮށްގެން އެމީހާ މީރާއަށް ހާޒިރުކޮށްދިނުމަށް ފުލުހުންނަށް އަމުރުކުރާ ކަމަށެވެ. ޝަރުއީ ކޯޓަކަށް ފިޔަވާ، މުއައްސަސާއަކަށް ހާޒިރުނުވި މީހަކު ހައްޔަރުކޮށްގެން އެ އިދާރާ އަށް ގެންދަން ކޯޓަކުން އަމުރެއް ނެރުނު ވެސް މިއީ ފުރަތަމަ ފަހަރެވެ.\nޓެކްސް ނެގުމާ ބެހޭ އިދާރީ ގާނޫނުގައިވާ ގޮތުން ޓެކުހާ ގުޅޭ މައްސަލަތަކުގައި މީހަކާ ސުވާލު ކުރަން މީރާ އިން ބޭނުންވެއްޖެނަމަ މީރާ އިން ކަނޑައަޅާ ތަނަކަށް އެމީހަކު ހާޒިރުވާން އެންގުމުގެ ބާރު މީރާ ގާނޫނުގައި ލިބިދީފައިވެ އެވެ. މިފަދަ އެންގުމަކަށް ހާޒިރު ނުވެއްޖެނަމަ އަމަލު ކުރާނެ ގޮތެއް މީގެ ކުރިން ކުރިން ޓެކްސް ނެގުމާ ބެހޭ އިދާރީ ގަވާއިދު ބުނެފައެއް ނުވެ އެވެ. ނަމަވެސް ހައިކޯޓުގައި މި މައްސަލަ ހިނގަމުން ދަނިކޮށް މީރާ އިން ވަނީ ޓެކްސް ނެގުމާ ބެހޭ އިދާރީ ގަވާއިދު އިސްލާހުކޮށްފަ އެވެ. އެހެންކަމުން މިހާރު އަމަލުކުރާ ގަވައިދުގައި މީރާގެ އެންގުމަކަށް ހާޒިރު ނުވެއްޖެނަމަ އެމީހަކު ހައްޔަރު ކުރެވޭ ގޮތަށް ވަނީ ގަވައިދު އިސްލާހުކޮށްފަ އެވެ.\nޓެކްސްއާ ގުޅޭގޮތުން މީރާއިން ނިންމާ ނިންމުންތަކާއި ޓެކްސްގެ މައްސަލަތަކާ ގުޅިގެން ޓެކްސް އެޕީލް ޓްރައިބިއުނަލުން ނިންމާ ނިންމުންތައް ތަންފީޒުކުރުމަށްޓަކައި މީރާއިން ސިވިލް ކޯޓަށް ހުށަހެޅުމުން ސިވިލް ކޯޓުން އެ މައްސަލަ ބަލާ މަރުހަލާގައި މައްސަލައިގެ ނިންމުމާ މެދު ވާހަކަނުދެކެވޭނެ ކަމަށް ހައިކޯޓުން ކަނޑައެޅީ ވެސް ނިމިގެން މިދިޔަ އަހަރުގެ މެއި މަހުގެ 11 ވަނަ ދުވަހު އެވެ.\nހައިކޯޓުން މި ގޮތަށް ކަނޑައެޅީ މީޑިއާނެޓް ޕްރައިވެޓް ލިމިޓެޑުން ވިތުހޯލްޑިން ޓެކުހުގެ ގޮތުގައި ދައްކަންޖެހޭ ކަމަށް މީރާއިން ކަނޑައެޅި ފައިސާ ހޯދުމަށް އެ ކުންފުންޏާ ދެކޮޅަށް މީރާއިން ސިވިލް ކޯޓުގައި ދައުވާ އުފުލި މައްސަލައިގެ ހުކުމްގައި އެ ފައިސާއަކީ ދައްކަންޖެހޭ ފައިސާއެއް ނޫން ކަމަށް ސިވިލް ކޯޓުން ކަނޑައެޅުމުން އެ މައްސަލަ މީރާއިން ހައިކޯޓުގައި ކުރި އިސްތިއުނާފުގެ މައްސަލަ ބެލުމަށްފަހު ކުރި ހުކުމްގަ އެވެ.\nރާއްޖޭގެ އެންމެ ބޮޑު ވައިޑް އޭރިއާ ވިއުގާ އާއި ހުކުމްތައް ބަލާލެވޭނެ އެޕްލިކޭޝަނަކާއެކު ޝަރުއީ ދާއިރާއަށް ޓެކްނޮލޮޖީގެ ގޮތުން ބޮޑެތި ކުރިއެރުންތަކެއް ލިބުން\nރާއްޖޭގެ އެންމެ ބޮޑު ވައިޑް އޭރިއާ ވިއުގާ ގާއިމުކުރުމަށް ޑީޖޭއޭއާއި ދިރާގު އެއްބަސްވުމުގައި ސޮއިކުރަން ބޭއްވި ރަސްމިއްޔާތުގެ ތެރެއިން -- ވީފައިލް ފޮޓޯ\nޝަރުއީ ދާއިރާގެ ކަންކަމަށް ބަލާއިރު ނިމިގެން މިދިޔަ އަހަރު އެންމެ ބޮޑަށް ފާހަގަކުރެވެނީ ޒަމާނީ ޓެކްނޮލޮޖީގެ ފަސޭހަތައް ބޭނުންކޮށްގެން ޝަރުއީ ދާއިރާގެ ހިންގުން ހަރުދަނާ ކުރުމަށާއި ހަރަދު ކުޑަކުރުމަށް ހާއްސަ މަސައްކަތްތަކެއް ފަށައި އެކަމުގައި ބޮޑެތި ކުރިއެރުންތަކެއް ހޯދި އަހަރެއްގެ ގޮތުގަ އެވެ.\nޝަރުއީ ދާއިރާއަކީ ޒަމާނީ ވަސީލަތްތައް ފަހިވެފައިވާ ދާއިރާއެއްގެ ގޮތުގައި ތަރައްގީކުރުމަށްޓަކައި ކުރަމުންދިޔަ މަސައްކަތުގެ ތެރެއިން ޝަރުއީ ދާއިރާގެ މުވާސަލާތީ ވިއުގާ އިތުރަށް ތަރައްގީކުރުމަށްޓަކައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ)އާއި ދިރާގާ ދެމެދު އެއްބަސްވުމެއްގައި ސޮއިކުރީ ނިމިގެން މިދިޔަ އަހަރުގެ އޭޕްރީލް މަހުގެ 20 ވަނަ ދުވަހު އެވެ.\n"ޖުޑީޝަރީ ނެޓްވޯކް ތަރައްޤީކުރުމުގެ މަޝްރޫއު"ގެ ނަމުގައި ކުރިއަށް ގެންދިޔަ މިމަޝްރޫއު ނިމިގެން މިދިޔަ އަހަރުގެ ސެޕްޓެމްބަރު މަހުގެ ތެރޭގައި ނިންމާލައި އެ މަހުގެ ފުރަތަމަ ހަފްތާގެ ތެރޭގައި ވަނީ ހިދުމަތް ދޭން ފަށާފަ އެވެ.\nމިއީ ރާއްޖޭގައި ގާއިމްކުރެވުނު މިފަދަ އެންމެ ފުރަތަމަ އަދި އެންމެ ބޮޑު ވައިޑްއޭރިއާ ވިއުގަ އެވެ.\nމި މަޝްރޫއުގެ ދަށުން ޑީޖޭއޭއާއި 101 މެޖިސްޓްރޭޓް ކޯޓް، އިންޓަގްރޭޓެޑް ކޮމިއުނިކޭޝަން ނެޓްވޯކަކުން ގުޅާލެވި މި 101 މެޖިސްޓްރޭޓް ކޯޓުގައި ޔުނިފައިޑް ކޮމިއުނިކޭޝަން އެންހޭންސްމަންޓް ސޮލިއުޝަނެއް ގާއިމުކޮށްފައިވެ އެވެ.\nޑީޖޭއޭއާއި ގުޅާލެވުނު 101 މެޖިސްޓްރޭޓް ކޯޓަކީ އާބާދީ 1000 އަށް ވުރެ ބޮޑު ރަށްރަށުގެ މެޖިސްޓްރޭޓް ކޯޓުތަކާއި، ވެރިކަންކުރާ ރަށްރަށުގެ މެޖިސްޓްރޭޓް ކޯޓުތަކެވެ.\nމި މަޝްރޫއުގެ ދަށުން މައިގަނޑު ތިން ހިދުމަތެއް ދިރާގުން ފޯރުކޮށްދިނުމަށް ހަމަޖެހިފައިވެ އެވެ. އެއީ ކްލައުޑް ވޮއިސް/އޯޑިއޯ-ވީޑިއޯ ކޮންފަރެންސިން ޚިދުމަތާއި، ހައި އިންޓްރާނެޓް ލިންކް އަދި އިންޓަނެޓް ހިދުމަތެވެ.\nމި މަޝްރޫއުގެ ދަށުން މި ވިއުގައިގައި ހިމެނޭ ތަންތަނުގެ މުވާސަލާތު ބަދަލުވެފައިވަނީ އައިޕީ ފޯން ނެޓްވޯކަކަށެވެ. އަދި މި މަޝްރޫއުގެ ދަށުން އިންޓަގްރޭޓެޑް ކޮމިއުނިކޭޝަން ނެޓްވޯކަކުން ގުޅާލެވުނު 101 މެޖިސްޓްރޭޓް ކޯޓާއި، ޑީޖޭއޭއާއި ދެމެދު ހައިސްޕީޑް އިންޓްރާނެޓް ލިންކެއް ގާއިމްކުރެވި، އެކަށީގެންވާ ބޭންޑްވިތެއްގައި އިންޓަނެޓްގެ ހިދުމަތް ކަށަވަރުކޮށްދީފައިވެ އެވެ. މިކަމުގެ ސަބަބުން ފެކްސް ފޮނުވުން ހުއްޓުމަކަށް އައިސް ޝަރުއީ ދާއިރާގެ މައި ސޮފްޓްވެއާ، މޯލްޑިވްސް އީ-ކޯޓް މެނޭޖްމަންޓް ސިސްޓަމް މެދުވެރިކޮށް ޑޭޓާ ބަދަލުކުރަން މިހާރު ވަނީ ފަށާފަ އެވެ.\nސުޕްރީމް ކޯޓާއި ހައިކޯޓުގެ ހުކުމްތަކާއި ނިންމުންތައް ބަލާލެވޭ ގޮތަށް ފޯނު އެޕްލިކޭޝަނެއް ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ތައާރަފް ކުރީ ވެސް ނިމިގެން މިދިޔަ އަހަރުގެ ތެރޭގަ އެވެ.\nޑީޖޭއޭ އިން ޑިވެލޮޕްކޮށް ބަލަހައްޓަމުންދާ "ލޯ ރިޕޯޓް ޑޭޓާބޭސް" އަކީ ވެސް ރާއްޖޭގައި ތައާރަފްކުރެވުނު މިފަދަ ފުރަތަމަ އެޕްލިކޭޝަނެވެ.\nނިމިގެން މިދިޔަ އަހަރުގެ ޑިސެމްބަރު މަހުގެ ހަތްވަނަ ދުވަހު ތައާރަފްކުރެވުނު މިއެޕްލިކޭޝަނަކީ ރާއްޖޭގެ ގާނޫނު އަސާސީއާއި ގާނޫނުތަކާއި ގަވާއިދުތައް އަދި ގަރާރުތަކާއި އުސޫލުތަކާއި ޝަރުއީ ނިންމުތައް އެއްތަން ކުރެވިފައިވާ ޑޭޓާބޭހެއް ކަމަށެވެ. މި ޑޭޓާބޭހުގައި ގާނޫނާ ގަވާއިދުތަކާ ހަވާލާދީ ރާއްޖޭގެ ސުޕްރީމް ކޯޓާއި ހައިކޯޓުތަކުން ކޮށްފައިވާ ހުކުމްތައް ފެންނަން ހުރެ އެވެ.\nމި ޑޭޓާބޭހުގައި ގާނޫނުތައް އެއްތަންކޮށްފައިވަނީ ގިންތިކޮށެވެ. ކޮންމެ ގިންތިއެއްގައިވެސް އެ ގިންތިއެއްގައި ހިމެނޭ ގާނޫނުތައް ލިސްޓްކޮށްފައިވެ އެވެ. ކޮންމެ ގާނޫނެއްވެސް ފެނިގެންދާއިރު، އެ ގާނޫނަށް އިސްލާހެއް އައިސްފައިވާނަމަ، އެ އިސްލާހެއް އައިސްފައިވާކަން ވާތްފަރާތުގެ މަތީގައިވާ "އިތުރު މައުލޫމާތު" ލިންކްއިން ހައިލައިޓްވެފައި ހުރެ އެވެ.\nމި ޑޭޓާބޭހުގެ ލޯ ރިޕޯޓިން ސްކްރީންތައް ބަހާލަފައިވަނީ ފަސް ބަޔަކަށެވެ. އެއީ ގާނޫނު، ގަވާއިދު، އުސޫލު، ގަރާރު އަދި ޝަރުއީ ހުކުމެވެ. ކޮންމެ ސްކްރީނެއްވެސް ފަރުމާ ކުރެވިފައިވަނީ އެ ސްކްރީނެއްގައި ހިމެނޭ ގިންތިއެއްގައި އެކުލެވޭ ބައިތައް ފިލްޓާ ކުރެވޭ ގޮތަށް، އަދި އިތުރު ސްކްރީނަކަށް ނުގޮސް ޕީޑީއެފްކޮށް ބަލާލެވޭ ގޮތަށެވެ. ބޭނުންނަމަ ޕީޑީއެފް ޑައުންލޯޑުވެސް ކުރެވެ އެވެ.\nތިނަދޫ މެޖިސްޓްރޭޓްގެ މައްސަލަ\nމަސްތުވާތަކެތީގެ މައްސަލައެއްގެ ތުހުމަތުގައި ގދ. ތިނަދޫ ކޯޓުގެ މެޖިސްޓްރޭޓް އިބްރާހީމް ރަޝީދު ހައްޔަރުކުރި ހަބަރަކީ ނިމިގެން މިދިޔަ އަހަރު ފަނޑިޔާރަކާ ގުޅޭ ގޮތުން އާންމުވެގެން ދިޔަ ހަބަރުތަކުގެ ތެރެއިން އެންމެ ބޮޑު ސަމާލުކަމެއް ދިޔަ ހަބަރެވެ.\nމަސްތުވާތަކެތީގެ ތުހުމަތުގައި ފުލުހުން ހިންގި އޮޕަރޭޝަނެއްގައި އިބްރާހީމް ރަޝީދު ހައްޔަރުކުރީ ނިމިގެން މިދިޔަ އަހަރުގެ މެއި މަހުގެ 27 ވަނަ ދުވަހުގެ ރެ އެވެ.\nފުލުހުން އެދުވަސްވަރު ބުނެފައިވަނީ އިބްރާހީމް ރަޝީދު ފުލުހުންގެ ބެލުމުގެ ދަށަށް ގެނެސް އޭނާގެ ހަށިގަނޑާއި އޭނާ ހުރި ސަރަހައްދު ބަލައި ފާސްކުރިއިރު އޭނާ ހުރި ދިމާ ބިންމަތިން، މަސްތުވާތަކެތި ކަމަށް ބެލެވޭ އެއްޗެއްހުރި ރަބަރު ޕެކެޓެއް ފެނިފައިވާ ކަމަށެވެ. ނަމަވެސް ރަބަރު ޕެކެޓްގައި އިބްރާހީމް ރަޝީދުގެ އިނގިލީގެ ނިޝާން ނެތް ކަމަށް ފުލުހުން ވަނީ ކޯޓުގައި ބުނެފަ އެވެ. އަދި އޭނާ ވަނީ ފުލުހުންނަށް ކުޑަކަމުދާ ތަކެތި ދިނުމަށް އިންކާރުކުރައްވާފަ އެވެ.\nއިބްރާހީމް ރަޝީދު ހައްޔަރުކުރުމުން އޭނާ ދޫކޮށްލަން ހައިކޯޓުން ނެރުނު އަމުރު ދައުލަތުގެ ފަރާތުން ސުޕްރީމް ކޯޓުގައި އިސްތިއުނާފް ކުރުމުން އެމައްސަލަ މިހާރު އޮތީ ސުޕްރީމް ކޯޓުގަ އެވެ. އަދި އޭނާގެ މައްސަލަ ބަލަމުންދާތީ ޖުޑީޝަލް ސާވިސް ކޮމިޝަން (ޖޭއެސްސީ)އިން ވަނީ ނިމިގެން މިދިޔަ އަހަރު މެއި މަހުގެ 30 ވަނަ ދުވަހު އޭނާ ސަސްޕެންޑްކޮށްފަ އެވެ.\nއަހަރެއްގެ މެދުކެނޑުމަކަށްފަހު ގާނޫނީ ވަކީލުންތަކެއް ހުވާކުރުން\nގާނޫނީ ވަކީލުކަން ކުރުމުގެ ހުއްދަ ދިނުމަށް ބޭއްވުނު ރަސްމިއްޔާތުގެ ތެރެއިން -- ވީފޮޓޯ: ހުސައިން އިބްރާހީމް\nގާނޫނީ ވަކީލުކަން ކުރުމުގެ ހުއްދަ 139 ބޭފުޅަކަށް ދީފައިވަނީ ނިމިގެން ދިޔަ އަހަރުގެ އޮކްޓޫބަރު މަހުގެ 17 ވަނަ ދުވަހުގެ ރެ އެވެ.\nމި ބޭފުޅުން ހުވާކުރަން އެރޭ ދަރުބާރުގޭގައި ބޭއްވި ހާއްސަ ރަސްމިއްޔާތުގައި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރުންނާއި އަދި ބަންޑާރަނައިބް މުހައްމަދު އަނިލްވެސް ބައިވެރިވެވަޑައިގެންނެވި އެވެ. މިރަސްމިއްޔާތުގައި މި ބޭފުޅުންނަށް ހުވާލައި ދެއްވީ ސުޕްރީމް ކޯޓުގެ ފަނޑިޔާރު އަބްދުﷲ އަރީފް އެވެ. މިބޭފުޅުންނަށް ވަކީލު ކަމުގެ ހުއްދަ ހަވާލުކޮށްދެއްވީ ބަންޑާރަނައިބް މުހައްމަދު އަނިލް އެވެ.\nމިރަސްމިއްޔާތުގައި ހުވާކުރި 139 ބޭފުޅުންގެ ތެރެއިން 56 ބޭފުޅުންނަކީ ފިރިހެން ބޭފުޅުންނެވެ. ބާކީތިބި 83 ބޭފުޅުންނަކީ އަންހެން ބޭފުޅުންނަށް ވާތީ ހުވާކުރި ބޭފުޅުންގެ 60 އިންސައްތަ އަކީ އަންހެން ބޭފުޅުންނެވެ.\nޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން ބުނީ ޝަރުއީ އަދި ގާނޫނީ ދާއިރާއަކީ ދެ ޖިންސު ހަަމަހަމަކަމާއި އެކު ތަރައްގީކޮށް ކުރިއަށްދާ ދާއިރާއަކަށް ހެދުމަކީ ޑީޖޭއޭގެ އަމާޒެއް ކަމަށެވެ. އަދި އެރޭ ހުވާކުރި ބޭފުޅުންގެ ތެރޭގައި ގިނައީ އަންހެން ބޭފުޅުން ކަމަށްވާތީ އެއީ އަމާޒަށް ވާސިލްވުމަށް ކުރެވޭ މަސައްކަތުގައި ލިބޭ ކާމިޔާބެއް ކަމަށްވެސް ޑީޖޭއޭ އިން ސިފަކޮށްފައިވެ އެވެ.\nވަކީލުކަން ކުރުމުގެ ހުއްދަ 139 ބޭފުޅަކަށް ނިމިގެން މިދިޔަ އަހަރުގެ ތެރޭގައި ދީފައިވަނީ އެ ބޭފުޅުން ވަކީލުކަން ކިޔަވާ ނިމުނު ފަހުން އަހަރަކަށް ވުރެ ގިނަ ދުވަސްވެ ކަންބޮޑުވުން ފާޅުކުރި ފަހުންނެވެ. އަދި އެއީ ދިވެހިރާއްޖޭގައި ގާނޫނީ ވަކީލެއްގެ ހައިސިއްޔަތުން މަސައްކަތް ކުރުމުގެ ހުއްދަ ދިނުމުގައި ކުރިން އަމަލުކުރަމުން ދިޔަ ގަވައިދު ބާތިލްކޮށް ކޯޓުތަކުގައި ވަކާލާތު ކުރުމުގެ ހުއްދަ ދޭނީ ސުޕްރީމް ކޯޓުން ކަމަށް 2015 ވަނަ އަހަރުގެ ނޮވެމްބަރު މަހު ސުޕްރީމް ކޯޓުން ކަނޑައެޅިފަހުން ވަކީލުން ހުވާކުރުމަށް ބޭއްވި ފުރަތަމަ ރަސްމިއްޔާތެވެ.\nބައެއް ފަނޑިޔާރުންނާ މެދު އަމަލުކުރެވުނު ގޮތް\n(ކ_ވ)އަށް އަބްދުﷲ މުހައްމަދު، އަޒްމިރަލްދާ ޒާހިރު، ޝުޖާއު އުސްމާން -- ވީފައިލް ފޮޓޯ\nބައެއް ފަނޑިޔާރުން މަސައްކަތް ކުރައްވަމުން ގެންދެވި ކޯޓުން އެހެން ކޯޓަކަށް ބަދަލުވެވަޑައިގަތުމަށް ޝަރުއީ ދާއިރާގައި މަސައްކަތް ކުރައްވާ މަޝްހޫރު ބައެއް ފަނޑިޔާރުން އަމިއްލަފުޅަށް އެދިވަޑައިގެންނެވި ހަބަރުތަކާއި ބައެއް ފަނޑިޔާރުން ކުއްލި ގޮތަކަށް އެހެން ކޯޓުތަކަށް ބަދަލުކުރެއްވުމާއި އަދި ހައިކޯޓަށް އައްޔަންކުރެއްވި ފުރަތަމަ އަންހެން ފަނޑިޔާރުގެ އިސްތިއުފާ އަކީ ވެސް ނިމިގެން މިދިޔަ އަހަރުގެ ތެރޭގައި ފާހަގަކޮށްލެވޭ ކަމެކެވެ.\nއަމިއްލަފުޅަށް އެދިވަޑައިގެން ކްރިމިނަލް ކޯޓުގެ ގާޒީ އަހްމަދު ސަމީރު އަބްދުލްއަޒީޒާއި، ގާޒީ އަބްދުﷲ ނަޝީދު ފެމިލީ ކޯޓަށް ބަދަލުވި ހަބަރަކީ ނިމިގެން މިދިޔަ އަހަރު ފާހަގަކުރެވުނު ހަބަރެކެވެ. މި ދެ ބޭފުޅުން ފެމިލީ ކޯޓަށް ބަދަލުވެވަޑައިގަންނަވަން އެދިވަޑައިގެންނެވި ވަކި ސަބަބެއް އަހަރު ނިމިގެން ދިޔަ އިރުވެސް ސާފުވާ ގޮތެއް ވަނީ ނުވެފަ އެވެ. ނަމަވެސް މި ދެ ބޭފުޅުން ކްރިމިނަލް ކޯޓުން ފެމިލީ ކޯޓަށް ބަދަލުވެވަޑައިގެންނެވީ ކްރިމިނަލް ކޯޓުގެ އިސް ގާޒީ ކަމުގައި ހުންނެވި އަބްދުﷲ މުހައްމަދު (އަބްދުﷲ ގާޒީ) ފެމިލީ ކޯޓަށް ބަދަލުކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ)ން ނިންމި ފަހުންނެވެ. އަބްދުﷲ ގާޒީ ފެމިލީ ކޯޓަށް ބަދަލު ކުރެއްވީ ނިމިގެން މިދިޔަ އަހަރުގެ ފެބްރުއަރީ މަހުގެ ދެވަަނަ ހަފްތާގެ ތެރޭގަ އެވެ.\nހައިކޯޓުގެ ފަނޑިޔާރުކަން މިހާތަނަށް ކުރެއްވި ހަމައެކަނި އަންހެން ބޭފުޅާ ކަމަށްވާ ޑރ. އަޒްމިރަލްދާ ޒާހިރުގެ ކުއްލި އިސްތިއުފާ އަކީ ޝަރުއީ ދާއިރާ އިން ނިމިގެން މިދިޔަ އަހަރު ފާހަގަކޮށްލެވޭ އެންމެ ބޮޑު އެއް ހަބަރެވެ.\nއަޒްމިރަލްދާ އިސްތިއުފާ ދެއްވުމަށް ނިންމަވާ ނިމިގެން މިދިޔަ އަހަރުގެ މެއި މަހުގެ 12 ވަނަ ދުވަހު ޖޭއެސްސީއަށް ފޮނުއްވި ސިޓީގައި އެކަމަނާ އިސްތިއުފާ ދެއްވަން ނިންމެވި ވަރަށް ގިނަ ސަބަބުތައް ވަރަށް ތަފްސީލާއެކު ލިޔުއްވާފައިވެ އެވެ. އެގޮތުން ހައިކޯޓުގެ ފަނޑިޔާރު ކަމަށް އައްޔަންކުރައްވާ މާލޭގައި މަސައްކަތް ކުރައްވަމުން ގެންދަވަނިކޮށް، ބަދަލުކުރައްވާ ވަކި މުއްދަތެއް އެންގުމެން ނެތި ހައިކޯޓުގެ ދެކުނު ގޮފީގެ ފަނޑިޔާރު ކަަމަށް އައްޔަންކުރެއްވުމުން ދިމާވި އެތައް ކަމެއްގައި ބައެއް ކަންކަން ސާފުކޮށްދޭން ޖޭއެސްސީއަށް ފޮނުއްވި ސިޓީތަކަށް ޖަވާބު ނުދެއްވި ކަމަށް ސިޓީގައި ލިޔުއްވާފައިވެ އެވެ. އިސްތިއުފާ ދެއްވީ އެގޮތުން ސާފުކުރައްވަން އެދިވަޑައިގެންނެވި މައުލޫމާތު ލިބިވަޑައިގަތުމުންނާއި ރައްޔިތުންގެ މަޖިލީހުގެ ކަމާ ގުޅޭ ކޮމިޓީން ވެސް އެކަމަނާގެ ކަންބޮޑުވުންތަކަށް އެއްބާރުލުން ނުދެއްވުމުން ކަމަށްވެސް ލިޔުއްވާފައިވެ އެވެ.\nހައިކޯޓުގެ ފަނޑިޔާރު ކަމަށް ޑރ. އަޒްމިރަލްދާ ޒާހިރު އައްޔަންކުރެއްވީ 26 މާޗް 2011 ގައެވެ. އަދި ހައިކޯޓުގެ ދެކުނު ގޮފީގެ ފަނޑިޔާރު ކަމަށް އެކަމަނާ އައްޔަންކުރެއްވީ 22 ޖޫން 2015 ގައެވެ.\nހައިކޯޓުގެ ދެކުނު ގޮފީގެ ފަނޑިޔާރުންގެ ބެންޗްގައި ހިމެނިވަޑައިގެންނެވި ޑރ. އަޒްމިރަލްދާ ޒާހިރު ފަނޑިޔާރު ކަމުން އިސްތިއުފާ ދެއްވުމާ ގުޅިގެން ހަައިކޯޓުގެ ފަނޑިޔާރު ސުޖާއު އުސްމާން ހައިކޯޓުގެ ދެކުނު ގޮފީގެ ފަނޑިޔާރު ކަމަށް ހަމަޖައްސަން ސުޕްރީމް ކޯޓުގެ ފަނޑިޔާރުންގެ މަޖިލީހުގެ އިއްތިފާގުން ނިންމެވީ ވެސް ނިމިގެން މިދިޔަ އަހަރުގެ މެއި މަހުގެ 23 ވަނަ ދުވަހު އެވެ.\nހައިކޯޓުގެ ފަނޑިޔާރުންގެ ބެންޗަށް އައި ބައެއް ބަދަލުތަކާއި ގުޅިގެން ހައިކޯޓުގެ ބެންޗްގައި އަހަރު ނިމިގެން ދިޔައިރު ތިއްބެވީ އިސް ފަނޑިޔާރު އަބްދުﷲ ދީދީއާއި، ފަނޑިޔާރު އަބްދުﷲ ހަމީދުއާއި، އަބްދުއްރައޫފް އިބްރާހީމް އާއި ފަނޑިޔާރު އަލީ ސަމީރު އެވެ. އަދި އަހަރު ނިމިގެން ދިޔައިރު ހައިކޯޓުގެ ދެކުނު ގޮފީގައި ތިއްބެވީ އިސް ފަނޑިޔާރު އަބްދުލް ޣަނީ މުހައްމަދާއި، ޝުޖާއު އުސްމާންގެ އިތުރުން ޝުއައިބު ހުސައިން ޒަކަރިއްޔާ އެވެ.\nހައިކޯޓުގެ ފަނޑިޔާރުންގެ ބެންޗަށް އައި ބައެއް ބަދަލުތަކާއި ގުޅިގެންނާއި ފަނޑިޔާރުންގެ އަދަދު މަވެފައިވާތީ ހައިކޯޓުގެ ފަނޑިޔާރު ކަމަށް ދެ ބޭފުޅަކު ހޯދުމަށް އެންމެ ފަހުން އިއުލާންކުރީ ނިމިގެން މިދިޔަ އޮގަސްޓް މަހުގެ 21 ވަނަ ދުވަހު އެވެ. މިފުރުސަތުގައި އަށް ބޭފުޅަކު ކުރިމަތިލެއްވި ކަމަށް ޖޭއެސްސީން ބުނެފައިވީ ނަމަވެސް އަހަރު ނިމިގެން ދިޔައިރުވެސް ހައިކޯޓުގެ ފަނޑިޔާރު ކަމަށް ބޭފުޅަކު އައްޔަންކުރައްވާފައެއް ނުވެ އެވެ. އަދި ކުރިމަތިލެއްވި ބޭފުޅުންގެ އެއްވެސް މައުލޫމާތެއް ވެސް ހާމަކުރައްވާފައެއް ނުވެ އެވެ.\nފެމިލީ ކޯޓުގެ އިސް ގާޒީގެ މައްސަަލަ\nސަސްޕެންޑްކޮށްފައި ހުންނެވި ފެމިލީ ކޯޓުގެ އިސް ގާޒީ ހަސަން ސައީދު -- ފޮޓޯ: ވީނިއުސް\nފެމެލީ ކޯޓުގެ އިސް ގާޒީ ހަސަން ސައީދު ސަސްޕެންޑް ކުރި މައްސަލަ އަކީ ނިމިގެން މިދިޔަ އަހަރު ޝަރުއީ ދާއިރާ އިން އެންމެ ފާހަގަކުރެވުނު އެއް މައްސަލަ އެެވެ.\nހަސަން ސައީދު މަގާމުން ސަސްޕެންޑް ކުރީ އޭނާއާ ގުޅޭ ގޮތުން ބަލަމުން ދިޔަ ސުލޫކީ މައްސަލައަކާ ގުޅޭ ގޮތުން ކަމަށް ޖުޑީޝަލް ސާވިސް ކޮމިޝަން (ޖޭއެސްސީ)ން ބުނެފައިވެ އެވެ.\nޖޭއެސްސީން ވަކި ގޮތެއް ކަނޑައަޅަންދެން އިސް ގާޒީ ވަޒީފާއަށް ނުނިކުތުމަށް ނިމިގެން މިދިޔަ އަހަރުގެ ފެބްރުއަރީ މަހުގެ 22 ވަނަ ދުވަހު އެންގި ގޮތަށް އަހަރު ނިމިގެން ދިޔައިރުވެސް އެ ނިންމުމަށް ބަދަލު ގެނެސްފަ އެވެ. އަދި ފެމިލީ ކޯޓަށް އިސް ގާޒީ އަކު ހަމަޖައްސަވާފައެއް ވެސް ނުވެ އެވެ.\nޖޭއެސްސީން ހަސަން ސައީދުގެ މައްސަލަ ބަލަން ފެށީ ފެމިލީ ކޯޓުގެ ބައްދަލުވުމެއްގައި މުވައްޒަފުންނަށް މުހާތަބުކޮށް ދެއްކި ވާހަކައެއްގައި ހައިކޯޓަށް އައްޔަން ކުރި ފަނޑިޔާރުންތަކަކަށް އަމާޒުކުރައްވާ އެ ބޭފުޅުންނަކީ އެންމެ ކޮރަޕްޓް ބޭފުޅުން ކަމަށް ވިދާޅުވެ އޭނާ ވާހަކަ ދައްކަވާފައިވާތީވެ ކަަމަށް އެ ދުވަސްވަރު މީޑިއާގައި ރިޕޯޓްކޮށްފައިވެ އެވެ.\nޖޭއެސްސީން ހަސަން ސައީދު ސަސްޕެންޑް ކުރި މައްސަލަ އޭނާ ނިމިގެން މިދިޔަ އަހަރުގެ ފެބްރުއަރީ މަހުގެ ފަހު ހަފްތާ ކޯޓަށް ހުށަހެޅުއްވި އެވެ. ނަމަވެސް ހަސަން ސައީދު ޖޭއެސްސީއާ ދެކޮޅަށް ހުށަހެޅުއްވި މައްސަލަ ނިމިގެން މިދިޔަ އޮކްޓޫބަރު މަހުގެ ފުރަތަމަ ހަފްތާގެ ތެރޭގައި އަނބުރާ ގެންގޮސްފައިވާތީ އޮކްޓޫބަރު މަހުގެ ހަވަނަ ދުވަހު ސިވިލް ކޯޓުން ވަނީ އެމައްސަލަ ބާތިލްކޮށްފަ އެވެ.\nޖުޑީޝަލް އެކަޑަމީ އިފްތިތާހުކުރުން\nޏ. ފުވައްމުލަކު، މުރަކަ، ދަޑިމަގު، އަހްމަދު މާޖިދު -- ފޮޓޯ: ސަން އޮންލައިން\nސުޕްރީމް ކޯޓުގެ ގަރާރަކުން 2015 ވަނަ އަހަރުގެ އޮގަސްޓް މަހުގެ 31 ވަނަ ދުވަހު ޖުޑީޝަލް އެކަޑަމީ ގާއިމުކުރަން ނިންމި ނަމަވެސް އެތަން އިފްތިތާހު ކުރީ ނިމިގެން މިދިޔަ އަހަރުގެ ތެރޭގައި ޖެނުއަރީ މަހުގެ 18 ވަނަ ދުވަހު އެވެ.\nޖުޑީޝަލް އެކަޑަމީ އިފްތިތާހު ކުރުމަށް އެކަޑަމީ ގާއިމްކޮށްފައިވާ ވިލިމާލޭގައި ބޭއްވި ރަސްމިއްޔާތު ޝަރަފުވެރިކޮށްދެއްވީ އުއްތަމަ ފަނޑިޔާރު އަބްދުﷲ ސައީދު އާއި، ސައުދީ ޖަސްޓިސް މިނިސްޓްރީގެ މުޝްރިފުލް އާންމު އަލްމުޝްތަޝާރު މައާލީ އައްޝައިޚް ޔޫސުފް ބިން އަބްދުލްއަޒީޒް އަލްފައްރާޖެވެ.\nޖުޑީޝަލް އެކަޑަމީ އިފްތިތާހު ކުރުމަށްފަހު ނިމިގެން ދިޔަ އަހަރުގެ މާޗް މަހުގެ ހަވަނަ ދުވަހު ސުޕްރީމް ކޯޓުން ވަނީ ޖުޑިޝަލް ޓްރެއިނިން ސެންޓަރު އުވާލާފަ އެވެ.\nއަހަރު ނިމިގެންދާއިރު ޖުޑީޝަލް އެކަޑަމީގެ ވަގުތީ ޗާންސެލަރު ކަމަށްވެސް ބޭފުޅަކު ވަނީ އައްޔަންކުރައްވާފަ އެވެ. އެގޮތުން މި މަގާމަށް އައްޔަންކުރައްވާފައިވަނީ ޏ. ފުވައްމުލަކު، މުރަކަ، ދަޑިމަގު، އަހްމަދު މާޖިދު އެވެ. މި މަގާމަށް އައްޔަންކުރެއްވުމާ ހަމައަށް އޭނާ ހުންނެވީ ސުޕްރީމް ކޯޓުގެ ދިވެހިރާއްޖޭގެ ސުޕްރީމް ކޯޓުގެ ޑެޕިއުޓީ ލީގަލް އޮފިސަރުގެ މަގާމުގަ އެވެ.\nދިވެހިރާއްޖޭގެ ޖުޑީޝަލް އެކަޑަމީއަކީ ދިވެހިރާއްޖޭގެ ފަނޑިޔާރުންނާއި ގާނޫނީ ވަކީލުންނާއި ޝަރުއީ ދާއިރާގެ މުވައްޒަފުންނަށް "ކޮންޓިނުއިން ޖުޑީޝަލް އެޑިޔުކޭޝަން"ގެ ޕްރޮގްރާމްތައް އެކުލަވާލާ ތަންފީޒު ކުރުމުގެ މަސްއޫލިއްޔަތު އަދާ ކުރުމަށްޓަކައި އުފައްދާފައިވާ މުއައްސަސާއެކެވެ.


SunOnline: Sarukaaru abadhuves onnaany private sectorge baiveriehge gothugai: Raees\nސަރުކާރު އަބަދުވެސް އޮންނާނީ ޕްރައިވެޓް ސެކްޓާގެ ބައިވެރިއެއްގެ ގޮތުގައި: ރައީސް\nޢާލިމް އަބްދުއްލަތީފް 17 Nov 2021, 02:02\nރައީސް ސޯލިހު މިރޭގެ "ގޯލްޑް 100 ގާލާ" ހަފްލާ ޝަރަފްވެރިކޮށްދެއްވަނީ -- ފޮޓޯ/ ރައީސް އޮފީސް\nސަރުކާރު އަބަދުވެސް އޮންނާނީ ޕްރައިވެޓް ސެކްޓާގެ ބައިވެރިއެއްގެ ގޮތުގައި ކަމަށް ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހު ވިދާޅުވެއްޖެއެވެ.\nރައީސް މިފަދައިން ވިދާޅުވީ ކޯޕަރޭޓް މޯލްޑިވްސްއިން އިންތިޒާމުކޮށްގެން މިރޭ ކްރޮސްރޯޑް މޯލްޑިވްސްގައި ބޭއްވި "ގޯލްޑް 100 ގާލާ" ހަފްލާގައި ވާހަކަފުޅު ދައްކަވަމުންނެވެ.\nރައީސް ވިދާޅުވީ ރާއްޖޭގައި އޮތީ ދުނިޔޭގެ ފެންވަރުގައި ވެސް ފާހަގަކޮށްލެވޭ ފަތުރުވެރިކަމެއް ކަމަށެވެ. ނަމަވެސް ކޮވިޑް-19އާއެކު ރާއްޖޭގެ ރިސޯޓުތަކާއި ގެސްޓުހައުސްތައް ފަޅުވި ކަމަށް ރައީސް ވިދާޅުވިއެވެ. އަދި ފުރަބަންދަކަށް ފަހު ފުރަބަންދެއް އިއުލާން ކުރަމުން ގޮސް ކެފޭ، ރެސްޓޯރެންޓްތައް ވެސް ބަންދުކުރަން ޖެހުނީ ކަމުގައި އެމަނިކުފާނު ވިދާޅުވިއެވެ. އަދި އެހެންވުމުން ވިޔަފާރިތައް ހީނަރުވީ ކަމަށް ރައީސް ވިދާޅުވިއެވެ.\nރައީސް އިތުރަށް ވިދާޅުވީ މިއަދު އިގްތިސާދީ ހަރަކާތްތައް ފަށައިފައިވިޔަސް ކޮވިޑް-19ގެ ބަލިމަޑުކަމުން މުޅިން އަރައިނުގަނެވޭ ކަމަށެވެ.\n"ނަމަވެސް އުއްމީދުގެ ހުޅުކޮޅެއް ލޮލުކޮޅުން މިހާރު އެބަ ފެނޭ، މިހާރު ރާއްޖެއަށް ފަތުރުވެރިން ޒިޔާރާތް ކުރާ ނިސްބަތް ހުރީ ކޮވިޑްގެ ކުރިން ރާއްޖެއަށް ފަތުރުވެރިން ޒިޔާރާތްކުރާ ނިސްބަތާ އަޅާ ބަލާއިރު 70 އިންސައްތައިގައި،" ރައީސް ވިދާޅުވިއެވެ.\nރައީސް ވިދާޅުވީ ކޮވިޑް-19ގެ ސަބަބުން ވީ ގެއްލުންތައް ފޫބެއްދުމަށް ކުދި އަދި މެދު ފަންތީގެ ވިޔަފާރިތަކުން މިހާރު ވެސް ބުރަ މަސައްކަތްތަކެއް ކުރަމުން އަންނަ ކަމަށެވެ. އަދި އޭގެ ނަތީޖާ ވެސް މަޑުމަޑުން ފެންނަމުން ދާ ކަމަށް ރައީސް ވިދާޅުވިއެވެ.\nރައީސް ސޯލިހު މިރޭގެ "ގޯލްޑް 100 ގާލާ" ހަފްލާގައި ވާހަކަފުޅު ދައްކަވަނީ -- ފޮޓޯ/ ރައީސް އޮފީސް\nމީގެ އިތުރުން، އިގްތިސޯދީ އަދަވަޅުގައި ދެ އަތް އުރައިލައިގެން ތިބީ ނޫން ކަމަށާއި އާ ވިޔަފާރިތައް ވެސް މަޑުމަޑުން މިހާރު އުފެދެމުން އަންނަކަމުގައި ރައީސް ވިދާޅުވިއެވެ.\n"އިރާދަކުރެއްވިއްޔާ އަޅުގަނޑުމެން މިދަނީ ކުރިއަށް. އަޅުގަނޑުމެން މި އަންނަނީ އިގްތިސާދު އަލުން އިޔާދަކުރަމުން،" ރައީސް ވިދާޅުވިއެވެ.\nރައީސް އިތުރަށް ވިދާޅުވީ ކޮވިޑްގެ އެންމެ ދަތި ދުވަސްވަރު ވެސް ރާއްޖޭގެ ވިޔަފާރިތައް ދެމެހެއްޓުމަށް ސަރުކާރުން ވަރަށް ބޮޑު އިސްކަމެއް ދިން ކަމަށެވެ. އެގޮތުން ބޮޑެތި ވިޔަފާރިތަކަށާއި ކުދި ވިޔަފާރިތަކަށް ވެސް އެހީތެރިކަން ފޯރުކޮށްދިން ކަމަށް ރައީސް ވިދާޅުވިއެވެ.\nހަމައެފަދައިން، އެ ދަތި ދަނޑިވަޅުގައި ވިޔަފާރިތަކުން ވެސް އިގްތިސާދު ދެމެެެހެއްޓުމަށް ބުރަ މަސައްކަތްތަކެއް ކުރި ކަމަށް ވެސް ރައީސް ވިދާޅުވިއެވެ. އަދި އާ ވިޔަފާރިތައް އިގްތިސާދަށް ނެރެދިނުމަށް ސަރުކާރުން މިހާރު ވެސް މަސައްކަތް ކުރަމުން އަންނަ ކަމުގައި އެމަނިކުފާނު ވިދާޅުވިއެވެ.\n"ސަރުކާރު އަބަދުވެސް އޮންނާނީ ޕްރައިވެޓް ސެކްޓާގެ ބައިވެރިއެއްގެ ގޮތުގައި. މިރޭގެ މި ހަފްލާގައި އެވޯޑް ހާސިލުކުރާ ވިޔަފާރިތަކަކީ ކާމިޔާބު، ހަރުދަނާ ވިޔަފާރީގެ ނަމޫނާތަކެއް، އެއީ ހަމައެކަނި ފައިދާއަށް ޓަކައި ހިންގާ ވިޔަފާރިތަކެއް ނޫން. އެއީ އީޖާދީ އުފެއްދުންތަކާއެކު ކުރިމަގަށް ވިސްނައިގެން ހިންގާ ވިޔަފާރީގެ ނަމޫނާތަކެއް،" ރައީސް ވިދާޅުވިއެވެ.\nރައީސް ވިދާޅުވީ އެ ވިޔަފާރިތަކުގެ ސަބަބުން ރާއްޖޭގެ އިގްތިސޯދަށާއި ގައުމީ ތަރައްގީއަށް ކޮށްފައިވަނީ، ގުނައި އަދަދު ނުކުރެވޭހާ ގިނަ ފައިދާތަކެއް ކަމަށެވެ. އަދި ވަކިން ހާއްސަކޮށް އެ ވިޔަފާރިތަކުން ރާއްޖޭގެ ރައްޔިތުންނަށް ލިބުނު މަންފާއާއި ލާބަ ވަކިން ބޮޑުކަމަށް އެމަނިކުފާނު ވިދާޅުވިއެވެ.\nޓެސްލާގެ ފާއިދާ 665 އިންސައްތަ އިތުރުވެއްޖެ


އަންހެން ބޭކަނބަލުން ދީނީ ޢިލްމު އުނގެނުން – DhiSalafiyyah\n18/02/2014 އުޚްތުން, ޢާންމު ލިޔުންއައްޝައިޚް އަޙްމަދު ޝުޖާޢު ޝަރީފް\nއަންދަލުސްގައި މުސްލިމުންގެ ވެރިކަން އޮތް ޒަމާނުގައި ހިނގި ޙާދިޘާއެކެވެ. އޭރުގެ ޚަލީފާ އެކަލޭގެފާނުގެ ދޮށީ ފިރިހެން ދަރިކަލުން ކައިވެނި ކޮށްދެއްވުމަށްޓަކައި އަންހެން ކުއްޖަކު ހޯދަން މަސައްކަތް ކުރެއްވިއެވެ. އެކަލޭގެފާނުގެ ދަރިކަލުންނަށް ޚަލީފާ އެދިވަޑައިގެންނެވީ ރަށުގައި ހުރި އެންމެ މޮޅު ކުދިންގެ ތެރެއިން ކުއްޖަކު ހޯދުމަށެވެ. މިގޮތުން ޤުރުތުބާ ކިޔުނު އެރަށުގައި ރަސްމީ އިޢުލާނެއް ނެރުނެވެ. “އެއްވެސް އާއިލާއެއްގައި ކައިވެނި ކުރާ އުމުރު ފުރައިގެ އަންހެން ކުއްޖަކު ހުރެ އެކުއްޖަކީ ﷲ ގެ ދުސްތޫރު ކަމުގައިވާ ކީރިތި ޤުރުއާން ޙިފްޒު ކޮށްފައިވާ ކުއްޖަކު ކަމުގައިވެ ޚަލީފާގެ ދަރިކަލުންނާއި ކައިވެނިކުރަން އެދޭ ކަމުގައިވާނަމަ އެގޭގެ ކުޑަދޮރު ކައިރީގައި މިރޭ އުއްބައްތިއެއް ދިއްލާފައި ބެހެއްޓުމަށް ޚަލީފާ އަންގަމެވެ.”\nކޮންމެއަކަސް އެރޭ ވީއިރު – ސުބްޙާނަ ﷲ – އެރަށުގެ ކޮންމެ ގެއެއް ކަހަލަ ގޮތަކަށް ވަނީ ކުޑަދޮރު ކައިރީގައި އުއްބައްތި އެއް ދިއްލާފައެވެ. މުޅި އެރަށް ވަނީ އުއްބައްތީގެ އަލިތަކުން ދިއްލާލާފައެވެ. މި މަންޒަރު ޚަލީފާއަށް ފެނިވަޑައިގަތުމުން އެކަލޭގެފާނު ދެންނެވިއެވެ. “އަހަރެންގެ ދަރިފުޅަކަށް މިހުރިހާ އަންހެންކުދިންނަކާ ކައިވެންޏެއް ނުކުރެވޭނެއެވެ.”\nދެން ޖެހިގެން އައި ރޭ، އާ ޢިއުލާނެއް ނެރުނެވެ. “އެއްވެސް މީހެއްގެ ގެއެއްގައި ކައިވެނި ކުރާ އުމުރުފުރައިގެ އަންހެން ކުއްޖަކު ހުރެ އެކުއްޖަކީ ޤުރުއާން ޙިފްޒުކޮށްފައި އަދި މާލިކީ މަޒުޙަބުގެ ފޮތެއް ޙިފުޒު ކޮށްފައިވާ ކުއްޖަކު ކަމުގައިވާނަމަ އެގޭގެ ކުޑަދޮރު ކައިރީގައި އުއްބައްތި އެއް ދިއްލުމަށް ޚަލީފާ އަންގަމެވެ. އެކުއްޖަކީ ޚަލީފާގެ ދޮށީ ފިރިހެން ކުއްޖާ އާއި ކައިވެނި ކުރަން ބޭނުންވާ ކުއްޖަކު ކަމުގައިވާނަމައެވެ.” މިރޭވެސް ކުޑަދޮރުތައް ކައިރީގައި ތިބި އުއްބައްތި ތަކުގެ ސަބަބުން އެރަށުގެ މަގުތައް އަލިވެފައިވެއެވެ. ކުރިން ރެއަށްވުރެ މަދުވިނަމަވެސް ރަށް އެއްކޮށް ކަހަލަ ގޮތަކަށް ވަނީ އަލިވެފައެވެ.\nއަޅުގަނޑުމެންގެ އުންމަތުގެ މިހާރުގެ ޙާލަތަށް ނަޒަރު ހިންގާލަމާތޯއެވެ. މިހާރު އަޅުގަނޑުމެން ޤުރުއާން ހިފްޒު ކޮށްފައި އެހެން އިސްލާމީ ޝަރީޢަތާ ބެހޭ ފޮތެއް ދަސްކޮށްފައިވާ އަންހެން ކުއްޖެއް ހޯދުމަށް އަތްފުނާ އަޅައިފިނަމަ އަތުން ގުނާލެވޭހާ މަދުވާނެއެވެ. މިއީ މިހާރުގެ ޢިއުލާނެއް ނަމަ އަޅުގަނޑުމެންގެ ވަރަށް މަދު ގެއަކުން ނޫނީ ކުޑަދޮރު ކައިރީގައި އުއްބައްތިއެއް ދިއްލާފައެއް ނުހުންނާނެއެވެ. މިކަމުން އަޅުގަނޑުމެންނަށް މިހާރުގެ އުންމަތުގެ ޙާލަތު ދައްކައިދެއެވެ. ފިރިހެން ކުދީން އަބަދުވެސް ޢިލްމު އުނގެނެމުން ދާނެއެވެ. އަޅުގަނޑުމެން އަބަދުވެސް ޢިމާމަކު ބޭނުންވާނެއެވެ. އެކަމަކު އަޅުގަނޑުމެން އުންމަތަށް އަންހެން ކުދީން ޢިލްމު އުނގެނުން ވަރަށް މުހިންމެވެ. މިހާރު ނަމަ އަންހެން ކުއްޖަކީ ކުނިކަހަން ދަސްވެ ސައި ގިރަން އެނގޭ ކުއްޖަކު ނަމަ އަޅުގަނޑުމެންނަށް ފުދޭ ތަން ފެނެއެވެ.\nނޫން! މިއުންމަތުގެ އަންހެން ބޭކަނބަލުން ޢިލްމު އުނގެނިވަޑައިގަތުން ވަރަށް މުހިންމެވެ. މިއުންމަތަށް ބޭނުންޖެހިފައިވަނީ ދީނީ ޢިލްމު ލިބިފައިވާ މަންމައިން ތަކެވެ. މަންމަ އަކީ ޖީލެއް އުފެދުމުގެ އަސްލެވެ. ދަރިން ތަރުބިއްޔަތު ކުރާ މޭސްތިރިއެވެ. މި މަންމައިންނަށް ދީނީ ޢިލްމު ލިބިފައިނުވާނަމަ އަޅުގަނޑުމެންގެ ދަރީންނަށް ދީނީ ޢިލްމު މަންމަގެ ގާތުން ނުލިބޭނެވެ. މިއީ އަޅުގަނޑުމެންގެ އުންމަތް މިޙާ ނިކަމެތި ޙާލަތައް ވެއްޓުމުގެ މައިގަނޑު އެއް ސަބަބެވެ. ދިވެހިން ބުނެ އުޅޭ ފަދައިންނެވެ.”މަންމަގެ އުނގުން ފެށިގެން ކަށްވަޅަށް ދާންދެން ޢިލްމު އުނގެނޭށެވެ.” ދީނީ ޢިލްމު އުނގެނޭށެވެ. ދުޢާ އަކީ އަޅުގަނޑުމެން ފިރިހެން ބޭފުޅުން ޢިލްމު އުނގެނޭ ފަދައިން އަޅުގަނޑުމެންގެ އަންހެން ބޭފުޅުންވެސް ދީނީ ޢިލްމު އުނގެނޭ ބައެއް ކަމުގައި ލެއްވުމެވެ.


Mohamed Shafiu: ކީރިތި ޤުރުއާނުގައި ނަންގަނެވިގެންވާ ކުލަތައް- ނޫ، ރަތް، ފިޔާތޮށި އަދި ކަޅުފެހިކުލަ\nކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން ފަސްވަނަކުލައަކީ ނޫކުލައެވެ. ނޫކުލައިގެ ވާހަކަ އައިސްފައިވަނީ އެންމެ ފަހަރަކު ހަމަ އެންމެ އާޔަތެއްގައެވެ.\nމިކުލައިންވެސް ދަލާލަތުކުރާ ކަންތައްތަކެއް ވެއެވެ.\n1- މަޙްޝަރު ދުވަހުގެ ބިރުވެރިކަމުގެ ސަބަބުން އެދުވަހުގައި ކާފިރުންގެ މޫނުގެ ކުލަ (ބިރުވެރިކަން)\nﷲ ތަޢާލާ ވަޙީކުރައްވާފައިވެއެވެ. يَوْمَ يُنفَخُ فِي الصُّورِ وَنَحْشُرُ الْمُجْرِمِينَ يَوْمَئِذٍ زُرْقاً – طه102 “ތާޅަފިލި ފުމެލައްވާ ދުވަހުއެވެ. އަދި އެދުވަހުން ކުށްވެރިން (ގެ މޫނުތައް ބިރުވެރިކަމުން) ނޫވެގެންވާ ޙާލު، މަޙްޝަރަށް ފޮނުއްވާހުށީމެވެ.”\nކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން ހަވަނަކުލައަކީ ރަތްކުލައެވެ. ރަތްކުލައިގެ ވާހަކަ އައިސްފައިވަނީ އެންމެ ފަހަރަކު ހަމަ އެންމެ އާޔަތެއްގައެވެ.\n1- ބައެއް ފަރުބަދަތަކުގެ ބައިތަކުގެ ކުލަ އަދި ބައެއް މޭވާގެ ކުލަ\nﷲ ތަޢާލާ ވަޙީކުރައްވާފައިވެއެވެ. أَلَمْ تَرَ أَنَّ اللَّهَ أَنزَلَ مِنَ السَّمَاءِ مَاءً فَأَخْرَجْنَا بِهِ ثَمَرَاتٍ مُّخْتَلِفاً أَلْوَانُهَا وَمِنَ الْجِبَالِ جُدَدٌ بِيضٌ وَحُمْرٌ مُّخْتَلِفٌ أَلْوَانُهَا وَغَرَابِيبُ سُودٌ -فاطر27 “ހަމަކަށަވަރުން، ﷲ އުޑުން ފެން ވެއްސެވިކަން ތިބާ ނުދަންނަމުހެއްޔެވެ؟ ފަހެ، ކުލަތައް ތަފާތުވެގެންވާ މޭވާތައް، އެ ފެނުގެ ސަބަބުން ތިމަންރަސްކަލާނގެ ނެރުއްވީމެވެ. އަދި ފަރުބަދަތަކުގެ ތެރޭގައި ހުދުކުލައާއި، ރަތްކުލައާއި، ކަޅުކަންގަދަ ކަޅުކުލައާއި، އަދި ކުލަތައް ތަފާތުވެގެންވާ މަގުތައް ހުރި ފަރުބަދަތައްވެއެވެ.\nކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން ހަތްވަނަކުލައަކީ ފިޔާތޮށި ކުލައެވެ. ފިޔާތޮށިކުލައިގެ ވާހަކަ އައިސްފައިވަނީ އެންމެ ފަހަރަކު ހަމަ އެންމެ އާޔަތެއްގައެވެ.\n1- ޤިޔާމަތްދުވަހުގައި އުޑު ފަޅަފަޅައިގެންދާ ވަގުތުގައި އުޑުގެ ކުލަ\nفَإِذَا انشَقَّتِ السَّمَاء فَكَانَتْ وَرْدَةً كَالدِّهَانِ -الرحمن37 ފަހެ، އުޑު ފަޅަފަޅައިގެންދާހިނދު، ފިނިފެންމަލުގެ ކުލައިގައިވާ ތެޔޮގަނޑެއް ފަދައިން ވެދެއެވެ.\n8- ކަޅުފެހި ކުލަ\nކީރިތި ޤުރުއާނުގައި ނަންގަނެވިފައިވާ ކުލަތަކުގެ ތެރެއިން އަށްވަނަކުލައަކީ ކަޅުފެހި ކުލައެވެ. ކަޅުފެހިކުލަ ވާހަކަ އައިސްފައިވަނީ އެންމެ ފަހަރަކު ހަމަ އެންމެ އާޔަތެއްގައެވެ.\n1- ސުވަރުގޭގެ ގަސްތަކުގެ ކުލަ، ކުލަ ގަދަވެގެން ގޮސް ކަޅުކުލައާ ކައިރިކޮށްފައިވުން.\nﷲ ތަޢާލާ ވަޙީކުރައްވާފައިވެއެވެ. مُدْهَامَّتَانِ-الرحمن. 64 (އެ ދެ ސުވަރުގޭގެ) ގަސްގަހުގެ ފަތްތައް ބޯވެ، ކަޅުފެހިކުލަ ލިބިގެންވެއެވެ.


ބިރުދެއްކުމަކީ ހައްލެއްނޫން!: ދަނޑުވެރިންގެ ހިމާޔަތުގައި އެއްޗެކޭ ބުނާއިރަށް ބިރުދައްކަނީ | Sandhaanu\nބިރުދެއްކުމަކީ ހައްލެއްނޫން!: ދަނޑުވެރިންގެ ހިމާޔަތުގައި އެއްޗެކޭ ބުނާއިރަށް ބިރުދައްކަނީ\nއިންޑިއާގައި މުޒާހަރާ ކުރަމުންދާ ދަނޑުވެރިންގެ ހައްގުގައި މީހަކު އެއްޗެކޭ ބުނާއިރަށް ހައްދުފަހަނަޅާފައިވާ ހިންދޫންނާއި ބޮޑުވަޒީރު ނަރެންދުރަ މޯދީއަށް ތާއިދު ކުރާ މީހުންނާއި ފުލުހުން ދަނީ އެމީހަކަށް ބިރުދައްކަމުންނެވެ.\nދަނޑުވެރިން ކުރަމުންދާ މުޒާހަރާތަކަށް ތާއިދުކޮށް ލިއުނު ނޫސްވެރިންނާއި ސޯޝަލް މީޑިއާގައި ޝުޢޫރު ފައުޅު ކުރި މީހުން ހޯދައި އެމީހުންގެ މައްޗަށް ދައުވާކުރުމަށް ސަރުކާރުން ދަނީ ފިޔަވަޅަކަށްފަހު ފިޔަވަޅެއް އަޅަމުންނެވެ.\nދުނިޔޭގެ ތިމާވެށީގެ ހައްގުގައި އަޑުއުފުލަމުންދާ ސުވިޑުންގެ ގްރޭޓާ ތަންބާގު، އިންޑިއާގެ ދަނޑުވެރިންގެ ހިމާޔަތުގައި ހުރިކަމަށް ބުނުމުން އިންޑިއާއިން ދަނީ އޭނާއަށް ވަރަށް ބޮޑަށް ބިރުދައްކައި ދިމާކުރަމުންނެވެ.\nޒުވާން އަދި ހިތްވަރުގަދަ އަދި ޖެހިލުންކުޑަ ގްރޭޓާ ބުނީ އިންޑިއާއިން ދައްކާ ބިރަކަށް ނުސިހޭނޭކަމަށެވެ.\nވެރިރަށް ދިއްލީގެ ފުލުހުންދަނީ އޭނާއާ ދެކޮޅަށް ދައުވާކުރަން ބަޔާންތައް ތައްޔާރު ކުރަމުންނެވެ. ހައްދުފަހަނަޅާފައިވާ ހިންދޫން ދަނީ ތިމާވެށީގެ ހައްގުގައި ގުރުބާން ވަމުންދާ ޒުވާނާގެ ފޮޓޯތައް އަންދަމުންނެވެ. އޭނާގެ ހަލާކަށް އެދި ގޮވަމުންނެވެ.\nއިންޑިއާގެ ދަނޑުވެރިންގެ ހައްގުގައި އެމެރިކާގެ މަޝްހޫރު އަދި ޒުވާން ލަވަކިއުންތެރިޔާ ރޭހާނާ ޓްވީޓެއް ކުރުމުން އިންޑިއާގެ ވަރަށް ގިނަ ބަޔަކު ރުޅިވެރިކަމާއެކު ނަށަންފެށިއެވެ. އޭނާއާ ދެކޮޅަށް ހަނގުރާމައެއް އިއުލާންކޮށް ގައުމީ ފެންވަރުގައި އޭނާއަށް ބަވަންފެށިއެވެ.\nއިންޑިއާގެ ފުލުހުންނާއި ހައްދުފަހަނަޅާފައިވާ މީހުންނާއި ބޮޑުވަޒީރު މޯދީއަށް “ވިކިފައި”ވާ މީހުން ސިފަކުރަނީ، ދަނޑުވެރިންގެ ހައްގުގައި އެއްޗެކޭ ބުނުމަކީ ގައުމުގައި ނަފުރަތު އުފެއްދުންކަމަށެވެ. އެހެންކަމަށް ވާނަމަ މުޅި އިންޑިއާގައި އޮތީ ނަފުރަތު ފެތުރިފައެވެ. އެހެނީ ދަނޑުވެރިންގެ ހައްގުގައި ބަސް ނުބުނާ ސްޓޭޓެއް އަވަށެއް އިންޑިއާގައި ނެތެވެ.\nދަނޑުވެރިން މުޒާހަރާ ކުރަމުންދަނީ ދަނޑުވެރިކަމުގެ ގާނޫނަށް ސަރުކާރުން ގެނައި ބަދަލުތަކާ ދެކޮޅަށެވެ. ސަރުކާރުން ބުނަނީ ގެނައި ބަދަލުން ދަނޑުވެރިންނަށް ލިބޭނީ މަންފާކަމަށެވެ. އެކަމަކު ދަނޑުވެރިން އެ ބަދަލުން އެމީހުންނަށް ލިބޭނީ ގެއްލުމާއި ދުއްތުރާކަމަށް ބުނެ މަގުމަތީގައި ދެމަސް ދުވަހުގެ ދިގު މުޒާހަރާތަކެއް ކުރަމުންދާއިރުވެސް ހަރުކަށި ސަރުކާރުން ދީލައިލާކަށް ނޫޅުނެވެ. އެންމެ ފަހުން މައްސަލައިގެ ތެރެއަށް ދުނިޔޭގެ ބޮޑެތި އަދި ބާރުގަދަ ގައުމުތަކުން ވެސް ވަދެ ބަސް ބުނަންފަށައިފިއެވެ. ހައްދުފަހަނަޅާފައިވާ ޓްރަމްޕްގެ ސަރުކާރުން އެއްޗެކޭ ނުބުންޏަސް ބައިޑެންގެ ސަރުކާރުން ވަނީ ދަނޑުވެރިންނާއި ވާހަކަދައްކައިގެން މައްސަލަ ހައްލުކުރުމަށް ގޮވާލާފައެވެ. ދެން މޯދީގެ ސަރުކާރުން ބުނާނީ މިއީ އެތެރޭގެ މައްސަލެއްކަމަށެވެ. ސޮއްނުގޮވާ ހިމޭނުން ތިބުމަށެވެ.\nއެމެރިކާގެ ގާނޫނު ހަދާ މަޖިލީހުގެ އެތައް ބޭފުޅުން ވަނީ އިންޑިއާގެ ދަނޑުވެރިންގެ ހައްގުގައި ވާހަކަފުޅު ދައްކަވާފައެވެ. ދަނޑުވެރިންނަށް ގޯނާއާއި އަނިޔާ ނުކުރުމަށް އެދިވަޑައިގެންފައެވެ.\nއިންޑިއާގެ ހިތްވަރުގަދަ ދަނޑުވެރިން ވަނީ އިންޑިއާގެ ޖުމުހޫރީ ދުވަހު ވެރިރަށް ދިއްލީގައި ކުރި ވަރުގަދަ މުޒާހަރާގައި އިންޑިއާގެ ވެރިކަމުގެ “މައި ކިއްލާ” ލާލު ޤަލްޢާގައި، ސިކުންގެ ވަކި ވެރިކަމެއް ޚާލިޞްތާނުގެ ނަމުގައި އިންޑިއާގައި ގާއިމު ކުރުމަށް މަސައްކަތް ކުރަމުންދާ މީހުންގެ ރަމުޒީ ދިދަ ނަގާފައެވެ. އެއީ ބޮޑު ވަޒީރު މޯދީގެ ސަރުކާރަށް ލިބުނު ވަރަށް ބޮޑު ހުތުރެކެވެ. ނިކަމެތިކަމެކެވެ.\nދަނޑުވެރިން ކުރަމުންދާ ސުލުހަވެރި މުޒާހަރާ ހުއްޓުވުމަށް މަގުތައް ބަންދުކޮށް ހުރަސްތައް ކުރިމަތިކޮށް މުގުރާއި ފެނާއި ކަރުނަ ގޭހުން ރައްޔިތުންނަށް ހަމަލާދީ ކަށިނަރު ދަމައި ބެއްދިޔަސް މުޒާހަރާގެ ބައިވެރިން މަދުވާ ގޮތެއް ނުވިއެވެ. ހިތްވަރު އެލޭ ގޮތެއްނުވިއެވެ. އަދި ކީއްހެއްޔެވެ؟ ގައުމުން ބޭރުން މުޒާހަރާގެ ބައިވެރިންނަށް ލިބޭ ސާބަހާއި ތައުރީފު ދަނީ ގިނަވަމުންނެވެ.\nއެމެރިކާގެ ނައިބު ރައީސް ކަމަލާ ހެރިސްގެ ދެބޭންގެދަރި ބޭކަނބަލެއްކަމުގައިވާ މީނާ ހެރިސް ވެސް ވަނީ ދަނޑުވެރިންގެ ސުލްހަވެރި މުޒާހަރާ ދިފާއުކުރައްވައި ޝުޢޫރު ފާޅުކުރައްވާފައެވެ. އެކަމާ ގުޅިގެން ހައްދުފަހަނަޅާފައިވާ ހިންދޫން ވަނީ މީނާއާ ދެކޮޅަށް އިންޑިއާގައި މުޒާހަރާކޮށްފައެވެ.\nދުނިޔޭގައި އެންމެ ގިނައިން ވެކްސިން އުފައްދާ އަދި އެންމެ ބޮޑު ޖުމުހޫރިއްޔާއާއި އެންމެ ބޮޑު ޑިމޮކްރަސީ ކަމަށް ދައުވާކުރާ އިންޑިއާއިން މިދުވަސް ކޮޅު އުޅެނީ ކޮވިޑާއި ދަނޑުވެރިންގެ މުޒާހަރާއިން ރައްކައުތެރިވާނެ ވެކްސިނެއް ނުލިބިގެންނެވެ.\nބިރުދެއްކުމަކީ ހައްލެއް ނޫނެވެ. އިންޑިއާގެ އިންސާފާއި އަނިޔާވެރިކަމަށް ދުނިޔެ އޮތީ ބަލާށެވެ.


ކޮޕް26 ގައި ބައިވެރިވެ ވަޑައިގަތުމަށް ނަޝީދު ސްކޮޓްލެންޑަށް – Haftha\nThu, 20 January, 2022, 12:42 pm\n29 އޮކްޓޯބަރު، ވެލާނާ އިނަޓަނޭޝަނަލް އެއާޕޯޓް: ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދު ކޮޕް 26 ގައި ބައިވެރިވެވަޑައިގަތުމަށް މިއަދު ހެނދުނު ރާއްޖެއިން ފުރާވަޑައިގަންނަވަނީ --- ފޮޓޯ: މަޖިލިސް\nކޮޕް26 ގައި ބައިވެރިވެ ވަޑައިގަތުމަށް ނަޝީދު ސްކޮޓްލެންޑަށް\nއޮކްޓޯބަރ 29, 2021\nއދ.ގެ ތިމާވެއްޓާ ބެހޭ ކޮންފަރެންސް “ކޮޕް26” ގައި ބައިވެރިވެވަޑައިގަތުމަށް ރައްޔިތުން މަޖިލީހުގެ ރައީސް މުހައްމަދު ނަޝީދު މިއަދު ހެނދުނު ސްކޮޓްލެންޑުގެ ވެރިރަށް ގަލާސްގޯއަށް ފުރާވަޑައިގެންފި އެވެ.\nއެމަނިކުފާނަށް ވެލާނާ އިންޓަނޭޝަނަލް އެއާޕޯޓުން އަލްވަދާއު ދެންނެވީ ފޮރިން ސެކްރެޓަރީ އަބްދުލްޣަފޫރު މުހައްމަދެވެ.\nމިދިޔަ މެއި މަހު ހަވަނަ ދުވަހު އެމަނިކުފާނު އަވަހާރަކޮށްލަން ދިން ޓެރަރިސްޓް ހަމަލާގައި ލިބިވަޑައިގެން ޒަހަމްތަކަށް ފަރުވާ ހޯއްދެއްވުމަށް ރާއްޖެއިން ބޭރުގައި ހުންނެވުމަށް ފަހު ނަޝީދު އެނބުރި ވަޑައިގަތީ މި މަހު 11 ގަ އެވެ.\nއަންނަ އާދީއްތަ ދުވަހުން ފެށިގެން ނޮވެމްބަރު 12 އަށް ބާއްވާ ތިމާވެށީގެ ބޮޑު ސަމިޓުގައި ރައީސް އިބްރާހިމް މުހައްމަދު ސޯލިހުވެސް ބައިވެރިވެވަޑައިގަންނަވާނެ އެވެ. އެމަނިކުފާނު ސްކޮޓްލެންޑަށް ވަޑައިގަންނަވަނީ ދުބާއީއަށް ކުރައްވާ ރަސްމީ ދަތުރުފުޅު ނިންމަވާލެއްވުމަށްފަހު ދުބާއީ މަގުންނެވެ.\nމިއީ 12 އަހަރަށްފަހު ރާއްޖޭގެ ރައީސަކު ކޮޕަށް ވަޑައިގަންނަވާ ފުރަތަމަ ފަހަރެވެ.\nމިފަހަރުގެ ސަމިޓަށް އދ. ގެ އާއްމު މަޖިލީހުގެ ރައީސް އަދި ރާއްޖޭގެ ފޮރިން މިނިސްޓަރު އަބްދުﷲ ޝާހިދުވެސް ވަޑައިގަންނަވާނެއެވެ.\nފާހަގަ: ރައީސް އިބްރާހިމް މުހައްމަދު ސޯލިހް, ރައީސް މުހައްމަދު ނަޝީދު, ކޮޕް26\nފޮތްތަކުގައި ހުންނަ ޤުރުއާނުގެ އާޔަތްތަކުގައި ކުށް ހުރިތޯ ބަލަން ކޮމިޓީއެއް، ޗެއާއަކަށް އިޔާޒު\nދާންދޫ ބަނދަރު ބޮޑުކުރުމާއި ކަމަދޫ ބަނދަރު މަރާމާތު ކުރަން އެމްޓީސީސީއަށް\nކޮވިޑުގައި ލ. ފޮނަދޫ ދެ މީހަކު ނިޔާވެއްޖެ\nސާރާ ރާއްޖެ އަންނަ ހިތުން ތެޅިފޮޅެނީ، ހަނދާން ވަނީ ރާއްޖޭގައި ޖެހޭ ވަޔާއި އިރުގެ އަލިކަން


އެންމެ ބޮޑަށް ފެތުރިފައިވާ ވޭރިއެންޓަށް ޑެލްޓާ ވާނެ\nއެންމެ ބޮޑަށް ފެތުރިފައިވާ ވޭރިއެންޓަށް ޑެލްޓާ ވާނެ: ޑަބްލިއުއެޗްއޯ\n22 ޖުލައި 2021 - 09:29 0\nޑަބްލިއުއެޗްއޯގެ ޗީފް ޓެޑްރޯސް އަދަނޮމް.-- ފޮޓޯ: އޭއެފްޕީ\nޖެނީވާ، ސްވިޓްޒަލޭންޑް (ޖުލައި 21) - ކޮވިޑް ފަތުރާ ވައިރަހުގެ ޑެލްޓާ ވޭރިއެންޓަކީ މުޅި ދުނިޔެއަށް އެންމެ ބޮޑަށް ފެތުރިފައިވާ ވޭރިއެންޓަށް ވަރަށް އަވަހަށް ވާނެ ކަމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ) އިން ބުނެފި އެވެ.\nޑެލްޓާ ވޭރިއެންޓް އެންމެ ފުރަތަމަ ފެނުނީ އިންޑިއާއިންނެވެ. މިހާރު މި ވޭރިއެންޓު ވަނީ 124 ގައުމަކަށް ފެތުރިފަ އެވެ. ބައެއް ބޮޑެތި ގައުމުތަކުން ނަގާ ސާމްޕަލްގެ 35 ޕަސެންޓު ހިއްސާ ކުރަނީ މި ވޭރިއެންޓެވެ.\n"ބެލެވޭ ގޮތުގައި އެހެން ވޭރިއެންޓުތައް ފަހަތަށް ޖައްސާލުމަށް ފަހު އެންމެ ބޮޑަށް ފެތުރިފައިވާ ވޭރިއެންޓަށް ކުޑަ ދުވަސްކޮޅެއްގެ ތެރޭގައި ޑެލްޓާ ވާނެ،" އދ. ގެ ސިއްހީ އެޖެންސީން ބުންޏެވެ.\nދެން ފާހަގަވެފައިވާ ވޭރިއެންޓުތައް ވެސް ވަނީ ގިނަ ގައުމުތަކަށް ފެތުރިފަ އެވެ. އެގޮތުން އިނގިރޭސި ވިލާތުން ފެނުނު އަލްފާ 180 ގައުމަކަށް، ދެކުނު އެފްރިކާއިން ފެނުނު ބީޓާ 130 ގައުމަކަށް އަދި ބްރެޒިލްއިން ފެނުނު ގެމާ 78 ގައުމަކަށް ފެތުރިފައި ވެ އެވެ.\nނަމަވެސް މި ވޭރިއެންޓުތަކަށް ވުރެ ޑެލްޓާ ފެތުރޭ ރޭޓު އަވަހެވެ. އެހެންވެ ބައެއް ގައުމުތަކުން ފެންނަ ކޭސްތަކުގެ 75 ޕަސެންޓަކީ މި ވޭރިއެންޓާ ގުޅިފައިވާ ކޭސްތަކެވެ.


Nuhaik: Shifa Eh Nulibi Dhuniye Aa Alvadhaau! - Vaguthu\nނުހައިކް: ޝިފާއެއް ނުލިބި ދުނިޔެއާ އަލްވަދާއު!\nކެންސަރަށް ފަރުވާ ކުރަމުން ދިޔަ، ޅ.ކުރެންދޫ އަށް އުފަން އުމުރުން 11 އަހަރުގެ ނުހައިކު ބިން މުހައްމަދު ރިޔާޒް މިއަދު ނިޔާވެއްޖެއެވެ.\nނުހައިކަކީ އުފެދުމުގައި ބަލި ހާލަތު ހުރި ގޮތުން އަމިއްލަ އަށް އެކަނި ހިނގާ ބިނގާވެ ނޫޅެވޭ އަދި އަޑު ނީވޭ ކުއްޖެކެވެ. މީގެ އިތުރުން ނާރުގެ މައްސަލައެއް ހުރުމުން ބެލެންސްވެސް އޭނާ އަށް ނުކުރެވެއެވެ.\nއެ ކުއްޖާގެ ހާލަތު މިހާ ދަށްވެފައި ހުއްޓާ މިއަަހަރު ކުރީކޮޅު ނުހައިކަށް އެންމެ ފުރަތަމަ ދިމާވީ ކަރުތެރެ ދުޅަވުމުގެ އުނދަގޫތަކެވެ.\nމިދިޔަ ފެބްރުއަރީ މަހު ނުހައިކުގެ ކަރުތެރެ ދުޅަވެގެން އައިޖީއެމްއެޗަށް ދެއްކުމުން ވީއެންމެ އަވަހަކަށް ޑޮކްޓަރަށް ދައްކަން އިންޑިއާ އަށް ދިއުމަށް އެދިފައިވެއެވެ. އެހިސާބުން އެ ކުއްޖާ އިންޑިއާއަށް ގެންގޮސްގޮސް ޑޮކްޓަރަށް ދެއްކުމަށްފަހު ހެދި ޓެސްޓުތަކުން އެނގުނީ ނުހައިކު އަށް (Hodgkin Lymphoma Non)ކިޔާ ކެންސަރުގެ ވައްތަރެއް ޖެހިފައިވާ ކަމެވެ.\nމިދިޔަ މާޗް މަހުން ފެށިގެން ނުހައިކަށް ޝިފާ އެއް ލިބުމުގެ އުންމީދުގައި އިންޑިއާގެ ޓްރިވެންޑްރަމްގެ ކިމްސް ހޮސްޕިޓަލްގައި އައީ ފަރުވާދެމުންނެވެ. ކަންދިމާކުރި ގޮތުން އެ ހޮސްޕިޓަލުން އާސަންދަ ނުލިބުމާއެކު އާއިލާ އިން ވަނީ އޭރު ފަރުވާ އަށް އާއްމުންގެ އެހީތެރިކަމަށް ވެސް އެދިފައެވެ. ކީމޯތެރަޕީގެ ފަރުވާ ދޭންޖެހޭތީވެ، ދަރިފުޅުގެ ކެންސަރުބަލީގެ ފަރުވާއަށް އެކަނިވެސް 14000 (ސާދަ ހާސް) ޑޮލަރު ޚަރަދުވާނެ ކަމަށް ޑޮކްޓަރު ލަފާކުރެވުނުކަން އާއިލާ އިން ވަނީ އޭރު ފާހަގަކޮށްފައެވެ.\nނަމަވެސް ނުހައިކުގެ ބަލި ހާލަތު ރަނގަޅު ނުވެ މިއަދު ހެނދުނު 11:00 ޖަހާކަންހާއިރު ވަނީ އިންޑިއާގައި ނިޔާވެފައެވެ. ނުހައިކްގެ އާއިލާ މީހަކު ފޭސްބުކްގައި ހިއްސާކުރި ސްޓޭޓަސްއެއްގައި ވަނީ ނުހައިކު ނިޔާވުމަކީ ހިތަށް ބުރަކަމެއް ލިބުނު ކަމެއްކަން ފާހަގަކޮށްފައެވެ. އަދި ނުހައިކްގެ ހަނދާންތައް އަބަދުވެސް ދެމި ހުންނާނެކަން އޭނާ ވަނީ ފާހަގަކޮށްފައެވެ.\nނުހައިކް އަށް މާތްﷲ ސުވަރުގޭގެ ދާއިމީ ނިއުމަތް ލަހައްޓަވާ، އާއިލާ އާއި ގާތް މީހުންނަށް ކެތްތެރިކަން މިންވަރުކުރައްވާށިއެވެ. އާމީން!\nމެއި 3, 2021 15:16\nއާއިލާއައްކެތްތެރިކަން ދެއްވާ ނުހައިކު އައްސުވަރުގޭގެ ދާއިމީނިއުމަތްމިންވަރުކުރައްވާށި..އާމީން\nމެއި 3, 2021 15:32\nނުހައިކް އަށް މާތްﷲ ސުވަރުގޭގެ ދާއިމީ ނިއުމަތް ލަހައްޓަވާ، އާއިލާ އާއި ގާތް މީހުންނަށް ކެތްތެރިކަން މިންވަރުކުރައްވާށިއެވެ\nމެއި 3, 2021 15:46\nއާސަންދައި ކުރަނީ ކީއްތަ. އެންމެ މުހިންމު ބޭނުމަށް އާސަންދަނުލިބޭ އިރު އާސަނދަ އޮތުމުގެ މާނައެއް ނެތް.\nމެއި 3, 2021 15:48\nމެއި 3, 2021 16:30\nމެއި 3, 2021 16:31\nމެއި 3, 2021 17:19\nއިންނާލިއްލާހި ވައިންނާ އިލައިހި ރާޖިޢޫން\nމެއި 3, 2021 18:05\nމެއި 3, 2021 18:46\nނުހައިކުގެ ފުރާނައަށް ހަމަޖެހުން ދެއްވައި، ސުވަރުގޭގެ އެންމެ މަތިވެރި ނިޢުމަތް ދެއްވާށި. އަދި ޢާއިލާއަށް ކެތްތެރިކަމާއި ސާބިތުކަން ދެއްވާށި. އާމީން\nމެއި 3, 2021 19:41\nއަޑުއިވިފައިވާ ގޮތުގަ ކިމްސް އަށް އާސަންދަ ދޭ ދިވެހިން ޓްރިވެންޑްރަމް އިން އެންމެ ގިނައިން ދާ ހޮސްޕިޓަލް އަ ކީވެސް ކިމްސް . މިގަހަރުބތިޔަވީ ގޮތެއް ނޭނގުނު


Maru ge inzaaru libumun Conte ah himaayah dheefi\nމަރުގެ އިންޒާރު ލިބުމުން ކޮންޓޭއަށް ހިމާޔަތްދީފި\nއިންޓަ މިލާންގެ ކޯޗް އެންޓޯނިއޯ ކޮންޓޭ\nއިންޓަ މިލާންގެ ކޯޗް އެންޓޯނިއޯ ކޮންޓޭއަށް ވަޒަނަކާއެކު، އިންޒާރުގެ ނޯޓެއް ފޮނުވުމުން ސަލާމަތީ ބާރުތަކުގެ ރައްކާތެރިކަން އޭނާއަށް ދީފި އެވެ.\nކޮންޓޭއަށް އިންޒާރު ދީފައިވާ ނޯޓާއި ވަޒަން ފޮނުވީ އިންޓަގެ އޮފީހަށެވެ. އެކަން ކަމާބެހޭ ފަރާތްކަށް ހުށަހެޅީ އިންޓައިން ނެވެ. އަދި މައްސަލަ ކަމާބެހޭ ފަރާތްތަކުން ތަހްގީގު ކުރަން ފަށައި ކޮންޓޭއަށް ރައްކާތެރިކަން ދިނެވެ.\nއެންމެ ފުރަތަމަ ޚަބަރު ފެތުރުނީ ކޮންޓޭ ދިރިއުޅޭ ގެއަށް ޕޯސްޓް މެދުވެރިކޮށް ފޮނުވި ޕެކޭޖުގައި އިންޒާރު ނޯޓާއި ވަޒަނެއް ލިބިފައިވާ ކަމަށެވެ. އެހެންނަމަވެސް ކޮންޓޭގެ އަންހެނުން ފޭސްބުކްގައި ޕޯސްޓް ކޮށްފައިވަނީ އޭނާގެ ގެއަށް އެފަދަ އެއްޗެއް ނުލިބޭ ކަމަށާއި އެއްފަރާތުން އަނެއް ފަރާތަށް މައުލޫމާތު ފޯރުކޮށްދޭއިރު ރަނގަޅަށް ފޯރުކޮށްދޭން ޖެހޭނެ ކަމަށެވެ. އޭގެ ފަހުން އިންޓަ މިލާންއިން ނެރުނު ބަޔާނުގައި ބުނެފައި ވަނީ އެ ޓީމުގެ ކޯޗަށް އައި އިންޒާރުގެ ނޯޓާއި ވަޒަން ފޮނުވާފައި ވަނީ ކުލަބުގެ އޮފީހަށް ކަމަށެވެ. އެ މައްސަލަ ކަމާބެހޭ ފަރާތްކުގެ ސަމާލުކަމަށް ގެނައީވެސް ކުލަބުން ކަމަށް އިންޓައިން ބުނެފައި ވެއެވެ.\n"އިންޓައިން ސާފް ކޮށްދޭން ބޭނުން ވަނީ އެންޓޯނިއޯ ކޮންޓޭއަށް ޕާސަނަލީ އެއްވެސް ފަރާތަކުން އިންޒާރު ސިޓީއެއް ލިބިފައި ނުވޭ، އަދި އެކަމާ ގުޅިގެން ފުލުހަށް ދިޔައީވެސް އޭނާއެއް ނޫން،" އިންޓައިން ނެރުނު ބަޔާނުގައި ބުނެފައި ވެއެވެ. "އިންޒާރުގެ ސިޓީ ލިބިފައި ވަނީ ކުލަބަށް، އަދި ކަހަލަ ވަގުތެއްގެ ގޮތުން އެކަން ކަމާބެހޭ މުއައްސަސާތަކަށް ހުށަހެޅުމަކީ އަމަލު ކުރަން ޖެހޭ ޕްރޮޓަކޯލް."\nމި ސީޒަންގައި އިންޓަގެ ކޯޗް ކަމާ ހަވާލުވެ ކޮންޓޭ ވަނީ އެ ޓީމުގެ ނަޓީޖާތައް ރަނގަޅު ކޮށްފަ އެވެ. ޔުވެންޓަސް އާއި ޗެލްސީގެ ކުރީގެ ކޯޗް ކަމުގެ ދަށުން އެ ޓީމު އޮތީ އިޓާލިއަން ލީގްގެ ދެ ވަނައިގަ އެވެ. އެއީ މިދިޔަ ފަސް އަހަރުގެ ޗެމްޕިއަން ޔުވެންޓަސްއަށް ވުރެ އެއް ޕޮއިންޓް ފަހަތުގައި އޮތުމުންނެވެ.


އީދުދުވަހަށް ކުކުޅު ބިރިޔާނީ!\nފިޡުރުއީދަކީ ރަމަޟާން މަހު ރޯދަހިފުމަށް ފަހު އަންނަ ދުވަހެކެވެ. ވީމާ، މީރު ކާއެއްޗެއް ކައްކާލާ އާއިލާ އާއި އެކު މެންދުރު ގަޑީ ކާލުމަކީ އަހަރެމެންގެ އާދައެކެވެ. އަދި ޢީދުދުވަހު މެންދުރަށް ކުކުޅު ބިރ...\nސިއްހީ ގޮތުން ފައިދާހުރި ނަމަވެސް ރަނގަޅުނޫން ކާނާގެ ގޮތުގައި މަޝްހޫރުވެފައިވާ ބައެއް ކާނާ\nބައެއް ބާވަތުގެ ކާނާ އަކީ ސިއްޙީ ގޮތުން ފައިދާހުރި ކާނާއެއް ނޫން ކަމުގައި މަޝްހޫރުވެފައިވާ ކާނާއެވެ. އެހެންނަމަވެސް މިފަދަ ކާނާގެ ތެރެއިން ބައެއް ބާވަތްތަކަކީ ހަގީގަތުގައި ވަރަށް ފައިދާހުރި ބާވަތްތ...\nކޮފީ ބުއިމުން ފާހާނާއަށް ދެވެނީ ކީއްވެ؟\nވަރަށް ގިނަ މީހުންނަކީ ކޮފީ ތައްޓެއް ބުއިމާއެކީ ފާހާނާއަށް ދާންޖެހޭ މީހުންނެވެ. މިއީ ވަރަށް އާންމުކޮށް ދިމާވާ ކަމަކަށް ވާއިރު މިކަމުގެ ސަބަބު ދެނެގަންނަން ވަރަށް ގިނަ މަސައްކަތްތަކެއް ދަނީ ކުރެވެމު...\nއަޖިނަމޮޓޯ އަކީ ކެއުން ރަނގަޅު އެއްޗެއް ނޫން!\nގިނަ މީހުންނަށް ނޭނގުނަސް އަޖިނަމޮޓޯ އަކީ ހަށިގަނޑަށް އެހާ ފައިދާ ހުރި އެއްޗެއް ނޫނެވެ. އަޖިނަމޮޓޯ އަކީ ގިނަ ބަޔަކު ވަރަށް ގިނަ ޢަދަދަކަށް ބޭނުން ކުރަމުން އަންނަ އެއްޗެކެވެ. ނަމަވެސް އަޖިނަމޮޓޯ ގިނ...\nބަދަން (ޕީނަޓް) ކެއުމުގެ ފައިދާ!\nބަދަނަކީ ގިނަ ބަޔަކަށް އަދި ޚާއްސަކޮށް ކުޑަކުދިންނަށް ވަރަށް މީރު އެއްޗެކެވެ. އަދި ހަމަ އެހާމެ ހަށިގަނޑަށް ފައިދާހުރި އެއްޗެކެވެ. 1. ބަރުދަން ލުއި ކުރުމަށް އެހީ ވެދިނުން ބެލޭންސްޑް ޑައިޓެއް ގެން...\nލޮލުގެ ފެނުން ރަނގަޅުކޮށްދޭ ކާނާ\nއަބަދުވެސް އަޑުއިވޭ ވާހަކަ އަކީ ކެރެޓާއި އެހެނިހެން އޮރެންޖު ކުލައިގެ ތަރުކާރީއާއި މޭވާއަކީ ލޮލުގެ ސިއްހަތަށް ވަރަށް ރަނގަޅު ކާނާ ކަމެވެ. މިއީ ހަޤީގަތުގައިވެސް ވަރަށް ރަނގަޅު ވާހަކައެވެ. މި ކާނާތަކ...\nފްރެންޗް ފްރައިސް މާގިނައިން ކެއުމަކީ އަވަހަށް މަރުވުމާ ގުޅިފައިވާ ކަމެއް!\nދާދި ފަހުން 'އެމެރިކަން ޖާނަލް އޮފް ކްލިނިކަލް ނިއުޓްރިޝަން' ގައި ޝާއިޢުކޮށްފައިވާ ދިރާސާއަކުން ދައްކާ ގޮތުން ހަފްތާއަކު މަދުވެގެން ދެފަހަރު ފްރެންޗް ފްރައިސް ކެއުމަކީ އަވަހަށް މަރުވުމާ ގުޅިފައިވާ ...\nރޭގަނޑު ކެއުމުން ފަލަވޭތަ؟\nމިއީ އެއްވެސް ހަޤީޤަތެއް އެކުލެވޭ ވާހަކައެއް ނޫނެވެ. ރޭގަނޑު ގަޑި އަކީ ފެޓް ރައްކާކޮށް ބަރުދަން އިތުރު ކޮށްދޭނެ ގަޑިއެއް ނޫނެވެ. ހަޤީޤަތުގައި ފަލަވުމަކީ ނުވަތަ ބަރުދަން އިތުރުވުމަކީ މުޅިއަކު ކެވުނު...\nކުރުނބާ ފެން ބޯންވީ ސަބަބު!\nކުރުނބާއަކީ އަޅުގަނޑުމެންގެ ޤައުމީ ގަސް ކަމަށްވާ ރުކުގައި އަޅާ އެންމެ ފައިދާ ހުރި އެކައްޗެވެ. ގިނަ ބަޔަކަށް ކުރުނބާ ފެން މީރުވާ ފަދައިން ކުރުނބާ ފަނިވެސް އެހާ ކަމުދެއެވެ. ކުރުނބާ ފެނަކީ އޭގައި ގިނަ...\nއުރަމަތީގެ ކެންސަރު ޖެހުމަށް ދިމާވާ މައިގަނޑު ސަބަބާއި ރައްކާތެރިވުމަށް ކެވޭނޭ އެއްޗެހި\nއުރަމައްޗަށް ޖެހޭ ކެންސަރަކީ ވަރަށް އާއްމު ކެންސަރެކެވެ. ރާއްޖޭގައިވެސް ވަރަށް އާއްމު ބައްޔެކެވެ. އުރަމަތީގެ ކެންސަރު ޖެހޭ ޢަދަދު ކުރިއަށްވުރެ ދަށް ވަމުން ދިޔަ ކަމުގައި ވިޔަސް އަދިވެސް ކޮންމެ އަހަރ...\nތުއްތު ދަރިފުޅަށް ދޮންކެޔޮ ކާންދޭންވީ ސަބަބު!\nދޮންކެޔޮއަކީ ގިނަ މީހުންނަށް ވަރަށް މީރު މޭވާއެކެވެ. އެކި ބާވަތް ބާވަތުގެ ދޮންކެޔޮ ހުންނައިރު، ދޮންކެޔޮ ގައި ވިޓަމިންސް މިނެރަލްސް އަދި ފައިބަރު އެކުލެވެއެވެ. އަދި ފެޓް މަދު މި މޭވާގައި އެކުލެވޭ ނެ...\nކެންސަރާއި އިންފެކްޝަނުން އަދި ލޭމައްޗަށް ދިއުމުން ރައްކާތެރިވެވޭނެ ގޮތެއް!\nއެޕަލް ސިޑަރ ވިނެގަރ، ލޮނުމެދު އަދި މާމުއި އެއްކޮށްގެން ތައްޔާރު ކުރާ މި ބުއިމަކީ ހަށިގަނޑަށް ވަރަށް ފައިދާހުރި އެއްޗެކެވެ. އެއީ މި ތައްޔާރު ކުރުމަށް ބޭނުންކުރާ ކޮންމެ އެއްޗަކީ ވެސް ހަށިގަނޑަށް ފައ...\nކިވީ މޭވާ – މާބަނޑު މީހުންނަށް އަޖައިބުން ފުރިގެންވާ ފައިދާތަކެއް!\nކިވީ އަކީ އޭގައި ފޮނި ލުނބޯ އަށް ވުރެ ދެގުނަ ވިޓަމިން ސީ އެކުލެވިގެންވާ މީރު މޭވާއެކެވެ. އަދި ކިވީގައި ޑައެޓަރީ ފައިބަރ، ވިޓަމިން އީ، ކާބޯހައިޑްރޭޓްސް، އަދި އެހެނިހެން މިނެރަލްސްތައް އެކުލެވިގެންވެ...\nމީރު، ފަސޭހައިން ހަދާލެވޭނެ އަލުވި ޕައި!\nބޭނުންވާނެ ތަކެތި 10 ބިސް 1 ދަޅު މަސް 500ގ އަލުވި (ތުނިކޮށް ކޮށާފައި ތެލުލާފައި) 1 ފިޔާ (ތުނިކޮށް ކޮށާފައި) މިރުސް (ރަހަ ލާ ވަރުގެ)2ސައިސަމުސާ އަސޭމިރުސް ލޮނު (ރަހަ ލާ ވަރުގެ) 1/2 ލުނބޯ ގ...\nމާ ގިނައިން ކެއުމުން ދުރުހެލިވުމަށް އެހީވެދޭ5ކާނާ!\nބައެއް މީހުންނަކީ ކިތައްމެ ބޭނުންވިޔަސް ކާ ހިތްވާ ވަރުން ކެވޭތީ ނުހިކިފައި ތިބި ބައެކެވެ. ކާ އެއްޗެހި ކެއުން ނުހުއްޓިގެން ގޮސް ބަރުދަން އިތުރުވެގެން އެކި ކަހަލަ ބަލިތަކަށް މަގުފަހި ވާތަންވެސް އާދެއ...


Thee alhugandumenge mamma aai bappa eve! | Bithufangi\nކޮންމެ މަޔަކާ ބަފަޔަކު ދަރިއެއް އުފަންކުރުވާއިރު ހާދަފޮނި އުންމީދުތަކެއް ދެކޭނެއެވެ! އެއްވެސް އިންސާނަކީ ފުރިހަމަ އިންސާނަކަށް ނުވާނެއެވެ! ހިނގާބިނގާވެ އުޅުމާ ލޮލުގެ ފެނުމާ ވާހަކަ ދެއްކުމާ ކަންފަތަށް އަޑު އިވުމަކީ ކިހާބޮޑު ނިއުމަތެއްކަން ފަހަރުގައި ތިޔަ ބޭފުޅުންނަށް ނޭނގިދާނެއެވެ! ތިޔަ ބޭފުޅުންގެ އެ ހިއްސުތަށް ހަމައަށް ހުރީމައެވެ. އަދާއި ހަމައަށް އަހަރެން ވަރަށް ކެތްކޮށްފީމެވެ. އާއިލާއާ ގާތްތިމާގެ މީހުން އުފުލާ ބުރަ އިހުސާސް ކުރެވެއެވެ. ނިކަމެތިކޮށް ބާކީކޮށް އެކަނިކޮށްލުމުން ވޭތުވެދިޔަ 18 އަހަރު ރުއި ރުއިމާ އިހުސާސް ކުރަންޖެހުނު އެކަނިވެރިކަން އިހުސާސްކުރަން ފަހަރުގައި ތިޔަ ބޭފުޅުންނަށް އިހުސާސް ނުކުރެވިދާނެއެވެ.\nކޮންމެ ނަމާދަކަށްފަހު މަންމައާ ބައްޕަ ކުރާ ދުޢާތަކުން ހިތް ފަޅައިގެންގޮސް ކުދިކުދި ވާހާވެއެވެ. އެމީހުން ރޯ ރުއިމާއި، ގިސްލާ ގިސްލުން އަހަރެންނަށްވުރެ ބޮޑަށް އިހުސާސްކުރެވޭނެ އިތުރު މީހަކު ހުންނާނެ ހެއްޔެވެ؟ މިހުރިހާ ތަކުލީފަކާ ހިތާމައެއް އުފުލަން ޖެހުނީ ކޮން ކުށަކުން ހެއްޔެވެ؟ ހަމަ އެންމެ ސަބަބަކަށްޓަކައިހެއްޔެވެ؟ އުފެދުމުގައިވެސް ނުކުޅެދޭ ކުއްޖަކަށް ވީމަހެއްޔެވެ؟\nއަހަރެންވެސް އެކުވެރިންނާއެކު ބޯޅަކުޅެން ކިތަންމެހާވެސް ދާހިތްވެއެވެ. ރައްޓެހިންނާއެކު ހިނގާލަން ގޮސް މަޖާކޮށްލާ ހީ ސަމާސަކޮށްލާ ހިތުން ހިތް ފަޅައިގެންދާ ވަރުވިޔަސް ބަލި އެނދުން ތެދުވުމުގެ ކުޅަދާނަކަމެއް ނެތެވެ. މީ މިއަދު ތަޤުދީރެވެ.\nއަބަދަކު މައިންބަފައިންނަކަށްވެސް އަހަރެން އަތުލަފިކޮއްގެން ނުގެންގުޅެވޭނެކަން ދަންނަމެވެ. އަހަރެންގެ ބަލި ފަސޭހަކުރުމަށް އެމީހުން މާލީ އެހީތެރިކަން ބޭނުންވެއެވެ. މަދުމަދުން ސަރުކާރުންނާ ބައެއް ހެޔޮއެދޭ ފަރާތްތަކުން އެހީދިނެއްކަމަކު އެވަރުން އޮންނަނީ ދެކޮޅު ނުޖެހިފައެވެ. ޝުކުރު ނުކުރަނީއެއް ނޫނެވެ. 18 އަހަރު މިގޮތުގައި ކެއްކުރެވޭނީ ވަރަށް ހިތްވަރު ގަދަވީމައި ނޫންތޯއެވެ؟\nވަރަށް ދުއާކުރަމެވެ. ހިތާހިތުން އަބަދުމެ ރޮއެ ﷲ ހަޒްރަތުން އެދި ދަންނަވަމެވެ. މިއަށްވުރެ އުޖާލާ ދުވަހެއް ދައްކަވާތޯއެވެ. އަހަރެންނަށް އެކަންޏެއް ނޫނެވެ. އަހަރެންފަދަ ހުރިހާ ކުދިންނަށެވެ.\nދަންނަވަންތޯއެވެ؟ މިއަދު މިއިނދެވުނީ ވަރަށް އުފަލުންނެވެ. ނުހިނގެއެވެ. އެހެން ނަމަވެސް އަމިއްލައަށް މިއަދު ތަންތަނަށް ގޮސް ހަދަމެވެ. ބޭރަށް ނުކުމެލާ މީހުންނާ ފެނިދެނިވެ ހެދެއެވެ. ކުރިން އަހަރެން ފެނުމުން މޫނު ހަދާފައި ދިޔަ މީހުން މިއަދު ހިނިތުންވެލައެވެ. އިއްޔެ އަހަރެން އަތުލަފިކޮށްގެން ގެންގުޅުނު މުސްކުޅި މަންމަޔާ ބައްޕައަށް މިއަދު ކޮންމެހެން އެ ބުރަ އުފުލާކަށް ނުޖެހެއެވެ.\nއެދުވަހު މަންމައާ ބައްޕަ އުފުލި ބުރަޔަށް މިއަދު ކިތަންމެ ޝުކުރެއް އަދާކުރިޔަސް އެބުރައާއި ގާތަށްވެސް އަޅާ ނުކިޔޭނެކަން އަހަރެން ގަބޫލުކުރަމެވެ. ނަމަވެސް މަންމަމެންނަށް ޝުކުރިއްޔާއޭ ބުނެ ފުއްދާލުމުގެ ބަދަލުގައި އަމިއްލަ މަސައްކަތުން ހޯދާ ލާރިން، އަދު މަންމަމެންނަށް ޚަރަދުކުރެވޭތީ ލިބޭ ހިތްހަމަޖެހުން ދުލަކުން ގަލަމަކުން ބަޔާނެއް ނުކުރެވޭނެއެވެ.\nއަހަރެންނަކީ އެދުވަހު އެކަނިވެރިއެއް ނަމަވެސް މިއަދު ގާތުގައި ތިބޭނެ ރަޙުމަތްތެރިންތަކެއް ލިބިއްޖެއެވެ. ހީ ސަމާސަކޮށް ހަދަމެވެ. ގޮނޑިން ނުތެދުވެވުނަސް މިހާރު ބޯޅަ ކުޅެ މަޖާ ނަގަމެވެ. އަހަރެންނަށްވުރެ އުފާވެރި މީހަކު މިދުނިޔޭގައި ހުންނާނެހެއްޔެވެ؟\nކުރިން ނުލިބުނު އަޅާޅުމާ އޯގާތެރިކަން މިހާރު ލިބެއެވެ. ނުކުޅެދޭ މީހަކަށްވީތީ އެއްކައިރިކޮށްލާފައި ބޭންދި ނަމަވެސް މިހާރު މުޖުތަމަޢަށް ބޭނުން ހިފޭމީހަކަށް ހައްދަވާދެއްވައިފިއެވެ. އަހަރެމެންނަކީ ނުކުޅެދޭ ބައެއް ނޫންކަމާ، ބޭނުންވަނީ ހާއްސަ އެހީތެރިކަމާ އޯގާތެރި އަޅާލުންކަން މިއަދު ޤަބޫލުކުރެވިއްޖެއެވެ.\nބައެއް މީހުންނަށް މީގެ ކުރިން މިކަން ނޭގުނު ނަމަވެސް މިއަދު ޔާމީން ސަރ، އަހަރެމެންނަކީވެސް މުޖުތަމަޢަށް ބޭނުން ހިފޭނެ ބައެއްކަން ދައްކައިދީފިއެވެ. އަހަރެމެންނަށްޓަކާ މާދުރުން އައިސް އެދެއްވާ އޯގާތެރި ފިރުމުންތަކަށް ފާތުން މެޑަމްއަށް ހިތުގެ އެންމެ އަޑިން، އިޚްލާޞްތެރި ޝުކުރެއް ދަންނަވަމެވެ. އެނގެ އެވެ. މިހެން ދަންނަވާ ޝުކުރުގެ ލަފްޒަކުން އަހަރެމެން ކަހަލަ ނުކުޅެދޭ މީހުންނަށް އަޅާލާ، ތިޔަ ދެއްވާ އޯގާތެރިކަމާ ލޯތްބާ ކުލުނުވެރިކަމަށް ޝުކުރެއް އަދައެއް ނުކުރެވޭނެއެވެ. އަހަރެމެންފަދަ ހާއްސަ އެހީޔަށް ބޭނުންވެފައި ތިބި ކުދިންގެ ދުޢާގައި ކަމަނާއާއި، ކަމަނާގެ ފިރިކަލުންނަށް ހެޔޮރަޙުމަތާ އުފާ ފާގަތިކަން ލެއްވުން އެދި ދުޢާ ދަންނަވަމެވެ. ތިޔައީ އަހަރެމެންގެ "އެހެން ދުނިޔެއަކަށް" އުފަންކުރުވި މަންމައާ ބައްފައެވެ\nދެ މަހާރެހެންދިންގެ ތަފާތު !\nAugust 27, 2017 by އަލީ Reply\nވަރަށް ތަފާތު ލިޔުމެއް\nމީ މިޔަދހުގެ ހަޤީގަތް.\nAugust 27, 2017 by ކަމަނާ Reply\nޙަގީގަތް މެޑަމް ފާތުމް އަކީ ހަޤީގީ މަންމަ އެއް\nAugust 28, 2017 by ދޮންހުސޭނު Reply\nމީހަގީގައް..ގަބޫލުކުރިއަސް ނުކުރިއަސް މިވަރުގެ މީ ތަފާތަކީ ރައީސްޔާމީން ބިކާރިވެފަތިބިއެތަށް ދިވެހިންނެއް މި މުޖުތަމައަށް ނެރެފި..